যোৰহাট জিলা - অসমীয়া ৱিকিপিডিয়া\nএই প্ৰবন্ধটো জিলাখনৰ বিষয়ে। একে নামৰ সদৰ স্থানৰ বাবে যোৰহাট চাওক।\nঅসমত যোৰহাটৰ অৱস্থান\nদেৰগাঁও (৯৭), যোৰহাট (৯৮), তিতাবৰ (১০০), মৰিয়নি (১০১), টিয়ক (১০২)\n(১,১০০.৮ বৰ্গ মাইল)\n- জনঘনত্ব ৩৮৩.১ প্ৰতি বৰ্গ কি.মি.\n(৯৯২.৩ প্ৰতি বৰ্গ মাইল)\n26°45′00″N 94°13′00″E / 26.75°N 94.2167°E / 26.75; 94.2167স্থানাংক: 26°45′00″N 94°13′00″E / 26.75°N 94.2167°E / 26.75; 94.2167\nযোৰহাট জিলা ভাৰতৰ অসম ৰাজ্যৰ ৩৩খন জিলাৰ ভিতৰত এখন। ইয়াৰ সদৰ স্থান যোৰহাট চহৰ। যোৰহাট জিলাক অসমৰ সাংস্কৃতিক প্ৰাণকেন্দ্ৰ বা সাংস্কৃতিক নগৰী বুলিও জনা যায়। পূৰ্বতে যোৰহাট শিৱসাগৰ জিলাৰ অন্তৰ্গত এটা মহকুমা আছিল। ১৯৮৩ চনত ইয়াক এক সুকীয়া জিলাৰূপে স্বীকৃতি দিয়া হয়। জিলাখনক দুটা মহকুমাত ভাগ কৰা হৈছে: যোৰহাট আৰু তিতাবৰ। পূৰ্বতে মাজুলী যোৰহাট জিলাৰ এক মহকুমা আছিল। ২০১৬ বৰ্ষৰ ৮ ছেপ্টেম্বৰত মাজুলীক এখন পূৰ্ণ পৰ্যায়ৰ জিলাৰূপে অসম চৰকাৰে ঘোষণা কৰে। অবিভক্ত যোৰহাট জিলা বা মাজুলী জিলা গঠনৰ পূৰ্বৰ যোৰহাট জিলাৰ মুঠ মাটিকালি হৈছে ২,৮৫১ বৰ্গ কিলোমিটাৰ। ২০১১ চনৰ লোকপিয়ল মতে অবিভক্ত যোৰহাট জিলাৰ জনসংখ্যা হৈছে ১০,৯২,২৫৬ জন।\n2 মধ্যযুগীয় নিৰ্মাণ\n5 প্ৰশাসনিক বিভাজন\n6.2 উল্লেখযোগ্য ব্যক্তি\n10 উল্লেখযোগ্য স্থান\nপ্ৰধান প্ৰবন্ধ: যোৰহাট জিলাৰ ইতিহাস\n"যোৰহাট" নামটোৰ অৰ্থ হৈছে দুখন হাট বা বজাৰ- ১৮শ শতিকাত ভোগদৈ নদীৰ দুয়োপাৰে থকা "মাছৰহাট" আৰু "চকীহাট"ৰ পৰাই এই নাম হৈছে। যোৰহাট আহোম সাম্ৰাজ্যৰ শেষ ৰাজধানী আছিল। ১৭৯৪ খ্ৰীষ্টাব্দত আহোম স্বৰ্গদেউ গৌৰীনাথ সিংহই ৰাজধানী শিৱসাগৰ (পূৰ্বৰ ৰংপুৰ)-ৰ পৰা যোৰহাটলৈ তুলি আনে। যোৰহাট নগৰখন উন্নত আৰু বাণিজ্যিক ক্ষেত্ৰত আগবঢ়া আছিল। কিন্তু ১৮১৭ চনৰ পিছত মানৰ অসম আক্ৰমণত ই বিধ্বস্ত হয়। ১৮২৪ চনত ব্ৰিটিছৰ আগমণৰ পিছত ডেভিদ স্কট আৰু কেপ্তেইন ৰিচাৰ্ডে জিলাখনৰ পুনৰ্নিৰ্মাণ আৰম্ভ কৰে।\nব্ৰিটিছ শাসনৰ প্ৰথম দশকতেই ১৮৩৯ চনত গোমধৰ কোঁৱৰ, পিয়লী ফুকন, জীউৰাম দুলীয়া বৰুৱা আদিৰ বিদ্ৰোহৰ সূত্ৰপাত হয়। সেই বছৰতেই যোৰহাট আৰক্ষী চকী স্থাপন কৰা হয় আৰু ১৮৫৮ চনত সেই স্থানতে চিপাহী বিদ্ৰোহৰ নেতাসকলক ফাঁচী দিয়া হয়।\n১৮৮৫ চনত নেৰ'-গজ ৰেল সেৱা (যোৰহাট প্ৰভিঞ্চিয়েল ৰেলৱে) আৰম্ভ হয় আৰু ফলত চাহ উদ্যোগৰ দ্ৰুত উত্তৰণ হয়।\n১৮৬৯ চনত যোৰহাটক শিৱসাগৰ জিলাৰ অন্তৰ্গত এটা মহকুমা হিচাপে স্বীকৃতি দিয়া হয় আৰু ১৯১১ চনত যোৰহাটক শিৱসাগৰ জিলাৰ সদৰ ঠাই বুলি ঘোষণা কৰা হয়। সেই সময়ত অবিভক্ত শিৱসাগৰ জিলা বুলিলে বৰ্তমানৰ শিৱসাগৰ, যোৰহাট আৰু গোলাঘাট জিলাৰ লগতে কাৰ্বি আংলঙৰ অলপ অংশ সামৰি এটা বিস্তীৰ্ণ অঞ্চল বুজোৱা গৈছিল। মেজৰ প্লে'ফেয়াৰ আছিল অবিভক্ত শিৱসাগৰ জিলাৰ প্ৰথম উপায়ুক্ত। ১৯৮৩ চনত শিৱসাগৰ জিলাৰ পৰা আঁতৰাই যোৰহাট জিলাক সুকীয়া জিলাৰূপে স্বীকৃতি দিয়া হয়।\n২০১৬ চনৰ ৮ ছেপ্টেম্বৰত যোৰহাট জিলাৰ মাজুলী মহকুমাক পৃথক কৰি এখন পূৰ্ণ পৰ্যায়ৰ জিলাৰূপে স্বীকৃতি দিয়া হয়।\nমধ্যযুগীয় নিৰ্মাণ[সম্পাদনা কৰক]\nযোৰহাটৰ প্ৰথম পকী পথটো আছিল ব্ৰিটিছে সজোৱা নগৰৰ মধ্যভাগৰ পৰা জিমখানা ক্লাব সংলগ্ন 'ক্লাব ৰ'ড'।\nহাতীগড় ১৮১২-আধা সজা, ১৮১৭-সম্পূৰ্ণ হয় স্বৰ্গদেউ চন্দ্ৰকান্ত সিংহ শিৱসাগৰলৈ যোৱা পথত যোৰহাটৰ পৰা ৫ কি:মি: দূৰত পূৰ্ণানন্দ বুঢ়াগোঁহায়ে সজায়।\nবুঢ়ীগোঁসানী থান বা দেৱালয় ১৭৯৪-১৭৯৫ গৌৰীনাথ সিংহ/ চন্দ্ৰকান্ত সিংহ ভগদৈৰ পাৰলৈ স্থানান্তৰ কৰা হয়, এতিয়া দেৱালয় পথত অৱস্থিত।\nগৰখীয়া দৌল (শিৱ মন্দিৰ) ১৭১৪ স্বৰ্গদেউ শিৱ সিংহ যোৰহাটৰ পৰা ৭ কি:মি: দূৰত\nবৰভেটি থান (পূৰ্বতে মঠ) ১৭৬৯-৮০ স্বৰ্গদেউ ৰাজেশ্বৰ সিংহ মোৱামৰীয়া মহন্ত অষ্টভূজৰ দ্বাৰা যোৰহাটৰ পৰা ৭ কি:মি: দূৰত সজোৱা হৈছিল।\nঢেঁকীয়াখোৱা বৰ নামঘৰ ১৪৯৭-১৫৩৯ স্বৰ্গদেউ চুহুংমুং মাধৱদেৱৰ ভক্তসকলৰ দ্বাৰা নিৰ্মিত।\nবেঙেনা আটী সত্ৰ ১৫২৪ স্বৰ্গদেউ চুহুংমুং\nদক্ষিণপাট সত্ৰ ১৬৬২ স্বৰ্গদেউ জয়ধ্বজ সিংহ\nগড়মূৰ সত্ৰ ১৬৫৩? স্বৰ্গদেউ জয়ধ্বজ সিংহ?\nআউনীআটী সত্ৰ ১৬৫৩ স্বৰ্গদেউ জয়ধ্বজ সিংহ\nকমলাবাৰী সত্ৰ ১৫৫২-১৬০৩ চুখাম্‌ফা (খোৰা ৰজা)\nঅবিভক্ত যোৰহাট জিলাৰ মাটিকালি হৈছে ২,৮৫১ বৰ্গ কিলোমিটাৰ। বাৰ্ষিক বৃষ্টিপাতৰ হাৰ ২০২৯ মিলিমিটাৰ। উত্তৰ-পশ্চিম মৌচুমীৰ বৰঙনি ইয়াত বেছি। তাপমাত্ৰা ৯°ৰ পৰা ৩৯° হ'ব পাৰে। জিলাখনৰ উত্তৰ দিশত ব্ৰহ্মপুত্ৰৰ মাজত পৃথিৱীৰ বৃহত্তম নদীদ্বীপ মাজুলী অৱস্থিত। পূৰ্বতে এই নদীদ্বীপ যোৰহাট জিলাৰ অংশ আছিল। বৰ্তমান ই এক স্বকীয় জিলা।\n১৯৯৭ চনত যোৰহাটত হোলোঙাপাৰ গিবন অভয়াৰণ্য মুকলি কৰা হয়। ই যোৰহাট নগৰৰ পৰা প্ৰায় ১৯ কিমি আৰু মৰিয়নিৰ পৰা ৫ কিমি আঁতৰত অৱস্থিত। ২১ বৰ্গ কিমি মাটিকালিৰ এই অভয়াৰণ্য হলৌ বান্দৰকে ধৰি বহুতো বন্যপ্ৰাণীৰ বাসস্থান। ব্ৰিটিছৰ দিনত ইয়াক হোলোঙাপাৰ হাবি বুলি কোৱা হৈছিল।\nযোৰহাট জিলাত প্ৰায় ১৩৫খন চাহ বাগিছা আছে। ক্ষুদ্ৰ চাহ বাগিছাই ১৫০.৬ হেক্টৰ মাটি অধিকাৰ কৰি আছে। প্ৰধান খাদ্যশস্য হৈছে ধান। মুঠ শস্য ক্ষেত্ৰ হৈছে ১৫২৩৭৯ হেক্টৰ (৫৩.৪৪%)। জনমুৰি খাদ্য শস্যৰ উৎপাদন বছৰেকত ২০৫ কিলোগ্ৰাম। ২০০০-২০০১ চনৰ তথ্য অনুসৰি যোৰহাট জিলাৰ বাসিন্দাৰ জনমুৰি আয় ১১২২২ টকা যি অসমৰ গড় আয়ৰ প্ৰায় দুগুণ আৰু সৰ্বভাৰতীয় গড়তকৈও বেছি। চাহৰ বাদে যোৰহাটৰ মুখ্য খাদ্য-শস্য হল ধান।\nযোৰহাট জিলাখনক দুটা মহকুমাত ভাগ কৰা হৈছে: যোৰহাট আৰু তিতাবৰ। এই জিলাত অসম বিধানসভাৰ ৫টা সমষ্টি আছে: দেৰগাঁও (৯৭), যোৰহাট (৯৮), তিতাবৰ (১০০), মৰিয়নি (১০১) আৰু টিয়ক (১০২)। দেৰগাঁও সমষ্টি অনুসূচিত জাতিৰ বাবে সংৰক্ষিত। দেৰগাঁও কলিয়াবৰ লোকসভা সমষ্টিৰ অন্তৰ্গত, আন চাৰিখন ঠাই যোৰহাট লোকসভা সমষ্টিৰ অন্তৰ্গত।\nভাৰতৰ ২০১১ চনৰ লোকপিয়লৰ তথ্য মতে অবিভক্ত যোৰহাটৰ জনসংখ্যা হৈছে ১০,৯২,২৫৬ জন। জনসংখ্যাৰ ফালৰ পৰা ভাৰতৰ ৬৪০খন জিলাৰ ভিতৰত যোৰহাটৰ স্থান ৪১৮তম। ঘনবসতি প্ৰতি কিলোমিটাৰত ৩৮৩.১ জন। ২০০১-২০১১ দশকত জনসংখ্যা বৃদ্ধিৰ হাৰ ৯.২১%। যোৰহাটৰ লিঙ্গ অনুপাত হৈছে প্ৰতি ১০০০ জন পুৰুষৰ বিপৰীতে ৯৬২ গৰাকী মহিলা আৰু সাক্ষৰতাৰ হাৰ ৮২.১৫%। জিলাখনত অনুসূচিত জাতি আৰু অনুসূচিত জনজাতিৰ লোক মুঠ জনসংখ্যাৰ ক্ৰমে ৭.৬১% আৰু ১২.০৯%।\nযোৰহাট জিলাৰ প্ৰধান ভাষা হৈছে অসমীয়া। তাৰ লগতে হিন্দী, বঙালী, মিচিং, নেপালী, ভোজপুৰী, চাদ্ৰী আদি ভাষাৰো প্ৰচলন আছে। ১৫০০ মান লোকৰ মাজৰ প্ৰচলিত আৰু বাৰ্মীয় লিপিত লিখা আন এটা ভাষা হৈছে আইটন।\nযোৰহাট কেইবাজনো বিখ্যাত অসমীয়া লেখক, বুৰঞ্জীবিদ, সাংবাদিক, ব্যৱসায়ী আদিৰ বাসস্থান আৰু কৰ্মস্থান। গুৱাহাটী বিশ্ববিদ্যালয়ৰ প্ৰথম উপাচাৰ্য কৃষ্ণকান্ত সন্দিকৈ, জ্ঞানপীঠ বঁটা বিজয়ী প্ৰথম অসমীয়া বীৰেন্দ্ৰ কুমাৰ ভট্টাচাৰ্য,'সুগন্ধি পখিলা'ৰ কবি হীৰেন ভট্টাচাৰ্য, বিশিষ্ট লেখিকা অনুৰাধা শৰ্মা পূজাৰী আদিয়ে যোৰহাটত জন্ম গ্ৰহণ কৰিছিল। তদুপৰি স্বাধীনতা যুঁজাৰু সোণাৰাম চুতীয়া, সমাজকৰ্মী দেবেশ্বৰ শৰ্মা, চিকিৎসক 'দীনবন্ধু' প্ৰসাদ বৰদলৈ, শিৱ প্ৰসাদ বৰুৱা, কৃষকপ্ৰাণ সৰ্বেশ্বৰ বৰদলৈ, চাহ উদ্যোগী হেমেন্দ্ৰ প্ৰসাদ বৰুৱা, ধ্বনিকবি বিনন্দ চন্দ্ৰ বৰুৱা‚ প্ৰখ্যাত চিত্ৰশিল্পী নীলপৱন বৰুৱা‚ সংগীতশিল্পী জুবিন গাৰ্গ আদিৰো মূল বাসস্থান যোৰহাটতে।\nপ্ৰধান প্ৰবন্ধ: যোৰহাট জিলাৰ শৈক্ষিক প্ৰতিষ্ঠানসমূহৰ তালিকা\nউত্তৰ-পূব বিজ্ঞান আৰু প্ৰযুক্তি প্ৰতিষ্ঠানৰ চৌহদ\nযোৰহাটক আধুনিক শিক্ষাৰ বাবে এখন ভাল ঠাই বুলি গণ্য কৰা হয়। ২০১১ চনৰ লোকপিয়ল অনুসৰি স্বাক্ষৰতাৰ হাৰত অসমৰ জিলাসমূহৰ ভিতৰত কামৰূপ মহানগৰ জিলাৰ পিছতে যোৰহাট জিলাৰ স্থান দ্বিতীয়ত। ১৮৮৩ চনত বিজ্ঞান শিক্ষাৰ ব্যৱস্থা সম্বলিত যোৰহাট চৰকাৰী উচ্চতৰ মাধ্যমিক বহুমুখী বালক বিদ্যালয় স্থাপন কৰা হয়। ১৯৩০ চনত স্থাপিত জগন্নাথ বৰুৱা মহাবিদ্যালয় জিলাখনৰ তথা উজনি অসমৰ ভিতৰতে প্ৰথম মহাবিদ্যালয়। ২০০০ চনৰ তথ্য অনুসৰি জিলাখনত ১৮খন প্ৰাক-প্ৰাথমিক বিদ্যালয়, ১৭৬১খন প্ৰাথমিক বিদ্যালয়, ৪৪৩খন মধ্য ইংৰাজী বিদ্যালয়, ২৫১খন উচ্চ মাধ্যমিক বিদ্যালয়, ২৫খন উচ্চতৰ মাধ্যমিক বিদ্যালয় আৰু ৪খন কনিষ্ঠ মহাবিদ্যালয় আছে।\n১৯৬৯ চনত স্থাপিত যোৰহাটৰ অসম কৃষি বিশ্ববিদ্যালয় উত্তৰ-পূব ভাৰতৰে একমাত্ৰ কৃষি বিশ্ববিদ্যালয়। ইয়াৰ উপৰিও ৰাষ্ট্ৰীয় ডিজাইন প্ৰতিষ্ঠান, অসম (২০১৯), যোৰহাট অভিযান্ত্ৰিক মহাবিদ্যালয় (১৯৬০), উত্তৰ-পূব বিজ্ঞান আৰু প্ৰযুক্তি প্ৰতিষ্ঠান (১৯৬১), প্ৰিন্স অফ ৱেল্‌চ অভিযান্ত্ৰিক আৰু প্ৰযুক্তি প্ৰতিষ্ঠান (১৯২৬), যোৰহাট বিজ্ঞান আৰু প্ৰযুক্তিবিদ্যা প্ৰতিষ্ঠান (১৯৭১), টোকোলাই চাহ গৱেষণা কেন্দ্ৰ (১৯১১), বৰ্ষাৰণ্য গৱেষণা প্ৰতিষ্ঠান, যোৰহাট (১৯৮৮) আদি উল্লেখযোগ্য শৈক্ষিক আৰু গৱেষণা প্ৰতিষ্ঠানসমূহ অৱস্থিত।\nপ্ৰধান প্ৰবন্ধ: যোৰহাট জিলাৰ পৰিবহণ\nযোৰহাট বিমান বন্দৰক ৰৰৈয়া বিমানবন্দৰ নামেৰে জনা যায়। নগৰৰ মাজতে ইয়াৰ অৱস্থান। যোৰহাটৰ পৰা নিয়মীয়াভাৱে গুৱাহাটী, কলকাতা, দিল্লী আৰু মুম্বাইলৈ যাত্ৰীবাহী বিমান চলাচল কৰে।\nযোৰহাট ভাৰতীয় ৰেলসেৱাৰ উত্তৰ-পূব সীমান্ত ৰেলৱেৰ অন্তৰ্গত। নগৰৰ ভিতৰত যোৰহাট ৰেল ষ্টেচন আৰু কিছু আঁতৰত মৰিয়নি জংচন আছে। গুৱাহাটী-যোৰহাট জন শতাব্দী এক্সপ্ৰেছ আৰু গুৱাহাটী-যোৰহাট-মৰিয়নি ইণ্টাৰচিটি এক্সপ্ৰেছ হৈছে প্ৰধান ৰেল সংযোগ। আনহাতে মৰিয়নি জংচনৰ পৰা ৰাজধানী এক্সপ্ৰেছ, কামৰূপ এক্সপ্ৰেছ, ব্ৰহ্মপুত্ৰ মেইল আদিৰ দৰে গুৰুত্বপূৰ্ণ ৰেল চলাচল কৰে।\nউত্তৰ-পূব ভাৰতৰ প্ৰধান নগৰ-চহৰসমূহৰ লগত যোৰহাটৰ পথেৰে সু-সংযোগ আছে। চহৰৰ তৰাজানৰ কটকীপুখুৰীস্থিত আন্তঃৰাজ্যিক বাছ আস্থানৰ পৰা ৰাজ্য তথা উত্তৰ পূৰ্বাঞ্চলৰ বিভিন্ন ঠাইলৈ বাছ চলাচল কৰে। ৰাষ্ট্ৰীয় ঘাইপথ ৩৭-এ যোৰহাটক অসমৰ আন ঠাইসমূহৰ লগত সংযোগ কৰিছে। এই ঘাইপথে চুই যোৱা জিলাখনৰ প্ৰধান ঠাইসমূহ হ'ল- মহবন্ধা, পুলিবৰ, যোৰহাট, চেনিজান, লাহদৈগড়, কাকজান, টীয়ক |\nযোৰহাটৰ নিমাতী ঘাটৰ পৰা মাজুলীলৈ নিয়মীয়াকৈ জাহাজ চলাচল কৰে। এই জলপথেই হৈছে যোৰহাটৰ পৰা মাজুলীলৈ যোৱাৰ একমাত্ৰ মাধ্যম।\nযোৰহাটৰ পৰা জনমভূমি গোট আৰু জি.এল. প্ৰকাশন গোটৰ দ্বাৰা পাঁচখন দৈনিক বাতৰি কাকত প্ৰকাশ পায়। জনমভূমি গোটৰ কেইখন হৈছে- সাপ্তাহিক জনমভূমি, দৈনিক জনমভূমি আৰু 'Eastern Clarion' (বৰ্তমান প্ৰকাশ বন্ধ)। সাপ্তাহিক জনমভূমিয়ে প্ৰকাশৰ ৬৯ বছৰ আৰু দৈনিক জনমভূমিয়ে ৪৫ বছৰ সম্পূৰ্ণ কৰিছে। জি.এল. প্ৰকাশন গোটৰ কাকতসমূহ হ'ল- অসমীয়াত আমাৰ অসম, ইংৰাজীত North East Times আৰু হিন্দীত "পূৰ্বাঞ্চল প্ৰহৰী"। ইয়াৰোপৰি অসমীয়া খবৰ আৰু দৈনিক অগ্ৰদূত কাকত দুখনো যোৰহাটৰ পৰা প্ৰকাশিত হয়।\nছ্যুকাফা সমন্বয় ক্ষেত্ৰৰ মূল প্ৰৱেশদ্বাৰ।\n১৪৬১ চনত মাধৱদেৱৰ দ্বাৰা স্থাপিত এটা নামঘৰ। ৩৭ নং ৰাষ্ট্ৰীয় ঘাইপথেদি যোৰহাটৰ পৰা ১৫ কি:মি: পূবত ঢেঁকীয়াখোৱা গাঁৱত অৱস্থিত। নামঘৰৰ ১৩ বিঘা মাটি আছে আৰু নিজা এক প্ৰেক্ষাগৃহ আছে। কথিত আছে যে নামঘৰৰ মূল খুঁটাটো শাল গছেৰে নিৰ্মিত। কাহিনীমতে এৰাতি এজন ভকতে সপোনত দেখা পালে যে ঢেঁকীয়াখোৱা জানৰ সোঁত ওলোটা দিশত বৈছে আৰু তাত এডাল শাল গছ উটি আহিছে। পিছদিনা এই সপোন সঁচা হোৱা দেখি গাঁৱৰ ৰাইজে নামঘৰৰ মূল খুঁটাটো এই গছৰ পৰা তৈয়াৰ কৰে।\nবৰভেটি তীৰ্থ ক্ষেত্ৰ\nএই ঐতিহাসিক তীৰ্থ ক্ষেত্ৰ যোৰহাট নগৰৰ পৰা প্ৰায় ১৩ কিল’মিটাৰ উত্তৰ-পশ্চিম দিশত মালৌপথাৰত অৱস্থিত। এই ঐতিহাসিক ক্ষেত্ৰত বাৰ্ষিক ভাৱে 'ন-লগোৱা উৎসৱ' পালনৰ পৰম্পৰা চলি আহিছে।\nহোলোঙাপাৰ গিবন অভয়াৰণ্য (পূৰ্বে হোলোঙাপাৰ সংৰক্ষিত বনাঞ্চল বুলি জনা গৈছিল) হৈছে চিৰসেউজ অৰণ্যৰ এক সংৰক্ষিত অঞ্চল। ১৯৯৭ চনত ইয়াক চৰকাৰীভাৱে অভয়াৰণ্যৰ মৰ্যাদা দিয়া হয়। ১৮৮১ চনত প্ৰতিষ্ঠিত এই বনাঞ্চলৰ সীমা পাটকাই পৰ্বতৰ পাদদেশলৈকে বিস্তৃত আছিল। পিছলৈ অৰণ্যখন সৰু সৰু গাঁও আৰু চাহ বাগানে আৱৰি ধৰে। ১৯শ শতিকাৰ প্ৰথম ভাগত অৰণ্যখনৰ বিকাশৰ বাবে বৃক্ষৰোপণ কৰা হৈছিল আৰু ফলত জৈৱ বৈচিত্ৰও বৃদ্ধি পায়। হোলোঙাপাৰ গিবন অভয়াৰণ্যত ভাৰতৰ একমাত্ৰ গিবন হলৌ বান্দৰ আৰু উত্তৰ-পূব ভাৰতৰ একমাত্ৰ নিশাচৰ প্ৰাইমেট লাজুকী বান্দৰ পোৱা যায়।\nবুঢ়ীগোসানী দেৱালয় হৈছে যোৰহাট চহৰৰ মাজমজিয়াত গড় আলিৰ পূবে অৱস্থিত এক শাক্ত মন্দিৰ। ১৭০৮ চনত আহোম স্বৰ্গদেউ ৰুদ্ৰসিংহই জয়ন্তীয়া ৰাজ্যৰ পৰা গোসানীৰ বিগ্ৰহ আনি গড়গাঁৱত স্থাপন কৰিছিল। গড়গাঁৱৰ পৰা ৰংপুৰ আৰু ৰংপুৰৰ পৰা যোৰহাটলৈ আহোম ৰাজ্যৰ ৰাজধানী সলনি হোৱাত পিছলৈ এই দেৱালয় বৰ্তমানৰ ঠাইত স্থাপিত কৰা হয়। মন্দিৰত থকা মূৰ্তিজনা দুৰ্গা দেৱীৰ। আগৰ দিনত বুঢ়ীগোসানী দেৱালয়ক "বৰপূজাঘৰ দ'ল" বুলিও জনা গৈছিল।\nৰাষ্ট্ৰীয় বীৰ লাচিত বৰফুকনৰ মৈদাম\nআহোম সেনাপতি লাচিত বৰফুকনৰ মৈদাম। ১৬৭২ খ্ৰীষ্টাব্দত লাচিত বৰফুকনৰ নেতৃত্বত আহোমা সৈন্যই শৰাইঘাটৰ যুদ্ধত মোগলক পৰাস্ত কৰিছিল। মৈদামটো মেলেং-হোলোঙাপাৰৰ গোঁহাই গাঁৱত অৱস্থিত।\n১৮৭৬ চনত চেকনীধৰা গাঁৱত ডি. স্লিমনৰ দ্বাৰা স্থাপিত। স্থাপন হোৱা বছৰ ধৰি ইয়াত গোঁৰা দৌৰ অনুষ্ঠিত হৈ আহিছে য'ত বিজয়ীক "গ'ভাৰ্ণৰছ কাপ" প্ৰদান কৰা হয়। ইয়াত থকা 'নাইন হ'ল গ'ল্ফ ক'ৰ্ছ' এছিয়াৰ আটাইতকৈ পুৰণি গ'ল্ফ ক'ৰ্ছ আৰু বিশ্বৰ ভিতৰত তৃতীয় সৰ্বোচ্চ পুৰণি।\n১৮৮০ চনত ৰায়বাহাদুৰ শিৱপ্ৰসাদ বৰুৱাৰ দ্বাৰা নিৰ্মিত। প্ৰথম অসমীয়া দৈনিক কাকত 'দৈনিক বাতৰি' ইয়াৰপৰাই আৰম্ভ কৰা হৈছিল।\nৰাধাকান্ত সন্দিকৈয়ে দান কৰা চন্দ্ৰকান্ত সন্দিকৈ ভৱন অসম সাহিত্য সভাৰ মুখ্য কাৰ্যালয়। ১৯২৬ চনত ইয়াক সজা হৈছিল। যোৰহাটৰ পৰা চন্দ্ৰধৰ বৰুৱা, ডিম্বেশ্বৰ নেওগ, মিত্ৰদেৱ মহন্ত আদি ব্যক্তিয়ে অসম সাহিত্য সভাৰ সভাপতিৰ পদ অলঙ্কৃত কৰিছিল।\nআহোম যুগত নিৰ্মিত এই গড়টোৰে মোৱামৰিয়া বিদ্ৰোহীসকলক বাধা দিয়াৰ চেষ্টা কৰা হৈছিল। আহোম ৰাজমন্ত্ৰী পূৰ্ণানন্দ বুঢ়াগোঁহাইৰ নেতৃত্বত ১৭৯১ চনত সজা গড়টো দেখি মোৱামৰীয়া সকলে পোনতে বিবুধি হৈছিল বাবে ইয়াৰ নাম বিবুধি গড় পৰে। বৰ্তমানে যোৰহাট চহৰৰ গড় আলি পূৰ্বৰ বিবুধি গড়ৰেই একাংশ।\nপ্ৰথম আহোম ৰজা স্বৰ্গদেউ চাওলুং ছ্যুকাফাৰ স্মৃতিৰক্ষাৰ বাবে যোৰহাটৰ ওচৰৰ ম'হবন্ধাত নিৰ্মাণ কৰা হৈছে। ইয়াত আহোম যুগৰ বুৰঞ্জী প্ৰসিদ্ধ সমলৰ এক সংগ্ৰহালয়ো আছে। ৰাজ্য চৰকাৰে এই ক্ষেত্ৰৰ বাবে ২০ কোটি টকাৰ অনুদান দিছে।\nকাজিৰঙা গ'ল্ফ ৰিজ'ৰ্ট\nযোৰহাট চহৰৰ পৰা পশ্চিমত চাংচোৱা চাহ বাগিছাৰ ওচৰত এক সুন্দৰ মনোমোহা প্ৰাকৃতিক পৰিৱেশৰ মাজত এই গ'ল্ফ ৰিজ'ৰ্ট অৱস্থিত। ইয়াত গ'ল্ফ খেলাৰ সকলো সুবিধা আছে। এই ৰিজ'ৰ্টতে বুঢ়া চাহিব বঙলা নামৰ ব্ৰিটিছ স্থাপত্যৰ এক ঐতিহ্য বঙলাও আছে।\n↑ 1.0 1.1 1.2 1.3 1.4 1.5 1.6 1.7 "অবিভক্ত যোৰহাট জিলাৰ ২০১১ চনৰ লোকপিয়লৰ তথ্য". Census2011.co.in. http://www.census2011.co.in/census/district/154-jorhat.html। আহৰণ কৰা হৈছে: ২ জানুৱাৰী ২০১৯ (2019-01-02).\n↑ 2.0 2.1 2.2 "About Jorhat - jorhatmycity.com". jorhatmycity.com. http://jorhatmycity.com/jorhatMyCity/index.php/site/page/view/aboutJorhat। আহৰণ কৰা হৈছে: ১৮ আগষ্ট ২০১৩.\n↑ 3.0 3.1 3.2 "JORHAT AT A GLANCE". National Informatics Centre. District Administration, Jorhat.. http://jorhat.nic.in/at_a_glance.htm। আহৰণ কৰা হৈছে: 18 আগষ্ট 2013.\n↑ 4.0 4.1 4.2 4.3 4.4 "ABOUT THE PLACE "JORHAT"". National Informatics Centre. District Administration, Jorhat.. http://jorhat.nic.in/about.htm। আহৰণ কৰা হৈছে: 18 আগষ্ট 2013.\n↑ Average Rainfall for Jorhat, India\n↑ Indian Ministry of Forests and Environment. "Protected areas: Assam". http://oldwww.wii.gov.in/envis/envis_pa_network/index.htm। আহৰণ কৰা হৈছে: September 25, 2011.\n↑ "About the place "Jorhat"". অসম. District Administration,Jorhat. http://jorhat.nic.in/about.htm। আহৰণ কৰা হৈছে: ২০১১-১১-২৭.\n↑ "ECONOMIC PROFILE". DRDA Jorhat. http://jorhat.nic.in/drda/at_a_glance.htm। আহৰণ কৰা হৈছে: April 28, 2012.\n↑ 13.0 13.1 "List of Assembly Constituencies showing their Revenue & Election District wise break - up". Chief Electoral Officer, Assam website. http://ceoassam.nic.in/Gen_Informations/2.1%20-%20DEOs%20wise%20ACs%20breakup.pdf। আহৰণ কৰা হৈছে: 26 September 2011.\n↑ 16.0 16.1 "District Census 2011". Census2011.co.in. 2011. http://www.census2011.co.in/district.php। আহৰণ কৰা হৈছে: 2011-09-30.\n↑ M. Paul Lewis, ed (2009). "Aiton: A language of India". Ethnologue: Languages of the World (16th edition সম্পাদনা). প্ৰকাশক Dallas, Texas: SIL International. http://www.ethnologue.com/show_language.asp?code=aio। আহৰণ কৰা হৈছে: 2011-09-28.\n↑ "Bhattacharya, Birendrakumar" in Amaresh Datta, ed., Encyclopaedia of Indian literature vol. 1 (Sahitya Akademi, 1987), ISBN 9788126018031, p. 482 (excerpt available at Google Books).\n↑ "Districts of Assam". Census2011.co.in. https://www.census2011.co.in/census/state/districtlist/assam.html। আহৰণ কৰা হৈছে: ২ জানুৱাৰী ২০১৯ (2019-01-02).\n↑ District wise Schools (2000); আহৰণ ২/১২/২০১১\n↑ "বৰভেটিৰ ন-লগোৱা উৎসৱ". janambhumi.in. ২০ নৱেম্বৰ ২০১৬. https://janambhumi.in/VGtSQmQwNTNQVDA9/%E0%A6%AC%E0%A7%B0%E0%A6%AD%E0%A7%87%E0%A6%9F%E0%A6%BF%E0%A7%B0-%E0%A6%A8-%E0%A6%B2%E0%A6%97%E0%A7%8B%E0%A7%B1%E0%A6%BE-%E0%A6%89%E0%A7%8E%E0%A6%B8%E0%A7%B1.html। আহৰণ কৰা হৈছে: ৯ আগষ্ট ২০২০.\n↑ সম্পাদনা: ড॰ মহেশ্বৰ নেওগ (২০০৪). পৱিত্ৰ অসম. প্ৰকাশক গুৱাহাটী: অসম সাহিত্য সভা. পৃষ্ঠা. ৬৮-৭০.\n↑ "Places of Interest". Jorhat District Administration. http://jorhat.nic.in/places_of_interest.htm। আহৰণ কৰা হৈছে: April 19, 2012.\nৱিকিমিডিয়া কমন্সত যোৰহাট জিলা সম্পৰ্কীয় মিডিয়া ফাইল।\nমাজুলী জিলা ডিব্ৰুগড় জিলা\nগোলাঘাট জিলা শিৱসাগৰ জিলা\nৱখা জিলা, নাগালেণ্ড মোককচাং জিলা, নাগালেণ্ড\n"https://as.wikipedia.org/w/index.php?title=যোৰহাট_জিলা&oldid=318561"ৰ পৰা অনা হৈছে\nএই পৃষ্ঠাখন ০৬ এপ্ৰিল, ২০২২ তাৰিখে ১২:৪৩ বজাত অন্তিম সংশোধন কৰা হৈছিল।


দৰমহাৰ ৯০ শতাংশ জমা কৰি কৃপণ জীৱনৰ দ্বাৰা যথেষ্ট খ্যাতি অৰ্জন কৰা এগৰাকী মহিলা !– News18 assam\nSaving: দৰমহাৰ ৯০ শতাংশ জমা কৰি কৃপণ জীৱনৰ দ্বাৰা যথেষ্ট খ্যাতি অৰ্জন কৰা এগৰাকী মহিলা ! কি তেওঁৰ দৃষ্টিভংগী, কেনেকৈ প্ৰয়োজনীয়তাক সীমিত কৰিব পাৰি ?\nphoto Credit- Talking to Strangers\nচীনত এগৰাকী মহিলাই সঞ্চয়ৰ ক্ষেত্ৰত এক উদাহৰণ স্থাপন কৰিছে (Chinese Frugal Woman)। এই মহিলাগৰাকীয়ে প্ৰতি মাহে তেওঁৰ দৰমহাৰ মাত্ৰ ১০ শতাংশ ব্যয় কৰে।\nLast Updated : November 04, 2021, 15:59 IST\nটকা উপাৰ্জন আৰু ব্যয় (Earning and Expenditure) সন্দৰ্ভত সকলোৰে নিজা দৃষ্টিভংগী আছে। কিছুমান লোকে অনুভৱ কৰে যে টকা উপাৰ্জন কৰা হয় যাতে এক ভাল জীৱনশৈলীত (Luxurious Lifestyle) জীয়াই থাকিব পাৰে। অৱশ্যে, কিছুমান লোকে এইটোও বিশ্বাস কৰে যে ভৱিষ্যতৰ বাবে ধন ৰাহি কৰিব লাগিব (Saving for Future)। চীনত এগৰাকী মহিলাই সঞ্চয়ৰ ক্ষেত্ৰত এক উদাহৰণ স্থাপন কৰিছে (Chinese Frugal Woman)। এই মহিলাগৰাকীয়ে প্ৰতি মাহে তেওঁৰ দৰমহাৰ মাত্ৰ ১০ শতাংশ ব্যয় কৰে।\nচীনত এগৰাকী মহিলাৰ কৃপণ জীৱনক লৈ ছ'চিয়েল মিডিয়া (Chinese Social Media)ক লৈ বিতৰ্ক চলি আছে। মানুহে কয় যে টকা সঞ্চয় কৰা আৰু পৰিমাণে কৃপণ হোৱা দুয়োটা বেলেগ বেলেগ বস্তু। ধন ৰাহি কৰিব লাগে, কিন্তু জীৱনৰ সৰু সৰু আনন্দৰ মুহূৰ্তবোৰ ত্যাগ কৰাটো সঠিক নহয়। পৃথিৱীত বাস কৰাৰ নিম্নতম জীৱনশৈলী জনপ্ৰিয় হৈ আহিছে, কিন্তু ৱাং শ্বেনাই (Wang Shenai) নামৰ এই মহিলাগৰাকীৰ ধাৰণাটো সম্পূৰ্ণ পৃথক।\nটকিং টু ষ্ট্ৰেঞ্জাৰ্ছ অনুষ্ঠানত ভাষণ দি তেওঁ বৰ্ণনা কৰিছিল যে তেওঁ এটা সৰু আৰু স্বাভাৱিক পৰিয়ালৰ পৰা আহিছে। তেওঁ সৰুৰে পৰা সঞ্চয় কৰোতে মাকক ধনৰ মূল্য ব্যাখ্যা কৰা দেখিছিল। যেতিয়া তেওঁ ডাঙৰ হৈছিল, প্ৰথমে তেওঁৰ চাকৰিৰ সময়ত ঘৰ কিনাৰ কথা ভাবিছিল। য'ত মানুহে তেওঁলোকৰ দৰমহা খৰচ কৰি সুখী হয়, তেওঁ যিমান পাৰে সিমান টকা সঞ্চয় কৰি সন্তুষ্ট হৈছিল। তেওঁৰ স্বামীৰ সৈতে দৰমহাৰ ৯০ শতাংশ ৰাহি কৰে। তেওঁৰ দুটা সন্তানো আছে যাক ইমান খৰচ কৰি প্ৰতিপালন কৰা হৈছে। তেওঁলোকে আচবাব আৰু অন্যান্য সামগ্ৰী দ্বিতীয় হাতেৰে ব্যৱহাৰ কৰে, আনহাতে তেওঁলোকে কাপোৰৰ নামত বছৰি ১০০ ইউয়ান ব্যয় কৰে। তেওঁ বন্ধুবৰ্গৰ পৰা বাকী কাপোৰবোৰ লয়। তেওঁলোকে আনকি কামৰ বাবে খাবলৈ আৰু চাইকেল চলাবলৈ ওলাই নাযায়।\nতেওঁ তেওঁৰ কৃপণ জীৱনৰ দ্বাৰা যথেষ্ট খ্যাতি অৰ্জন কৰিছে, লগতে মিতব্যয়ী মহিলা ফেডাৰেচন নামৰ ৪ লাখ শক্তি গোটৰ সদস্য। তেওঁৰ জীৱনশৈলীক মানুহে চৰম দুখ বুলি অভিহিত কৰিছে, যদিও ৱাঙে নিজেই কয় যে সকলোৰে জীৱনশৈলী আছে। বিপণন আৰু বিজ্ঞাপনৰ বাবে কাম কৰা ৱাঙে ব্যাখ্যা কৰে যে তেওঁ উপভোক্তাৰ বিষয়ে ভালদৰে শিকিছে। তেনে ক্ষেত্ৰত, তেওঁলোকে উপলব্ধি কৰিছে যে প্ৰয়োজনীয়তা সীমিত কৰিব পৰা যায়। সেইকাৰণে তেওঁলোকে নিজকে সীমিত কৰিবলৈ জোৰ দিয়ে।\nFirst published: November 04, 2021, 15:59 IST\nBest SavinglifestyleViral Lady


missing-royal-enfield-now-found-by-police-tvgautom– News18 Assam\nঅৱশেষত সন্ধান ওলাল হেৰুওৱা ৰয়েল এনফিল্ডৰ, পিছে কোনে পালে ৫০ হাজাৰ টকা?\nUpdated:July 25, 2020, 6:13 PM IST\nঅৱশেষত উদ্ধাৰ হ’ল যোৰহাট নগৰৰ পৰা কেইদিনমান পূৰ্বে চুৰি হোৱা দুখন মটৰচাইকেল।\nLast Updated: July 25, 2020, 6:13 PM IST\nঅৱশেষত উদ্ধাৰ হ’ল যোৰহাট নগৰৰ পৰা কেইদিনমান পূৰ্বে চুৰি হোৱা দুখন মটৰচাইকেল। ইয়াৰে এখন চুৰি হোৱা ৰয়েল এনফিল্ডৰ বাবে গৰাকীয়ে ঘোষণা কৰিছিল ৫০ হাজাৰ টকা পৰ্যন্ত নগদ ধনৰ পুৰস্কাৰ। কিন্তু কোনে লাভ কৰিলে এই পুৰস্কাৰ বা ক’ত, কেনেদৰে উদ্ধাৰ কৰিবলৈ সক্ষম হ’ল মটৰ চাইকেলকেইখন?\nনিজৰ মৰমৰ ‘ৰয়েল এনফিল্ড চিগনেল 350’ মটৰচাইকেলখনৰ গৰাকী যোৰহাট নগৰৰ দিব্যজ্যোতি আছিল লাকী। কিন্তু তাৰ বিপৰীতে পল্লব, ৰাহুল আৰু দিপেন আছিল আনলাকী। আৰু সেইবাবেই চুৰি বাইকসহ তিনিওটা গভাইট চোৰেই জালত পৰিল যোৰহাট সদৰ থানাৰ আৰক্ষীৰ।\nযোৱা ১৫ জুলাইৰ নিশা যোৰহাট নগৰৰ চোলাধৰা আৰু লিচুবাৰীৰ পৰা দুখন ৰয়েল এনফিল্ড মটৰ চাইকেল আৰু এখন পালচাৰ বাইক চুৰি হৈছিল। যোৰহাট আৰক্ষীয়ে বিভিন্ন সূত্ৰৰ পম খেদি প্ৰথমে মেৰাপানীৰ পৰা পালচাৰ বাইকখন উদ্ধাৰ কৰাৰ লগতে বৃহস্পতিবাৰে নিশা নাগালেণ্ডৰ লিফি বস্তিৰ সমীপৰ পৰা ৰয়েল এনফিল্ডখন উদ্ধাৰ কৰিবলৈ সক্ষম হৈছে। আৰক্ষীয়ে চুৰি বাইকসহ গ্ৰেপ্তাৰ কৰিছে নুমলীগড়ৰ পল্লৱ বসুমতাৰী, যোৰহাটৰ ৰাহুল দাস আৰু মেৰাপানীৰ দিপেন বড়োক।\nFirst published: July 25, 2020, 6:13 PM IST


মনৰ কথাঃ ঈদ এতিয়াৰ, ঈদ তেতিয়াৰ:: ৰেহনা চুলতানা - অসমীয়াৰ সুখ-দুখ\nHome MONOR-KATHA REHNA-SULTANA মনৰ কথা ৰেহনা চুলতানা মনৰ কথাঃ ঈদ এতিয়াৰ, ঈদ তেতিয়াৰ:: ৰেহনা চুলতানা\nxukhdukh.com August 22, 2018 MONOR-KATHA, REHNA-SULTANA, মনৰ কথা, ৰেহনা চুলতানা,\nঈদ - কাৰোবাৰ জীৱনত আনি দিয়ে আনন্দ। আকৌ আন কাৰোবাৰ জীৱনত কঢ়িয়াই আনে বিষাদৰ ছন্দ।\nআমাৰ বাবে ঈদ মানে আনন্দ নে বিষাদ একো বুজি নাপাওঁ। মাথোঁ কিছুমান স্মৃতিয়ে মনটোত দোলা দিয়ে। সেই স্মৃতিৰ দোলাত উৰি মনটো কিছুসময়ৰ বাবে সতেজ হৈ উঠে।\nসৰুতে ঈদ বুলি ক'লে এসপ্তাহৰ আগৰ পৰাই বজাৰ। নতুন কাপোৰ, নতুন জোতা, লিপষ্টিক, কাজল, চুলিত লগোৱা বেন, আলতা কত যে কি। কেইবাদিন আগৰ পৰাই বজাৰ কৰিয়ো ঈদৰ দিনাখনলৈয়ো বজাৰ শেষ নহয়। আৰু এতিয়া? ঈদ বুলি চোন একো কিনাই নহয়।\nসৰুতে ঈদৰ জোন চোৱাৰ সমান আনন্দ ক'তোৱেই নাছিল। আবেলিৰ পৰাই গাঁৱৰ সকলো ল'ৰা ছোৱালী একেলগ হৈ পথাৰত গৌ গোট মাৰি থাকিছিলোঁ জোনটো চাবলৈ। অপেক্ষাৰ অন্তত যেতিয়া জোনটো সামান্য দেখা গৈছে ফূৰ্তিতে সকলোৱে একেলগে চিঞৰ-বাখৰ লগাইছোঁ আৰু জোনটো দেখাৰ লগে লগে চালাম জনাই লগে লগে মাক জোন উঠাৰ খবৰ দিবলৈ ঘৰলৈ দৌৰ দিছোঁ।\nঈদৰ আগদিনা আবেলিৰ পৰাই হাতত জেতুকা লগাব লাগিব সেই চিন্তা। গাঁৱত জেতুকা পাত বিচাৰি গৈছোঁ। ৰাতি সোনকালে ভাত খাই উঠি হাতত জেতুকা লগাই বহি থাকিছোঁ। যেতিয়ালৈকে হাতৰ জেতুকা শুকোৱা নাছিল বহিয়েই থাকিছোঁ। প্ৰতিযোগিতা চলিছে কাৰ হাতত কিমান বেছি ৰং লাগে এই লৈ। কেতিয়া ৰাতিটো পুৱাব কি যে চিন্তা তাৰ বাবে।\nৰাতিপুৱা পোহৰ নহওঁতে হাতে হাতে ঝাড়ু লৈ ৰাস্তালৈ ওলাই গৈছোঁ সাৰিবলৈ। ল'ৰাবোৰে লেম বা টৰ্চলাইট ধৰি ৰাখি আমাৰ ছোৱালীবোৰৰ পিছত থাকিছে, আমিবোৰে পথ সাৰি গৈছোঁ।\nঘৰত আহিয়েই গা পা ধুই নতুন কাপোৰ পিন্ধি প্ৰথমে ঘৰত চেৱাই খাই লৈছোঁ। মা-আব্বাক সেৱা কৰিছোঁ পইচাৰ লোভত। তাৰ পিছত আৰম্ভ হৈছে কোনে কিমান পইচা উঠাব পাৰে তাৰ প্ৰতিযোগিতাৰ। সম্পৰ্কীয় সকলোৰে ঘৰত গৈ উঠিছোঁ পইচা পোৱাৰ লোভত। খাবলৈ দিছে যদিও মনে মনে ভাবিছোঁ আগতে পইচাখিনি দিয়া হ'লেই ভাল আছিল। পইচা কেইটা হাতত লৈ কি যে ফুৰ্তি। কি কি যে কিনিছোঁ, খাইছোঁ তাৰ পাত্তা নাই।\nসকলোৰে পৰা পইচা উঠোৱা পৰ্বৰ পিছত মাঠলৈ গৈছোঁ। বেলুন, পুতুলা, খেলনা সামগ্ৰী, হাতে হাতে লৈ ঘৰ পাইছোঁ। মুঠতে পৰম আনন্দৰ মাজেৰে ঈদৰ দিনটো পাৰ হৈছে। নাছিল কোনো কষ্ট, নাছিল কোনো অপূৰ্ণতা।\nআজিকালি ঈদ বুলি ক'লে মনত সেই আনন্দৰ জোৱাৰ নাই। নাজানো সময় সলনি হ'ল নে পৰিৱৰ্তনৰ ধামমুখীয়াত আমিবোৰ সলনি হৈ গ'লোঁ। এনে লাগে আজিকালি ঈদৰ আনন্দ মাথোঁ নতুন পোছাক পিন্ধি চেল্ফি লোৱাতহে।\nপ্ৰায়ে ভাবো কিয় এনে হ'লোঁ? সেই সময় নাই নে পুৰণা সেই লগবোৰ নাই নে ডিজিটেলৰ প্ৰভাৱ?\nবাৰু যিয়েই নহওক। ল'ৰালিৰ সেই ঈদৰ আনন্দ ঘূৰি আহক সকলোৰে জীৱনত। এই ঈদে সকলোৰে জীৱনত বিষাদৰ ছন্দ নহয়, আনন্দ কঢ়িয়াই আনক তাৰেই প্রার্থনাৰে সদৌটিলৈ ঈদৰ শুভেচ্ছা। উপৰৱালাই সকলোকে সুমতি দিয়ক। কোৰবাণীৰ মাংস অকল নিজে খাই বা খাই শেষ কৰিব নোৱাৰি পচাই পেলাই নিদি যিসকলৰ বাবে কোৰবাণী তেওঁলোকৰ মাজতো বিলাই দিয়ক, তেওঁলোককো খাবলৈ দিয়ক। সামৰ্থৱানসকলে মুক্ত হস্তে দান কৰক।ঈদৰ আনন্দ\nবাৰু যিয়েই নহওক। ল'ৰালিৰ সেই ঈদৰ আনন্দ ঘূৰি আহক সকলোৰে জীৱনত। এই ঈদে সকলোৰে জীৱনত বিষাদৰ ছন্দ নহয়, আনন্দ কঢ়িয়াই আনক তাৰেই প্রার্থনাৰে সদৌটিলৈ ঈদৰ শুভেচ্ছা। উপৰৱালাই সকলোকে সুমতি দিয়ক। কোৰবাণীৰ মাংস অকল নিজে খাই বা খাই শেষ কৰিব নোৱাৰি পচাই পেলাই নিদি যিসকলৰ বাবে কোৰবাণী তেওঁলোকৰ মাজতো বিলাই দিয়ক, তেওঁলোককো খাবলৈ দিয়ক। সামৰ্থৱানসকলে মুক্ত হস্তে দান কৰক।\nTags # MONOR-KATHA # REHNA-SULTANA # মনৰ কথা # ৰেহনা চুলতানা\nBy xukhdukh.com on August 22, 2018\nLabels: MONOR-KATHA, REHNA-SULTANA, মনৰ কথা, ৰেহনা চুলতানা


নীতিশে বেলেগ চিন্তা কৰিলেই ! – NewsFile Online (Oxomiya)\nHome / Big Picture Stories / নীতিশে বেলেগ চিন্তা কৰিলেই !\nনীতিশে বেলেগ চিন্তা কৰিলেই !\nবিহাৰত নতুন ৰাজনৈতিক অংকৰ সম্ভাৱনা\nপাটনা,১০ ডিচেম্বৰ — মাত্ৰ কিছুদিনৰ আগতে বিহাৰত নীতিশ কুমাৰৰ নেতৃত্বত পুনৰ নতুন চৰকাৰ গঠন হোৱাৰ পিছতে এইবাৰ ৰাষ্ট্ৰীয় লোক সমতা দলৰ নেতা উপেন্দ্ৰ খুচৱাই মুখ্যমন্ত্ৰী নীতিশ কুমাৰক সাক্ষাৎ কৰাত ৰাজনৈতিক মহলত সৰৱ চৰ্চা চলিছে। বিগত ২ ডিচেম্বৰত অনুষ্ঠিত হোৱা এই বৈঠকত কি বিষয় আলোচনা হৈছে, তাক জনা নগ’লেও মিত্ৰজোঁটৰ চৰকাৰত নীতিশ কুমাৰৰ গুৰুত্ব যে বৃদ্ধি কৰাৰ এক পৰিকল্পনা কৰা হৈছে সেইটো নিঃসন্দেহে ক’ব পাৰি। নৱগঠিত বিহাৰ বিধানসভাত বিজেপিৰ ৭৪ আসন থকাৰ বিপৰীতে নীতিশ কুমাৰৰ নেতৃত্বাধীন জনতা দল( ইউনাইটেডৰ) মাত্ৰ ৪৩ খন আসনহে আছে। গতিকে নীতিশ কুমাৰে এক নতুন ৰাজনৈতিক দলৰ লগত মিত্ৰতা কৰি মিত্ৰজোঁটত তেওঁৰ গুৰুত্ব বঢ়াব খুজিছে বুলি অনুমান কৰা হৈছে ৷\nআনহাতে, ৰাষ্ট্ৰীয় লোক সমতা দলৰ নেতা খুচৱায়ে মুখ্যমন্ত্ৰী নীতিশ কুমাৰৰ লগত হোৱা সাক্ষাৎকাৰক মাত্ৰ সৌজন্যমূলক আখ্যা দিয়ে আৰু কয় যে এনেদৰে এক বৈঠকত মিলিত হোৱাটো কোনো অপৰাধ হ’ব নোৱাৰে। আনহাতে, ৰাষ্ট্ৰীয় লোক সমতা দলৰ নেতাজনে নৰেন্দ্ৰ মোডী নেতৃত্বাধীন কেন্দ্ৰীয় চৰকাৰে তিনি খন কৃষি আইন বাতিল নকৰাৰ বাবে সমগ্ৰ দেশতে সমস্যাৰ সৃষ্টি হৈছে বুলি সমালোচনা কৰে ৷ খুচুৱাই কয় যে নতুনকৈ গৃহীত তিনি খন কৃষি আইনে কৃষক সকলৰ অপকাৰ সাধন কৰিব আৰু মাত্ৰ পুঁজিপতি ব্যৱসায়ী সকলহে ইয়াৰ দ্বাৰা লাভম্বিত হব।\nপ্ৰতিবাদকাৰী কৃষক সকলে আহ্বান জনোৱা ভাৰত বন্ধৰ প্ৰতি তেওঁলোকৰ সমৰ্থন আছে বুলি খুচৱাই উল্লেখ কৰে। আনহাতে, এই দলৰ মুখ পাত্ৰ ভোলা শৰ্মাই কয় যে ,ৰাজনীতিত সকলো সম্ভৱ আৰু ৰাজনৈতিক সমীকৰণত যদি সামাজিক ন্যায় তথা ৰাইজৰ কল্যাণৰ উদ্দেশ্যে নিহিত থাকে, তেনে হ’লে নিশ্চিত ভাবে এক নতুন সমীকৰণ হোৱাত একো বাধা থাকিব নোৱাৰে। (IANS)


গুৱাহাটীত শিথিল হ'ল লকডাউন! খুলিব গেলামালৰ দোকান, ঘৰতে লাভ কৰিব ফলমূল-পাচলি... - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nগুৱাহাটীত শিথিল হ’ল লকডাউন! খুলিব গেলামালৰ দোকান, ঘৰতে লাভ কৰিব ফলমূল-পাচলি…\nডিজিটেল সংবাদ, গুৱাহাটীঃ ৫ জুলাইৰ পৰা ১২ জুলাইলৈকে গুৱাহাটীত কিছু ক্ষেত্ৰত শিথিল হ’ব লকডাউন। এই সম্পৰ্কত ৰাজ্যৰ মুখ্য সচিব কুমাৰ সঞ্জয় কৃষই এখন নিৰ্দেশনা প্ৰকাশ কৰিছে। মুখ্য সচিবগৰাকীয়ে প্ৰকাশ কৰা অনুসৰি সোমবাৰ আৰু বুধবাৰে এতিয়াৰে পৰা গুৱাহাটীত গেলামালৰ দোকান খুলিব পাৰিব। পুৱা ১১ বজাৰ পৰা বিয়লি ৪ বজালৈকে খুলিব পাৰিব দোকান।\nঅৱশ্যে কেৱল ২০ শতাংশ দোকানহে খোলাৰ বাবে অনুমতি দিয়া হ’ব। এই সম্পৰ্কত জিলা উপায়ুক্তই নীতি নিয়ম নিৰ্ধাৰণ কৰি দিব। দোকানী আৰু গ্ৰাহকে মাস্ক পিন্ধিব লাগিব। লগতে সামাজিক দূৰত্ব ৰক্ষা কৰাৰ লগতে মূল্যবৃদ্ধি নকৰাকৈ সামগ্ৰী বিক্ৰী কৰাত গুৰুত্ব দিব লাগিব দোকানীসকলে।\nইয়াৰ সমান্তৰালকৈ পাইকাৰী দোকানসমূহ কেৱল দেও আৰু মঙলবাৰেহে দোকান খুলিব পাৰিব। দোকান খোলাৰ বাবে বিয়লি ৩ বজাৰ পৰা ৬ বজালৈকে সময় নিৰ্ধাৰণ কৰা হৈছে। এফচিআইৰ কামসমূহো সঠিক মতে চলাব পৰা পাৰিব। অৱশ্যে সকলো ক্ষেত্ৰতে থাকিব লাগিব সামাজিক দূৰত্ব।\nসোমবাৰ আৰু বুধবাৰে সামগ্ৰী বিক্ৰেতাসকলে গ্ৰাহকৰ ঘৰত গৈ পাচলি আৰু ফলমূল বিক্ৰী কৰিব পাৰিব। অৱশ্যে পুৱা ৮ বজাৰ পৰা বিয়লি ২ বজালৈকেহে বিক্ৰী কৰাৰ বাবে নীতি নিয়ম নিৰ্ধাৰণ কৰি দিয়া হৈছে।সোমবাৰ আৰু বুধবাৰে পুৱা ১০ বজাৰ পৰা বিয়লি ৩ বজালৈকে ঔষধ বা চিকিতসা সামগ্ৰী পাইকাৰী বিক্ৰী কৰাৰ বাবে অনুমতি দিয়া হৈছে। ১০ জুলাইত পুৱা ১১ বজাৰ পৰা বিয়লি ৪ বজালৈকে ই কমাৰ্চো ব্যৱস্থাও খোলা থাকিব।\nআৰু কি কি নিয়ম শিথিল হৈছে সবিশেষ তলৰ তালিকাত পঢ়ক,\nসাধাৰণ মানুহ মৰিলেও চিন্তা নকৰে বিদ্যুৎ বিভাগ! খবৰ পাইও নাকাটিলে কাৰেন্ট, বিদ্যুৎস্পৃষ্ট হৈ মৃত্যু শিশুৰ…\nগুৱাহাটীত শিথিল হ’ল লকডাউনৰ কিছু নীতি-নিয়মঃ কেতিয়া খুলিব সুৰাৰ বিপণী…


Indian Army Recruitment 2021(Women) - Apply Now\nIndian Army Recruitment 2021 (Women Soldier GD 100 Posts)\nThe Indian Army has releasedaformal recruitment notification on recruitment ofatotal of 100 posts of Women Soldier GD (Women Military Police) in Indian Army. Interested women candidates who have fulfilled the required eligibility criteria are able to submit their Online applications to the Official Website of Indian Army.\nStarting date 6th June 2021\nLast date 20th July 2021\nRelated : Indian Coast Guard Recruitment 2021\nEducational Qualification : The candidate must have passed Class X or HSLC with 45% marks and 33% marks in each subject.\nFor Gorkhas : Class 10th passed will be eligible For this Recruitment\nAge Limit : The candidate should be between 17 1/2 years and 21 years (i.e. 1 October 2000 to 1 April 2004, both days included).\nAge Relaxation : The upper age limit can be relaxed up to the age of 30 years (up to the date of joining the teaching) in the widows of defence men who died in Harness.\nPhysical Requirements : The Critical of physical requirements is as follows :\nWeight: Army Medical Standard is proportional to height and age.\nFor any Queries please check Official Notification Given Below\nVenue of Rally :\nHow to Apply In Indian Army Recruitment ?\nThe candidates who have fulfilled all the necessary eligibility criteria as mentioned in the official official official has now been able to submit their Online application for the recruitment rally. It is mandatory to apply Online to take place in this rally. The candidate can follow the link listed below to complete their application process.\n১. কোনখন সাগৰত জাহাজ চলাচল নকৰে ?\n(a) চাৰগোজা সাগৰত\n(b) থিৰত সাগৰত\n(c) গিতৰ সাগৰত\n(d) নিকল সাগৰত\nAns:- চাৰগোজা সাগৰত\n২. ক’ত প্ৰথমে বাৰুদ আৱিষ্কাৰ কৰা হয় ?\n(a) গিহল দেশত\n(b) চীন দেশত\n(c) ভাৰত দেশত\n(d) জাপান দেশত\nAns:- চীন দেশত\n৩. পৃথিৱীৰ ভিতৰত পাগল সংখ্যা কোন দেশত বেছি ?\n৪. জীৱ হত্যা ক’ত বেছি হয় ?\n(a) মিকল চহৰত\n(b) পিলিক চহৰত\n(c) হিলিম চহৰত\n(d) চিকাগো চহৰত\nAns:- চিকাগো চহৰত\n৫. সর্বাধিক ভাষালৈ অনূদিত গ্রন্থ কোনখন ?\n৬. পৃথিৱীৰ আটাইতকৈ অধিক মূল্যৰ বেহেলা ক’ত আছে ?\n৭. পৃথিৱীৰ ক’ত নাৰী চিকিৎসকৰ সংখ্যা অধিক ?\n(c) ছোভিয়েত ৰাছিয়াত\nAns:- ছোভিয়েত ৰাছিয়াত\n৮. সাগৰৰ সৰ্বাধিক গভীৰতা ক’ত আছে ?\n(a) গিহল মহাসাগৰত\n(b) কিলোৰ মহাসাগৰত\n(c) নিকোল মহাসাগৰত\n(d) প্রশান্ত মহাসাগৰত\nAns:- প্রশান্ত মহাসাগৰত\n৯. প্রথম মহাযুদ্ধৰ অস্ত্ৰ কি আছিল ?\n১০. দ্বিতীয় মহাযুদ্ধৰ অস্ত্ৰ কি আছিল ?\n(a) নিকোল বিমান\n(b) বোমাৰু বিমান\n(c) ধেলক বিমান\n(d) কিলম বিমান\nAns:- বোমাৰু বিমান\n১১. আমেৰিকাৰ ৰাষ্ট্ৰপতি ভৱনৰ নাম কি ?\n(a) বিগ হাউচ\n(b) বিলেক হাউচ\n(c) হোৱাইট হাউচ\n(d) বিকল হাউচ\nAns:- হোৱাইট হাউচ\n১২. লণ্ডনৰ পার্লামেন্ট ভৱনৰ নাম কি ?\n(a) লিকলক হল\n(b) জিকল হল\n(c) কিলোক হল\n(d) হোৱাইট হল\nAns:- হোৱাইট হল\n১৩. বিশ্বৰ প্ৰথম মহিলা প্রধানমন্ত্রী কোন ?\n(a) শ্ৰীমতী বন্দৰ নায়েক\n(b) শ্ৰীমতী বিমলা নায়েক\n(c) শ্ৰীমতী কবেৰি নায়েক\n(d) শ্ৰীমতী জিয়া নায়েক\nAns:- শ্ৰীমতী বন্দৰ নায়েক\n১৪. আটাইতকৈ মূল্যবান ঘড়ী কোনে ব্যৱহাৰ কৰে ?\n(a) মহামান্য নিকল\n(b) মহামান্য পোপ\n(c) মহামান্য কিলম\n(d) মহামান্য জিকল\nAns:- মহামান্য পোপ\n১৫. পৃথিৱীৰ বৃহত্তম দ্বীপ ?


টি-২০ বিশ্বকাপৰ ভাৰতীয় দলত পৰিৱৰ্তন! অক্ষৰ পেটেলৰ স্থানত ভাৰতীয় দলত শাৰ্দুল ঠাকুৰ\n১৭ অক্টোবৰৰ পৰা ইউএই আৰু ওমানত অনুষ্ঠিত হ’বলগীয়া টি-২০ বিশ্বকাপৰ বাবে ভাৰতৰ দলত অক্ষৰ পেটেলৰ স্থানত পেচ বলিং অলৰাউণ্ডাৰ শাৰ্দুল ঠাকুৰে স্থান লাভ কৰিছে।\n২৯ বছৰীয়া ঠাকুৰে চেন্নাই চুপাৰ কিংছৰ হৈ চলিত আই পি এলত সুন্দৰ প্ৰদৰ্শনেৰে ১৮ টা উইকেট হস্তগত কৰি সকলোকে প্ৰভাৱিত কৰিছে।অৱশ্যে বিগত কিছুদিন ধৰি শাৰ্দুল ঠাকুৰে আন্তঃৰাষ্ট্ৰীয় ক্ৰিকেটটো ভাৰতীয় দলৰ হৈ সুন্দৰ প্ৰদৰ্শন অব্যাহত ৰাখিছে।\n“দল পৰিচালনা কমিটিৰ সৈতে হোৱা আলোচনাৰ পিছত সৰ্বভাৰতীয় জ্যেষ্ঠ বাছনি সমিতিয়ে শাৰ্দুল ঠাকুৰক মূল দলত যোগ দিছে। পূৰ্বে ১৫ জনীয়া দলত স্থান লাভ কৰা অলৰাউণ্ডাৰ অক্ষৰ পেটেল এতিয়া ষ্টেণ্ডবাই খেলুৱৈৰ তালিকাত থাকিব।” বিচিচিআইৰ সচিব জয় শ্বাহে এক বিবৃতিত কয়।\nউল্লেখ্য যে, মুম্বাই ইণ্ডিয়ানছৰ হৈ খেলা পেছ বলিং অলৰাউণ্ডাৰ হাৰ্দিক পাণ্ডিয়াই ফিটনেছৰ সমস্যাৰ বাবে আই পি এলৰ সময়ত বলিং নকৰাৰ বাবে নিৰ্বাচকসকলে তেওঁৰ পৰিৱৰ্ত খেলুৱৈ এজনত দলত ৰখাৰ পোষকতা কৰে আৰু সেই সূত্ৰেই শাৰ্দুল ঠাকুৰে দলত স্থান পায়।\nএক প্ৰতিবেদন অনুসৰি নিৰ্বাচকসকলে ভাৰতীয় দলৰ নেট বলাৰসকলৰ ভিতৰত হৰ্ষল পেটেলকো অন্তৰ্ভুক্ত কৰিছে। চলিত আইপিএল- ত পেটেলে চমকপ্ৰদ প্ৰদৰ্শনেৰে সৰ্বাধিক উইকেট দখলকাৰী বলাৰৰ তালিকাত শীৰ্ষ স্থানত আছে।\nনিম্নলিখিত ক্ৰিকেটাৰসকলে ডুবাইত দলৰ প্ৰস্তুতি শিবিৰত যোগদান কৰিব আৰু তেওঁলোকৰ প্ৰস্তুতিত টীম ইণ্ডিয়াক সহায় কৰিব- আবেশ খান, উমৰণ মালিক, হৰ্ষল পেটেল, লুকমান মেৰিৱালা, ভেঙ্কটেশ আয়াৰ, কৰ্ণ শৰ্মা, শ্বাহবাজ আহমেদ আৰু কে গৌথম।\nউল্লেখ্য যে ভাৰতীয় দলে ২৪ অক্টোবৰত পাকিস্তানৰ বিৰুদ্ধে খেলি টি-২০ বিশ্বকাপত অভিযান আৰম্ভ কৰিব।\nআইচিচি টি-২০ বিশ্বকাপৰ বাবে ভাৰতৰ দলঃ বিৰাট কোহলী (অধিনায়ক), ৰোহিত শৰ্মা (উপ-অধিনায়ক), কে এল ৰাহুল, সূৰ্যকুমাৰ যাদৱ, ঋষভ পন্ত (উইকেট-ৰক্ষক), ঈশান কিষাণ, হাৰ্দিক পাণ্ডিয়া, ৰবীন্দ্ৰ জাদেজা, ৰাহুল চাহাৰ, ৰবিচন্দ্ৰন অশ্বিন, শাৰ্দুল ঠাকুৰ, বৰুণ চক্ৰৱৰ্তী, যশপ্ৰীত বুমৰাহ, ভুৱনেশ্বৰ কুমাৰ, মহম্মদ ছামী।\nষ্টেণ্ড বাই খেলুৱৈ হিচাপে আছে- শ্ৰেয়াছ আয়াৰ, দীপক চাহাৰ, অক্ষৰ পেটেল।\nমৰেল পুলিচৰ উদ্ভণ্ডালি; মাজ ৰাস্তাত হিজাব খুলিবলৈ বাধ্য কৰালে যুৱতীক!\nজম্মু কাশ্মীৰত পুনৰ সেনাৰ মৃত্যু , মৃত সেনাৰ সংখ্যা ৯ জনলৈ বৃদ্ধি\nঅতিবৃষ্টিৰ কবলত কেৰালা, বান-ভূমিস্খলনে জীৱন কাঢ়িলে ৬ জনৰ,সন্ধানহীন ১৮ জন\nলিডুত উলংগ অৱস্থাত যুৱকৰ মৃতদেহ উদ্ধাৰকলৈ চাঞ্চল্য


সম্পূৰ্ণ হ’ল অসম চৰকাৰৰ ১০০টা দিন, কি হ’ব চৰকাৰৰ পৰৱৰ্তী পদক্ষেপ? – Pratham Khabar\nঘৰ/অসম/সম্পূৰ্ণ হ’ল অসম চৰকাৰৰ ১০০টা দিন, কি হ’ব চৰকাৰৰ পৰৱৰ্তী পদক্ষেপ?\nঅসম চৰকাৰৰ ১০০ দিন সম্পূৰ্ণ হোৱাৰ দিনটোতে সংবাদমেল সম্বোধন কৰে মুখ্যমন্ত্ৰী ড০ হিমন্ত বিশ্ব শৰ্মাই\nHimanta Biswa Sarma led BJP Government has completed 100 days\nঅসম চৰকাৰৰ ১০০ দিন সম্পূৰ্ণ হোৱাৰ দিনটোতে সংবাদমেল সম্বোধন কৰে মুখ্যমন্ত্ৰী ড০ হিমন্ত বিশ্ব শৰ্মাই। সংবাদমেলত বহুকেইটা গুৰুত্বপূৰ্ণ ঘোষণা কৰে মুখ্যমন্ত্ৰীয়ে।\nবৰ্তমান ক’ভিড পৰিস্থিতিৰ সময়ত দিশহাৰা হোৱা বাছ কৰ্মচাৰীসকলৰ বাবে বিশেষ ঘোষণা কৰে মুখ্যমন্ত্ৰীয়ে। আন্তঃজিলা যাতায়াত ব্যৱস্থা বন্ধ হৈ থকাৰ বাবে হাহাকাৰ অৱস্থাৰ সৃষ্টি হৈছে চালক-হেণ্ডিমেনৰ মাজত। দূৰণিবটীয়া বাছ সেৱা বন্ধ হৈ থকাৰ ফলত যথেষ্ট অসুবিধাত পৰিছে কৰ্মচাৰীসকল। সেয়েহে অসম চৰকাৰে এইসকল বাছ কৰ্মচাৰীক ১০ হেজাৰ টকাকৈ সাহায্য প্ৰদানৰ ঘোষণা কৰে মুখ্যমন্ত্ৰীয়ে।\nতৎকালীন ভাৱে ৮৩০ টকাৰ পৰা এহেজাৰ টকালৈ বৃদ্ধি কৰা হৈছে অৰুণোদয় আঁচনিৰ ধন। ২০৫ টকালৈ বৃদ্ধি কৰা হৈছে চাহ শ্ৰমিকৰ মজুৰি। পূজাৰী-নামঘৰীয়ালৈ আগবঢ়োৱা হ’ব ১৫ হেজাৰকৈ টকা। কলা-কুশলীৰ ক্ষেত্ৰতো গ্ৰহণ কৰা হ’ব অনুৰূপ ব্যৱস্থা।\nক’ভিড আক্ৰান্তসকলক অসম চৰকাৰে দিব ৰিলিফ পেকেজ। দুই লাখ লোকক দিয়া হ’ব খোৱা পানীৰ সংযোগ, সাত লাখ লোকৰ গৃহ নিৰ্মাণ সম্পূৰ্ণ কৰাৰো ঘোষণা কৰে মুখ্যমন্ত্ৰীয়ে। কাইলৈ মাইক্ৰ’ফাইনেন্স সন্দৰ্ভত স্বাক্ষৰিত হ’ব বুজাবুজি চুক্তি।\nএতিয়াৰে পৰা জিলা সদৰত অনুষ্ঠিত হ’ব কেবিনেট বৈঠক। বৈঠকৰ আগদিনাই মন্ত্ৰীসকলে সংশ্লিষ্ট জিলালৈ ৰাওনা হ’ব লাগিব। ছেপ্টেম্বৰত ধেমাজিত অনুষ্ঠিত হ’ব প্ৰথমখন কেবিনেট বৈঠক।বৈঠকলৈ অহা-যোৱা কৰাৰ সময়ত মন্ত্ৰীসকলে মুঠ ৪ জিলাৰ পৰ্যালোচনা কৰিব।\nএই অনুষ্ঠানতে মুখ্যমন্ত্ৰীয়ে অসম-মিজোৰাম সীমান্তত স্বহীদ হোৱা জোৱানৰ নিকট আত্মীয়ক নিযুক্তি পত্ৰ প্ৰদান কৰে। লগতে শীঘ্ৰেই ভূমি বিবাদ সমাধানৰ চেষ্টা কৰাৰ কথা ঘোষণা কৰে মুখ্যমন্ত্ৰীয়ে।\nঅহা বছৰৰ পৰা প্ৰতিখন হাইস্কুল হাইচেকেণ্ডাৰী হ’ব। লগতে নৱম-দশম শ্ৰেণীত ভূগোল আৰু বুৰঞ্জী থকাটো বাধ্যতামূলক কৰিছে ৰাজ্য চৰকাৰে।\nড০ হিমন্ত বিশ্ব শৰ্মাৰ নেতৃত্বত গঠন হোৱা চৰকাৰৰ ১০০ দিন সম্পূৰ্ণ হোৱাৰ পাছত চৰকাৰে লোৱা পদক্ষেপবোৰ কিদৰে সফল ৰূপায়িত হ’ব সেয়া পৰৱৰ্তী সময়ত লক্ষণীয় হ’ব। অৱশ্যে বিগত দিনকেইটাত অসম চৰকাৰে চলোৱা ড্ৰাগছ বিৰোধী অভিযান সঁচায়ে প্ৰসংসনীয়।\nAssam Assam Government Himanta Biswa Sarma News Time Assa Pratham Khabar 24x7 Pratham Khabar TV\nবিমানৰ পৰা তলত পৰি মৃত্যুক সাৱটিলে ১৯ বছৰীয়া আফগান ফুটবলাৰে\nঅসম সীমান্তত ছহীদ ৬ জোৱানৰ পৰিয়ালক চাকৰিৰ নিযুক্তি পত্ৰ প্ৰদান মুখ্যমন্ত্ৰীৰ


কিয় আফগানিস্তানৰ নতুন চৰকাৰক স্বীকৃতি দিবলৈ খৰধৰ নকৰাৰ কথা ক’লে প্ৰধানমন্ত্ৰী মোদীয়ে?\nPM Modi, কিয় আফগানিস্তানৰ নতুন চৰকাৰক স্বীকৃতি দিবলৈ খৰধৰ নকৰাৰ কথা ক’লে প্ৰধানমন্ত্ৰী মোদীয়ে?\nPM Modi, আফগানিস্তানত তালিবানে গঠন কৰা নতুন চৰকাৰখনক স্বীকৃতি দিবলৈ খৰধৰ নকৰিবলৈ বিশ্ব সম্প্ৰদায়ক আহ্বান জনাইছে ভাৰতৰ প্ৰধানমন্ত্ৰী নৰেন্দ্ৰ মোদীয়ে। আফগানিস্তানৰ নতুন চৰকাৰখনে সকলোকে সামৰি ল’ব পৰা নাই বুলি মন্তব্য কৰে মোদীয়ে।\nPM Modi, বিশ্বই এইটো নিশ্চিত কৰা উচিত যে আফগানিস্তানৰ ভূমি ব্যৱহাৰ কৰি যাতে সন্ত্ৰাসবাদ বিয়পি নপৰে। শুকুৰবাৰে ছাংহাই কৰ্পোৰেশ্যন অৰ্গেনাইজেশ্যনৰ সন্মিলনত এই বাৰ্তা দিয়ে প্ৰধানমন্ত্ৰী মোদীয়ে।\nমোদীয়ে কয় যে আফগানিস্তানত মৌলবাদ বৰ্তি থাকিলে সেইটো সমগ্ৰ বিশ্বৰ বাবে সমস্যাজনক হ’ব। মৌলবাদৰ বিৰুদ্ধে সকলোকে একত্ৰিত হোৱাৰ কথাও উল্লেখ কৰি মোদীয়ে কয় যে অঞ্চলটোত শান্তি অটুট ৰাখিবলৈ, নিৰাপত্তা নিশ্চিত কৰিবলৈ তথা বিশ্বাস অক্ষুণ্ণ ৰাখিবলৈ এয়া জৰুৰী।\nপ্ৰধানমন্ত্ৰী মোদীয়ে লগতে কয় যে আমি ইতিহাসৰ পিনে উভতি চালে দেখা পাও যে মধ্য এছিয়া আধুনিক তথা প্ৰগতিশীল সংস্কৃতিৰ লগতে নীতিবোধৰ দুৰ্গ আছিল। ইয়াৰ পৰাই ছুফীবাদৰ সৃষ্টি হৈ শতিকাৰ পাছত শতিকা ধৰি বিশ্বজুৰি বিয়পি পৰিছে। এতিয়াও তাৰ প্ৰভাৱ সাংস্কৃতিক ঐতিহ্যত পৰিস্ফুট। সেই মধ্য এছিয়াৰ ঐতিহাসিক ঐতিহ্যৰ বাবেই এছ চি অ’(ছাংহাই কৰ্পোৰেশ্যন অৰ্গেনাইজেশ্যন)ই মৌলবাদ আৰু উগ্ৰপন্থাৰ বিৰুদ্ধে ঐক্যমত গঢ়ি তুলিব লাগিব।\nAlso read : Mira Borthakur ,গো সুৰক্ষাতকৈ নাৰী সুৰক্ষাত গুৰুত্ব দিয়ক চৰকাৰে : মীৰা বৰঠাকুৰ\nএই সমস্ত বিষয় চালিজাৰি বৰ্তমান আফগানিস্তানৰ চৰকাৰখন যে মৌলবাদ আৰু সন্ত্ৰাসবাদৰ দ্বাৰা পৰিচালিত তাৰ ইংগিত দাঙি ধৰে প্ৰধানমন্ত্ৰী মোদীয়ে। সেয়ে, আফগানিস্তানৰ নতুন চৰকাৰখনক স্বীকৃতি দিয়াৰ ক্ষেত্ৰত বিশ্বসম্প্ৰদায়ে খৰধৰ নকৰাৰ বাবে আহ্বান জনাইছে।


বিশ্ব বাণিজ্য সংস্থা - অসমীয়া ৱিকিপিডিয়া\n(ৱৰ্ল্ড ট্ৰেড অৰ্গেনাইজেচনৰ পৰা পুনঃনিৰ্দেশিত)\nইউৰোপিয়ান ইউনিয়নে প্ৰতিনিধিত্ব কৰা সদস্য ৰাষ্ট্ৰ\nডব্লিউ টি অ' (WTO)\nজানুৱাৰী ১, ১৯৯৫\nআন্তঃৰাষ্ট্ৰীয় বাণিজ্য সংগঠন\nমুক্ত আন্তঃৰাষ্ট্ৰীয় বাণিজ্য\nচেণ্টাৰ উইলিয়াম ৰেপাৰ্ড, জেনেভা, ছুইজাৰলেণ্ড\n46°07′N 6°05′E / 46.12°N 6.09°E / 46.12; 6.09স্থানাংক: 46°07′N 6°05′E / 46.12°N 6.09°E / 46.12; 6.09\n১৬০ খন সদস্য ৰাষ্ট্ৰ\nইংৰাজী, ফৰাছী, স্পেনিছ\nৰবাৰ্ট’ এজভিড’ (Roberto Azevêdo)]],\n২০১১ চনত ১৯৬ মিলিয়ন চুইছ ফ্ৰাঁ (প্ৰায় ২০৯ আমেৰিকান ডলাৰ)\nবিশ্ব বাণিজ্য সংস্থা (ইংৰাজী: World Trade Organization) বা চমুকৈ ডব্লিউ টি অ’ (WTO) হৈছে আন্তঃৰাষ্ট্ৰীয় বাণিজ্যৰ উদাৰীকৰণৰ উদ্দেশ্যৰে গঠিত এক আন্তৰ্জাতিক সংগঠন। ১৯৪৮ চনত গঠন হোৱা জেনেৰেল এগ্ৰীমেণ্ট অন টেৰিফছ এণ্ড ট্ৰেড (General Agreement on Tariffs and Trade) বা চমুকৈ গেট (GATT) এই সংগঠনটোৰ পূৰ্বসূৰী আছিল। ১৯৯৪ চনৰ ১৫ এপ্ৰিলত হোৱা ১২৩ খন দেশৰ স্বাক্ষৰ সম্বলিত মাৰাকেক চুক্তি অনুযায়ী ১৯৯৫ চনৰ ১ জানুৱাৰীত আনুষ্ঠানিকভাৱে বিশ্ব বাণিজ্য সংস্থাৰ জন্ম হয়। সংস্থাটোৱে অংশগ্ৰহণকাৰী ৰাষ্ট্ৰসমূহৰ মাজত বাণিজ্যিক বিনিময় নিয়ন্ত্ৰণ কৰাৰ বাবে এক প্ৰণালী যুগুতোৱাৰ লগতে বিবাদসমূহ মীমাংসা কৰি চুক্তি অনুযায়ী কাৰ্যসমূহ চলাই নিয়াৰ বাবে প্ৰচেষ্টা হাতত লয়। :fol.9–10\nদ্বিতীয় বিশ্বযুদ্ধৰ পিছতেই আন্তৰ্জাতিক অৰ্থনৈতিক সহযোগিতাৰ উদ্দেশ্যে স্থাপিত অন্যান্য সংগঠন, যেনে ব্ৰেটন উডছ সংস্থা অৰ্থাৎ ৱৰ্ল্ড বেংক আৰু আন্তঃৰাষ্ট্ৰীয় মুদ্ৰা নিধিৰ সৈতে সংস্থাটোৰ পূৰ্বসূৰী গেটৰ স্থাপনা কৰা হয়। একে সময়তে বাণিজ্যিক বিষয়সমূহৰ লগতে নিয়োগ, বিনিয়োগ, পণ্যদ্ৰব্যৰ চুক্তি আৰু নিষিদ্ধ ব্যৱসায়িক কাৰ্যকলাপ ইত্যাদিৰ নীৰিক্ষণ তথা নিয়ন্ত্ৰণৰ বাবে আন্তৰ্জাতিক বাণিজ্য সংস্থা নামৰ এক সংগঠনো প্ৰস্তাৱিত হয়। অৱশ্যে আমেৰিকা যুক্তৰাষ্ট্ৰৰ লগতে আন কেইবাখন ৰাষ্ট্ৰৰ সহমত নোপোৱাত এই প্ৰস্তাৱ ৰদ কৰা হয়। ফলত আন্তঃৰাষ্ট্ৰীয় বাণিজ্য সংস্থা এটা নোহোৱাৰ বাবে গেটক বিশ্ব বাণিজ্য সংস্থালৈ ৰূপান্তৰ কৰা হয়।\nআন্তৰ্জাতিক বাণিজ্য সংস্থাটোৱে নিম্নলিখিত কাৰ্যাৱলী পালন কৰে।\nঅন্তৰ্ভুক্ত চুক্তিসমূহৰ ৰূপায়ন, প্ৰশাসন আৰু কাৰ্যকৰিতা চোৱাচিতা কৰে।\nআন্তঃৰাষ্ট্ৰীয় মতানৈক্যসমূহ দূৰ কৰি বুজাপৰালৈ অহাৰ বাবে এক ফ’ৰাম প্ৰদান কৰে।\nইয়াৰোপৰি বাণিজ্যিক নীতিসমূহৰ পুনৰীক্ষণ কৰি নীতিসমূহৰ যুক্তিযুক্ততা তথা স্বচ্ছতা নিশ্চিত কৰাটো সংস্থাটোৰ এক অন্যতম গুৰুত্বপূৰ্ণ কাম।\nসংস্থাটোৰ নীতি অনুযায়ী উন্নয়নশীল দেশ তথা নিম্ন আয়ৰ দেশসমূহলৈ কাৰিকৰী সহযোগিতা তথা প্ৰশিক্ষণ আগবঢ়োৱা।\nবিশ্ব বাণিজ্য সংস্থাই গোলকীয় অৰ্থনৈতিক নীতিসমূহ হাতত লোৱাত আন্তঃৰাষ্ট্ৰীয় মুদ্ৰা নিধি আৰু আন্তঃৰাষ্ট্ৰীয় পুনৰ্গঠন আৰু উন্নয়ন বেংক তথা ইয়াৰ প্ৰতিনিধি সংস্থাসমূহৰ সৈতে যথোপযুক্ত সহযোগিতা আগবঢ়াই\nসদস্য ৰাষ্ট্ৰ আৰু নীৰিক্ষণকাৰী দেশসমূহ[সম্পাদনা কৰক]\nসংস্থাটোৰ ১৬০ খন সদস্য ৰাষ্ট্ৰৰ লগতে ২৪ খন নীৰিক্ষণকাৰী দেশ আছে।ৰাষ্ট্ৰসমূহৰ লগতে ইউৰোপিয়ান ইউনিয়নো ডব্লিউ টি অ’ৰ সদস্য। কিছুসংখ্যক আন্তৰ্জাতিক সংগঠনকো নীৰিক্ষণকাৰীৰ মৰ্যদা দিয়া হৈছে। ২০০৭ চনৰ পৰিসংখ্যা অনুযায়ী সংস্থাটোৰ সদস্যসমূহে আন্তঃৰাষ্ট্ৰীয় বাণিজ্যৰ ৯৬.৪% আৰু আন্তঃৰাষ্ট্ৰীয় মুঠ ঘৰুৱা উৎপাদনৰ ৯৬.৭% প্ৰতিনিধিত্ব কৰে।\n↑ Bourcier, Nicolas (21 May 2013). "Roberto Azevedo's WTO appointment gives Brazilaseat at the top table". Guardian Weekly. http://www.theguardian.com/world/2013/may/21/azevedo-head-world-trade-organisation। আহৰণ কৰা হৈছে:2September 2013.\n↑ "Roberto Azevêdo takes over". WTO official website. 1 September 2013. http://www.wto.org/english/news_e/news13_e/dgra_13aug13_e.htm। আহৰণ কৰা হৈছে:2September 2013.\n↑ "WTO Secretariat budget for 2011". WTO official site. http://www.wto.org/english/thewto_e/secre_e/budget_e.htm। আহৰণ কৰা হৈছে: 25 August 2008.\n↑ Understanding the WTO Handbook at WTO official website. (Note that the document's printed folio numbers do not match the pdf page numbers.)\n↑ Malanczuk, P. (1999). "International Organisations and Space Law: World Trade Organization". Encyclopaedia Britannica. 442. pp. 305.\n↑ Fergusson, Ian F. (9 May 2007). "The World Trade Organization: Background and Issues" (PDF). Congressional Research Service. পৃষ্ঠা: 4. http://www.nationalaglawcenter.org/wp-content/uploads/assets/crs/98-928.pdf। আহৰণ কৰা হৈছে: 15 August 2008.\n↑ 15.0 15.1 Main Functions, WTO official site\n↑ A Bredimas, International Economic Law, II, 17\n↑ 17.0 17.1 C. Deere, Decision-making in the WTO: Medieval or Up-to-Date?\n↑ WTO Assistance for Developing Countries[সংযোগবিহীন উৎস], WTO official site\n↑ "Members and Observers". World Trade Organization. 24 August 2012. http://wto.org/english/thewto_e/whatis_e/tif_e/org6_e.htm.\n↑ "Accession in perspective". World Trade Organization. http://www.wto.org/english/thewto_e/acc_e/cbt_course_e/c1s1p1_e.htm। আহৰণ কৰা হৈছে: 22 December 2013.\n"https://as.wikipedia.org/w/index.php?title=বিশ্ব_বাণিজ্য_সংস্থা&oldid=175601"ৰ পৰা সংকলিত\nএই পৃষ্ঠাখন ২২ ফেব্ৰুৱাৰী, ২০১৮ তাৰিখে ২৩:১৯ বজাত অন্তিম সংশোধন কৰা হৈছিল।


LICৰ এই আঁচনিত প্ৰতিদিনে মাত্ৰ ২৯ টকা জমা কৰক আৰু পাওক প্ৰায় ৪ লাখ টকা !– News18 assam\nMoney: প্ৰতিদিনে মাত্ৰ ২৯ টকা জমা কৰক আৰু পাওক প্ৰায় ৪ লাখ টকা, কেনেকৈ পাব এই আঁচনিৰ সুবিধা ?\nভাৰতীয় জীৱন বীমা নিগমে(LIC) বিশেষকৈ মহিলাসকলক স্বাৱলম্বিত কৰাৰ বাবে এই আঁচনি খন প্ৰস্তুত কৰিছে। ৮ ৰ পৰা ৫৫ বছৰ বয়সৰ মহিলাসকলে এলআইচিৰ এই আঁচনিত বিনিয়োগ কৰিব পাৰে।\nযদি আপুনি বিনিয়োগৰ সুযোগ বিচাৰি আছে, আমি আপোনাক এনে এক আঁচনিৰ বিষয়ে কম য'ত আপুনি কম ধন বিনিয়োগ কৰি এক বৃহৎ লাভ লাভ কৰিব পাৰে। আঁচনিখন ভাৰতীয় জীৱন বীমা নিগমৰ (LIC) অন্তৰ্ভুক্ত। ইয়াৰ নাম এলআইচি ফাউণ্ডেচন প্লেন (LIC Aadhaar Shila)। ভাৰতীয় জীৱন বীমা নিগমে বিশেষকৈ মহিলাসকলক স্বাৱলম্বিত কৰাৰ বাবে এই আঁচনি খন প্ৰস্তুত কৰিছে। ৮ ৰ পৰা ৫৫ বছৰ বয়সৰ মহিলাসকলে এলআইচিৰ এই আঁচনিত বিনিয়োগ কৰিব পাৰে। এই পৰিকল্পনাটোৰ বিষয়ে জানো আহক।\nলাভালাভ কেনেদৰে প্ৰাপ্ত কৰিব লাগে শিকক?\nএলআইচি আধাৰ শিলা আঁচনিয়ে সুৰক্ষা আৰু সঞ্চয় দুয়োটা প্ৰদান কৰে। কেৱল আধাৰ কাৰ্ড থকা মহিলাইহে এই আঁচনিৰ লাভালাভ লাভ কৰিব পাৰিব বুলি কওঁক। এল.আই.চি.-ৰ এই পৰিকল্পনাই আঁচনিধাৰক আৰু তেওঁৰ মৃত্যুৰ পিছত পৰিয়ালক আৰ্থিক সহায় আগবঢ়ায়। আঁচনিধাৰকে পৰিপক্কতাৰ ওপৰত ধন লাভ কৰে\nকিমান বিনিয়োগ কৰিব লাগে শিকক?\nআধাৰশিলা আঁচনিৰ অধীনত এলআইচিৰ মৌলিক বীমা ৰাশি হৈছে ৭৫ হাজাৰ টকা আৰু সৰ্বাধিক ৩ লাখ টকা। আঁচনিৰ সময় হৈছে নিম্নতম ১০ বছৰ আৰু সৰ্বাধিক ২০ বছৰ। ৮ ৰ পৰা ৫৫ বছৰ বয়সৰ এগৰাকী মহিলাই এলআইচি আঁচনিত বিনিয়োগ কৰিব পাৰে আৰু সৰ্বাধিক পৰিপক্কতাৰ বয়স ৭০ বছৰ। আঁচনিখনৰ প্ৰিমিয়াম মাহিলী, তিনিমহীয়া, অৰ্ধ-বাৰ্ষিক বা বাৰ্ষিক আধাৰত পৰিশোধ কৰা হয়।\n৮ লাখ টকা কেনেকৈ পূৰণ কৰিব লাগে শিকক?\nউদাহৰণ স্বৰূপে, ধৰি লওক আপোনাৰ বয়স ৩১ বছৰ আৰু এই আঁচনিত ২০ বছৰৰ বাবে প্ৰতিদিনে ২৯ টকা জমা কৰি আছে, আপুনি প্ৰথম বছৰত ১০,৯৫৯ টকা জমা কৰিব। ইয়াৰ ৪.৫ শতাংশ কৰ থাকিব। অহা বছৰ আপুনি ১০,৭২৩ টকা পৰিশোধ কৰিব লাগিব। আপুনি এই প্ৰিমিয়ামবোৰ প্ৰতি মাহে, তিনিমাহ, আধা বাৰ্ষিক বা বাৰ্ষিক জমা কৰিব পাৰে। এনেদৰে আপুনি ২০ বছৰত ২,১৪,৬৯৬ টকা জমা কৰিব লাগিব আৰু ম্যাদপুৰ্তিৰ সময়ত ৩,৯৭,০০০ টকা লাভ কৰিব।\nFirst published: July 30, 2021, 17:41 IST\nLIC policyLife Insurance Corporation of India (LICI)moneywoman


প্ৰেমৰ বাবেই প্ৰেমিক-প্ৰেমিকা পলাই যাব খুজিছিল পাকিস্তানলৈ...– News18 assam\nLove Story: প্ৰেমৰো কি যে মায়া ! প্ৰেমৰ বাবেই প্ৰেমিক-প্ৰেমিকা পলাই যাব খুজিছিল পাকিস্তানলৈ, আন্তঃৰাষ্ট্ৰীয় সীমান্তত ধৰিলে BSFএ...\nসীমান্তৱৰ্তী বাৰ্মাৰ জিলাৰ প্ৰেমিক যুগলে তেওঁলোকৰ প্ৰেমক সীমান্ত পাৰ হৈ শত্ৰু দেশ পাকিস্তান (Pakistan)লৈ স্থানান্তৰ কৰিবলৈ সন্মত হয়।\nLast Updated : July 02, 2021, 08:59 IST\nজাতি বা ধৰ্ম কোনোৱেই প্ৰেম বন্ধ কৰিব নোৱাৰে। সেইকাৰণে ভাৰত-পাক আন্তঃৰাষ্ট্ৰীয় সীমান্তৰ (Indo-Pak International Border) সীমান্তৱৰ্তী বাৰ্মাৰ জিলাৰ প্ৰেমিক যুগলে তেওঁলোকৰ প্ৰেমক সীমান্ত পাৰ হৈ শত্ৰু দেশ পাকিস্তান (Pakistan)লৈ স্থানান্তৰ কৰিবলৈ সন্মত হয়। ভাৰতীয় সীমান্ত সুৰক্ষা বাহিনীয়ে তেওঁলোকক ভাৰত-পাকিস্তান আন্তঃৰাষ্ট্ৰীয় সীমান্তৰ পৰা মাত্ৰ ১৭০ মিটাৰ দূৰত বন্দী কৰিছিল। বিএছএফে প্ৰেমিক যুগলক আৰক্ষীক হস্তান্তৰ কৰিছে। তেওঁলোকক সোধা-পোছা কৰিবলৈ চেষ্টা কৰি আছে। দুয়োজনৰ পৰা চিম কাৰ্ড অবিহনে দুটা মোবাইল ফোন উদ্ধাৰ কৰা হৈছে। দুয়োৰে বয়স ১৮ বছৰ আৰু দুয়ো বিবাহিত। খবৰ অনুসৰি দম্পতীহালে বেৰ ভাঙি পাকিস্তানলৈ যোৱাৰ প্ৰক্ৰিয়াত আছিল।\nবাতৰি অনুসৰি, দম্পতীহালক সীমান্তত ধৰা পৰাৰ ঘটনা বুধবাৰে পোহৰলৈ আহে। বিএছএফৰ জোৱানসকলৰ সতৰ্কতাৰ বাবে আন্তঃৰাষ্ট্ৰীয় সীমান্ত পাৰ হোৱাৰ আগতে প্ৰেমিক-প্ৰেমিকাক বন্দী কৰা হৈছিল। বিএছএফৰ সূত্ৰ অনুসৰি, বুধবাৰে আবেলি ৩ বজাত ইণ্ডো-পাকিস্তান আন্তঃৰাষ্ট্ৰীয় সীমান্তত পাকিস্তানলৈ যাওঁতে এজন যুৱক আৰু এগৰাকী যুৱতীক গ্ৰেপ্তাৰ কৰা হৈছে।\nবি.ও.পি. দীপলা চি.টি. ছিকন্দৰ ওচৰত ধৰা পৰিল\nপ্ৰেমিক যুগলসকলক আন্তৰ্জাতিক সীমান্তৰ চিটি আলেকজেণ্ডাৰৰ বি.ও.পি. দীপলাৰ ওচৰত ধৰা পৰিছে। গ্ৰেপ্তাৰ কৰা প্ৰেমিক যুগলবুদ্ধৰাম সোমৰাদৰ বাসিন্দা। তেওঁক ইণ্ডো-পাকিস্তান আন্তঃৰাষ্ট্ৰীয় সীমান্তৰ পৰা প্ৰায় ১৭০ মিটাৰ দূৰত গ্ৰেপ্তাৰ কৰা হৈছে। প্ৰাথমিক জেৰাৰ পিছত বিএছএফে তেওঁলোকক বাৰমেৰ আৰক্ষীক হস্তান্তৰ কৰিছে। ছেদৱা আৰক্ষী বিষয়া জেঠাৰাম জয়পালৰ মতে, বিএছএফে দীপলা চেক পোষ্টত প্ৰেমিক যুগলক ধৰা পেলাইছে। তেওঁৰ উদ্দেশ্য পাকিস্তানলৈ যোৱা বুলি কোৱা হয়। বৰ্তমান অনুসন্ধান চলি আছে।\nFirst published: July 02, 2021, 08:59 IST\nBSFIndia Pakistan Borderlove story


উৰুকা -জিতু দত্ত - সাহিত্য ডট অৰ্গ\nপুহ মাহৰ পঁচিশ তাৰিখ মানৰ পিছত অৰ্থাৎ ভোগালী বিহুৰ পাঁচ-ছয় দিন মান আগৰ পৰা মাৰ গাত তৎ নাইকিয়া হয়৷ বিহুৰ জা-যোগাৰ কৰাত ব্যস্ত হৈ পৰে মা৷ ৰজনী মাষ্টৰ খুৰাহঁতৰ ঘৰত সেইকেইদিন কাম কৰি মায়ে পাৰিশ্ৰমিক নলয়৷ প্ৰতিটো দিনত কাম কৰি কৰি মাননিৰ সলনি কোনোবাদিনা যদি বৰা চাউল আন এদিনাখন আকৌ নাৰিকল চাৰি-পাঁচটামান লৈ আহে৷ কোনোবা দিনা যদি খৰিৰ বোজা এটা, আন কোনোবাদিনা আকৌ জহা চাউল, দৈ, ক্ৰীম আদি লৈ আহি ঘৰ পায়৷ এক কথাত বিহুৰ সমস্ত যোগাৰ কোনো ধৰশৰ অভাৱ-অভিযোগ নকৰাকৈ, আমাক কোনো ধৰণৰ সমস্যাত নেপেলোৱাকৈ মায়ে যোগাৰ কৰি যায়৷ মই আৰু দাদাই অত্যন্ত খাই ভাল পাওঁ বাবে ঘৰত মায়ে পোহা পাৰ কেইযোৰ বিক্ৰী নকৰে৷ সাঁচি ৰাখে৷ পাৰবোৰক সদায় পুৱা খাদ্য যোগান ধৰি বিহুৰ আগত অলপ বেছিকৈ মৰম কৰে৷ বাৰীৰ পিছপিনে থকা পুখুৰীটোত বিহুৰ প্ৰায় এমাহ আগৰে পৰা মাছক খাদ্য যোগান ধৰে কিজানি মাছবোৰ উৰুকালৈ আৰু অলপ ডাঙৰ হয়েইবা৷ উৰুকাৰ আগদিনাখন ৰজনী মাষ্টৰ খুৰাহঁতৰ ঘৰলৈ চাউলবোৰ গুড়ি কৰিবৰ বাবে পুৱাই যায়৷ কাহিলীপুৱাতে যোৱাৰ একমাত্ৰ কাৰণটোৱে হ’ল মাষ্টৰ খুৰাৰ ঢেঁকীটো৷ চুবুৰিত একমাত্ৰ ঢেঁকী বুলিবলৈ সেইটোৱেই৷ সেইবাবে গাঁৱৰ বোৱাৰী, খুৰী-জেঠীহঁতৰ সেই ঢেঁকীটোলৈ লানি নিছিগা সোঁত বয়৷ ঢেকীৰ শবদত চৌদিশ ৰজনজনাই থাকে৷ মায়ে সোনকালে গৈ চাউলখিনি গুড়ি কৰি আনে৷ নাৰিকলবোৰৰ বাকলিবোৰো নিজে দাখনেৰে গুচাই, বাহিৰৰ সৰু ঘৰটোত থকা চৌকাটোত জুই ধৰি, নাৰিকল, তিলবোৰ, পগাই লৈ বিধে বিধে মাটিৰ চৰুটোত পিঠা বনোৱাত লাগি যায়৷ উৰুকাৰ দিনাখন মায়ে বোৱাৰী পুৱাতে উঠি আমাক টোপনিৰ পৰা জগাই দিয়ে৷ মায়ে নিজে গৈ মাষ্টৰ খুৰাহঁতৰ মাছ মৰা জালখন লৈ আহে৷ সেই জালখন মাষ্টৰ খুৰাই আমাৰ বাদে আৰু কাকোৱেই নিদিয়ে৷ জালখন আনি আমাৰ হাতত তুলি দিয়ে৷ দাদা আৰু মই ঠাণ্ডাত কঁপি কঁপি, পানীত নামি নামি মাছ উঠোৱাত লাগি যাওঁ৷ মায়ে খালৰ মানে পুখুৰীটোৰ পাৰত মাছবোৰ বুটলিবলৈ ৰৈ থাকে৷ এটা সময়ত মোৰ আৰু দাদাৰ প্ৰিয় মাছটো মানে ৰৌ মাছটো উঠে৷ মাৰ হাতত দি আমি সোধো-\nঃ হ’বনে মা নে আৰু লাগিব?\nঃ আৰু এচাব মাৰচোন, কিজানি মই ভাল পোৱা মাছটো উঠেই৷ মানে, তহঁতে জানই দেখোন মই শোল মাছৰ মূৰটো খাই ভাল পাওঁ বুলি৷\nদাদা আৰু মই ইজনে সিজনৰ মুখলৈ চাওঁ৷ আকৌ জালখন পেলাই দিয়ে দাদাই৷ প্ৰায় এক কেজি ডেৰ কেজি ওজনৰ শোল মাছটো জালত নাচি নাচি আহে৷ মাৰো নাচোন উঠি যায় মুখাবয়বত৷ দিনত ৰৌ মাছটো খাই ৰাতিৰ সাঁজ শোল মাছ আৰু ঘৰৰ পাৰযোৰেৰে মায়ে বনোৱা এসাঁজ তৃপ্তিমনেৰে খাওঁ৷ একমাত্ৰ শোল মাছৰ মূৰটো মাই নিজৰ কাৰণে ৰাখি থয়৷ তাৰ পিছত গোটেই ৰাতিটো মাই ফুটা কেৰাহীটোত জুই পুৱাই পুৱাই আমাৰ লগত কথাৰ ফুলজাৰি মাৰে৷\nগাঁৱৰ পৰা প্ৰায় এশ কিলোমিটাৰ দূৰৈৰ নগৰখনত থকা ব্যক্তিগত প্ৰতিষ্ঠান এটাত কাম এটা কৰি পেটে ভাতে দুবেলা দুমুঠি খাই আছোঁ৷ বিহুৰ উৰুকাটো জানুৱাৰীৰ তেৰ চৈধ্য তাৰিখ মানে প্ৰতিবছৰে হয়৷ দৰমহা পাওঁ পাঁচ তাৰিখে৷ দৰমহা যিখিনি পাওঁ সকলোখিনি বাজেট জোৰা মাৰিবলৈ যাওঁতে মাহটোৰ পোন্ধৰ তাৰিখ মানলৈ টকা নাথাকে৷ বন্ধু এজনৰ পৰা অলপ টকা ধাৰ লৈ উৰুকাৰ দিনাখন মই গাঁৱলৈ ৰাওনা হ’ল৷ দুপৰীয়া এক মান বজাত ঘৰ পালো৷ নবৌয়ে দুখন পিঠা আৰু দুটা নাৰিকলৰ লাৰুৰে চাহ একাপ সুন্দৰকৈ দিলে৷ চাহকাপ খাই বজাৰৰ পিনে অলপ ওলাই গ’লো৷ ছাগলীৰ মাংস অলপ আৰু ’চবজি’ অলপ কিনি আনিলো৷ ঘৰৰ পাৰবোৰ মা যোৱাৰ পিছত এদিন নোহোৱা হৈ থাকিল৷ মাছ পুৱাই দাদাই বাৰীৰ খালটোত মৰা বুলি বৌৱে মোক কথাটো ক’লে৷ মাবিহীন ঘৰখনত মোৰ বুকুখন কিবা উদং উদং যেন লাগিল৷\nৰাতি বৌৱে ভাত খাব মাতিলে৷ দাদা, মই আৰু আমাৰ নতুন বৌজনীয়ে একেলগে ভাত খাব বহিলো৷ বৌৱে ভাত পানী ধুনীয়াকৈ সজাই পৰাই দিলে৷ এটা সময়ত মোৰ থাল খনত মাছৰ জোলেৰে সৈতে মাছ দুটুকুৰা দিলে৷ মাছৰ মূৰটো দেখি মোৰ কিবা চিনাকি চিনাকি যেন লাগিল৷ বৌক সুধিলো- কি মাছ মাৰিছিল বৌ?\nঃ শোল মাছ বোলে৷ তোমাৰ দাদাই কৈছে৷ মই যে মাছ চিনিয়ে নাপাওঁ, বাচিবওঁ নাজানো৷\nঃ দাদা, শোল মাছ নেকি? মই দাদাক সুধিলো৷\nঃ অঁ, এই মাছ কেইটা দুবছৰ মান আগতে মাই জীয়াইছিল৷ আজি জাল পেলোৱাৰ লগে লগে আহি গ’ল দেখোন৷ ৰাখি দিলো দে৷ দাদাই ক’লে৷\nহাতত লৈ থকা মাছৰ মূৰটো পতককৈ মোৰ হাতৰ পৰা মোৰ থালখনত সৰি পৰিল৷ মাছটুকুৰাৰ ফালে মই থৰ হৈ চাই থাকিলো৷ দুচকুৱেদি অশ্ৰুৰ বন্যা বৈ আহি এটোপ এটোপকৈ মোৰ থালখনত পৰিব ধৰিলে৷ এক মুহূৰ্তৰ বাবে মাক যেন মই মোৰ সম্মুখতে ভাত খাই থকা অৱস্থাত আৱিষ্কাৰ কৰিলো৷\nবাহিৰত চোতালৰ একোণত ফুটা কেৰাহীটোত দগমগাই জ্বলি থকা জুইকুৰাৰ ওচৰ পাওতে স্বতঃস্ফূৰ্তভাৱে মোৰ মুখৰ পৰা ওলাই আহিল-\nতুমি নাথাকিলে আমাৰ উৰুকা উৰুকা যেন নালাগে দেখোন অ’ মা৷\n← কবিতাৰ কলা – প্ৰদীপ খাটনিয়াৰ\nক’লা কবিতা – মৃদুল হালৈ →


চীনৰ কৃত্ৰিম সূৰ্য - সাহিত্য ডট অৰ্গ\nলেখক- জিতেন্দ্ৰ জিতু শইকীয়া\nনতুন খবৰ – চীনে এটা সূৰ্য বনাইছে, যি আমাৰ সূৰ্যটোতকৈ বেছি শক্তিশালী। খবৰটো ওলোৱাৰ লগে লগে বহুতৰে বিভিন্ন প্ৰশ্ন – এই কৰ্মই আমাৰ প্ৰকৃতিৰ ধ্বংসৰ কাৰণ হ’ব নেকি..! চীনে কৰিবলৈ ওলাইছে কি..! প্ৰকৃতিৰ বিৰুদ্ধাচৰণ কিয়..!\nআচলতে বহুতে ভবাৰ দৰে চীনৰ এই নতুন সূৰ্য আমাৰ আকাশৰ সকলোৰে পৰিচিত সূৰ্যটোৰ দৰে আকাশত উদয় হৈ মাৰ যোৱাৰ দৰে হুবহু এটা সূৰ্য নহয়। দৰাচলতে শক্তি আহৰণৰ বাবে শেহতীয়াভাৱে প্ৰয়োগ চলা ই এবিধ গৱেষণাগাৰৰ গৱেষণা হে। এই বিষয়ে ভালদৰে জানিবলৈ আমি সূৰ্যতনো ইমানবোৰ শক্তি ক’ৰ পৰা উৎপন্ন হয়, তাক জানি ল’ব লাগিব।\nআমাৰ শক্তিৰ উৎস – সূৰ্য\nসূৰ্যৰ পৃষ্ঠ ভাগৰ উষ্ণতা প্ৰায় 5500 °C। গৰম দিনৰ 37°Cত আমি তৎ হেৰুৱাওঁ। 100°C ত পানী উতলে। 1538°C ত লো গলিবলৈ ধৰে। ভাবি চাওঁক এতিয়া 5500°C উষ্ণতা কিমান হ’ব পাৰে! এইয়া সূৰ্যৰ উপৰি ভাগৰ হে উষ্ণতা। ভিতৰত আৰু বহুত বেছি। এতিয়া উষ্ণতা ৰূপী এই শক্তি অহৰহ সূৰ্যই কৰে কেনেকৈ!\nসূৰ্যৰ জন্ম হৈছিল আজিৰ পৰা প্ৰায় 4.5 হাজাৰ কোটি বছৰৰ আগতে। আজিৰ পৰা আৰু5হাজাৰ কোটি মান বছৰ এই সূৰ্য এনেদৰেই জীয়াই থাকিব। সূৰ্যত অতি কম পৰিসৰত বহুত বেছি হাড্ৰজেন পৰমাণু অত্যধিক চাপত থাকিবলগীয়া হৈছে। ফলস্বৰূপে এই হাইড্ৰজেন পৰমাণুবোৰৰ মাজত অহৰহ ৰাসায়নিক সংযোজন ঘটিছে। অৰ্থাৎ দুটা হাইড্ৰ’জেন পৰমাণ লগ হৈ এটা ডিউটেৰিয়াম, এটা ডিউটেৰিয়াম আৰু এটা হাইড্ৰজেন লগ হৈ এটা হিলিয়াম3 আৰু দুটা হিলিয়াম3 লগ হৈ এটা হিলিয়াম4 আৰু দুটা হাইড্ৰজেন সৃষ্টি হৈছে। শেষত সৃষ্টি হোৱা এই হাইড্ৰজেন পৰমাণু দুটা আকৌ লগ হৈ পুনৰ ডিউটেৰিয়াম উৎপন্ন কৰিছে। এই দৰে এডাল চেইনৰ দৰে এটাৰ পিছত এটা বিক্ৰিয়া ঘটিছে আৰু এই প্ৰতিটো বিক্ৰিয়াত এক বৃহৎ পৰিমাণৰ শক্তি উৎপন্ন হৈছে। এই শক্তি হৈছে পাৰমাণৱিক শক্তি। এই পাৰমাণৱিক শক্তিৰ দ্বাৰাই সূৰ্য এক অন্তহীন (?), বিশাল শক্তিভাণ্ডাৰলৈ পৰিৱৰ্তন হৈছে।\nএতিয়া আমাৰ মনলৈ অহা প্ৰশ্ন হ’ল পাৰমাণৱিক শক্তিও মানুহে ব্যৱহাৰ কৰিব জনা হৈছে; তেন্তে সূৰ্যৰ দৰে এক নতুন শক্তিৰ বিষয়ে কিয় প্ৰয়োগ চলোৱা হৈছে?\nআচলতে আমি এতিয়ালৈকে ব্যৱহাৰ কৰি অহা পাৰমাণৱিক শক্তি উৎপন্ন কৰা পদ্ধতিৰ লগত সূৰ্যত ঘটি থকা প্ৰক্ৰিয়াটো একে নহয়। বৰঞ্চ সম্পূৰ্ণ ওলোটা। আমি পৰমাণু বোৰৰ কেন্দ্ৰৰ ভংগনৰ দ্বাৰাহে শক্তি উৎপন্ন কৰোঁ। কিন্তু সূৰ্যত আকৌ ওপৰত উল্লেখ কৰাৰ দৰে পৰামাণুৰ কেন্দ্ৰৰ সংযোজনৰ দ্বাৰাহে শক্তি উৎপন্ন হয়।\nমানুহে বৰ্তমান ব্যৱহাৰ কৰি থকা পদ্ধতিৰে (নিউক্লিয়াৰ ফিজন) শক্তি উৎপন্ন কৰা প্ৰক্ৰিয়াটো অতি সংবেদনশীল। ইয়াত দূৰ্ঘটনা ঘটাৰ সম্ভাৱনা অতি বেছি। বিভিন্ন ধৰণৰ পাৰমাণৱিক দুৰ্ঘটনা ইতিমধ্যে আমি বহুবাৰ শুনি আহিছোঁ। পাৰমাণৱিক বোমা বিস্ফোৰণৰ ফলতে হওক বা পৰমাণু ৰিয়েক্টৰত ঘটা দুৰ্ঘটনাৰ ফলতে হোৱা ৰেডিয়েশ্বনৰ মাৰাত্মক ক্ষতিৰ বিষয়ে আমি জ্ঞাত। এই দুৰ্বলতাৰ উপৰি বৰ্তমানৰ পদ্ধতিৰে উৎপন্ন কৰা শক্তি, সূৰ্যত ঘটা প্ৰক্ৰিয়াৰে উৎপন্ন হোৱা শক্তিতকৈ বহুত কম হয়। এইবোৰ কাৰণতে বৰ্তমান সূৰ্যৰ দৰে শক্তি উৎপন্ন কৰিবলৈ বিচাৰি থকা হৈছে।\nচীনৰ প্ৰজেক্ট EAST – (Experimental Advanced Superconducting Tokamak)\nচীনৰ Hefei চহৰত এই গৱেষণাৰ দ্বাৰা সূৰ্যৰ দৰে হুবহু পৰিঘটনাৰ (নিউক্লিয়াৰ ফিউজন) দ্বাৰা শক্তি উৎপন্ন কৰিবলৈ চেষ্টা চলাই থকা হৈছে। চীনত চলি আছে যদিও এই গৱেষণা আন্তৰ্জাতিক গৱেষণা ITER ৰ (International Thermonuclear Experimental Reactor) এটা অংশহে। এই ITER ৰ লগত কমেও 35খন মান বিভিন্ন দেশ জড়িত হৈ আছে। 1985 চনৰ পৰাই এই প্ৰকল্প আৰম্ভ হৈছিল। দক্ষিণ কোৰিয়া, ৰুচ, জাপান, আমেৰিকাৰ লগতে ভাৰতো এই গৱেষণাত জড়িত হৈ আছে। ফ্ৰান্সত আৰম্ভ হোৱা এই গৱেষণাৰ ৰিয়েক্টৰটো 2035 মানত সম্পূৰ্ণ হৈ উঠিব আৰু ইয়েই হ’ব বিশ্বৰ এনেধৰণৰ সৰ্ববৃহৎ ৰিয়েক্টৰ।\nসাম্প্ৰতিক চৰ্চাৰ কাৰণ\nচেইন ৰিয়েকশ্বনৰ দ্বাৰা অহৰহ শক্তি উৎপন্ন হৈ থকা সূৰ্যৰ যি প্ৰক্ৰিয়া (নিউক্লিয়াৰ ফিউজন), এনে প্ৰক্ৰিয়াৰে অহৰহ নিয়ন্ত্ৰিতভাৱে শক্তি উৎপন্ন কৰিব পৰাতো অতি জটিল প্ৰক্ৰিয়া। ইয়াক আৰম্ভ কৰি নিয়ন্ত্ৰণ কৰাতো এক প্ৰত্যাহ্বান। কিন্তু কেনেবাকৈ সফল হ’ব পাৰিলে মানৱ জাতিৰ ভৱিষ্যৎ সম্পূৰ্ণৰূপে সলনি হৈ পৰিব। পৃথিৱীবাসী শক্তিৰ নাটনিৰ পৰা সম্পূৰ্ণৰূপে মুক্ত হৈ পৰিব।\nএই উদ্দেশ্যে 2006 ৰ পৰাই Hefei চহৰত গৱেষণা চলি আছে। কিন্তু এইবাৰ এই গৱেষণা কেন্দ্ৰত 120 মিলিয়ন °C উষ্ণতা ৰূপী শক্তি 101 ছেকেণ্ডৰ বাবে নিয়ন্ত্ৰণত ৰাখি উৎপন্ন কৰিব পৰা হৈছে। এই ফলাফলে বিশ্ববাসীলৈ আশাৰ ৰেঙণি কঢ়িয়াই আনিছে, যদিওবা এতিয়াও এই গৱেষণা প্ৰাৰম্ভিক পৰ্য্যায়তে আছে। অন্ততঃ অহা 30 বছৰৰ ভিতৰত ই মানুহৰ ব্যৱহাৰলৈ আহিব পৰাকৈ সাজু হৈ উঠিব পাৰে বুলি বৈজ্ঞানিকসকলে জানিবলৈ দিছে।\n2020 চনত দক্ষিণ কোৰিয়া-ও একেধৰণৰ পৰীক্ষাৰ দ্বাৰা 100 মিলিয়ন °C 20 ছেকেণ্ডৰ বাবে নিয়ন্ত্ৰণ কৰিবলৈ সক্ষম হৈছিল।\nউল্লেখনীয় যে নিউক্লীয়াৰ ফিউজন প্ৰক্ৰিয়াৰে উৎপন্ন কৰা শক্তি অতি নিৰাপদ আৰু ইয়াৰ দ্বাৰা নিউক্লিয়াৰ ফিজনত উৎপন্ন হোৱাতকৈ বেছি পৰিমাণৰ শক্তি উৎপন্ন হয়। গতিকে এই গৱেষণাই অতি বেছি তাৎপৰ্য বহন কৰিছে।\nশক্তিয়েই মানৱ সভ্যতাৰ উন্নতিৰ মাপকাঠী। গতিকে এনে এক গৱেষণাৰ সফলতাই মানৱ সভ্যতাক বহুদূৰ আগুৱাই নিব।


পৃষ্ঠা:ফুল.pdf/১৩২ - ৱিকিউৎস\nতিৰুতাবিলাকে পানী তুলি, ধৰি মেলি নি তেওঁক গাৰ বলেৰে নোৱালে।\nআজি ফুলৰ বিলাই চাই কোনে? পাগলীৰ কথা আজি তেওঁৰ মনত পৰিল,-“পৃথিবীত ধাৰ্ম্মিকৰ সুখ নাই, ইয়াত অধৰ্ম্মৰ ৰাজত্ব।” সঁচাকৈয়ে পৃথিবীত অধৰ্ম্মৰ ৰাজত্ব নে কি? ফুলে বহুতো ভাবিলে, ভাবি চিন্তি একোবাৰ আত্মহত্যা কৰিবলৈকো মন মেলিছিল। কিন্তু কোনোবাই যেন তেওঁৰ কাণে কাণে কৈ দিলেঃ—“ধৈৰ্য নেহেৰুৱাবা, খন্তেকৰ ভোজ খাওঁতা নাই, শেহলৈকে অপেক্ষা কৰা, কোনো দৈবিক উপায়েৰে হয়তো ইয়াৰ ভিতৰতে তোমাৰ উদ্ধাৰ হব পাৰে।”\nফুলে ধৈৰ্য্য ধৰিলে, পাৰিলে ইয়াৰ ভিতৰতে পলাবলৈ স্থিৰ কৰিলে; কিন্তু বলোৰামে দিনে ৰাতিয়ে সমানে চকু ৰখাৰ বাবে সি কাৰ্য্যত পৰিণত হৈ নুঠিল। তেওঁ বলোৰামৰ ভৰিত পৰি নানা প্ৰকাৰে কাকূতি কৰিলে, বিয়াৰ আগেয়ে মৰিয়াই মাৰিবলৈ প্ৰাৰ্থনা কৰিলে, কিন্তু ফল একো নহ'ল—বলোৰামক একোৱে বিচলিত কৰিব নোৱাৰিলে।\nআজি বিয়া। আন সময়ত হোৱা হ'লে দুয়ো ঘৰত তোল- পাৰ লাগিলহেঁতেন, বুঢ়া-ডেকা, জীয়াৰী-বোৱাৰী সকলোৰে মুখত আনন্দৰ হাঁহি দেখা গলহেঁতেন, চেঙ্গেলীয়া ডেকা আৰু গাভৰু সকল হাঁহি-মাতি নাচি-বাগি দহ ডোখৰ হৈ ফুৰিলেহেঁতেন, ধুলীয়া, খুলীয়া, কালীয়া, নামতী আদিৰ গীত-বাদ্যৰ ধ্বনিয়ে\n"https://as.wikisource.org/w/index.php?title=পৃষ্ঠা:ফুল.pdf/১৩২&oldid=88903"ৰ পৰা অনা হৈছে\nএই পৃষ্ঠাটো শেষবাৰৰ কাৰণে ১৫ অক্টোবৰ ২০২০ তাৰিখে ১৯:২৬ বজাত সলনি কৰা হৈছিল।


মেছিৰ চকু পানী বিক্ৰীৰ বাবে সাজু! দাম শুনিলে চকু কপালত উঠিব আপোনাৰ… – News Time Assam by Pratham Khabar\nঘৰ/জীৱনশৈলী/মেছিৰ চকু পানী বিক্ৰীৰ বাবে সাজু! দাম শুনিলে চকু কপালত উঠিব আপোনাৰ…\nমেছিৰ চকু পানী বিক্ৰীৰ বাবে সাজু! দাম শুনিলে চকু কপালত উঠিব আপোনাৰ…\nবাৰ্চিলোনাৰ হৈ অন্তিমখন সংবাদমেলত মেছিয়ে চকু পানী মচা টিছ্যু পেপাৰ বিক্ৰীৰ বাবে সাজু\n0 189 1 মিনিট পঢ়া\nLionel Messi’s priceless tears ready to be sold! The tissue paper with which you wipe the price will surprise you\nবাৰ্চিলোনাৰ হৈ অন্তিমখন সংবাদমেলত বিদায় পৰত মেছিয়ে টিছ্যু পেপাৰেৰে চকু পানী মচিচিল। মেছিয়ে চকু পানী মচা সেই টিছ্যু পেপাৰখন এতিয়া ৭.৫ কোটি টকাত বিক্ৰীৰ বাবে সাজু।\nবাৰ্চিলোনাৰ অন্তিমখন সংবাদমেলত বিদায় পৰত কাম্দিছিল মেছিয়ে। ২১ বছৰ এটা ক্লাবৰ হৈ খেলাৰ পিছত এখন ঘৰৰ দৰে, এটা পৰিয়ালৰ দৰে হৈ পৰা ক্লাবক এৰি থৈ অহাৰ সময়ত আৱেগিক হোৱাতো সাধাৰণ কথা। তেতিয়া পত্নী আন্তোনেলা ৰোকুছুৱে তেওঁৰ পিনে আগবঢ়াই দিছিল এখন টিছ্যু পেপাৰ। টিছ্যু পেপাৰখনেৰে মেছিয়ে তেওঁৰ আৱেগত ওলাই অহা চকুৰ পানীখিনি মচিছিল। সেই টিছ্যু পেপাৰখনেই এতিয়া ৭.৫ কোটি টকাত বিক্ৰীৰ বাবে সাজু।\nসংবাদমেলৰ শেষত সকলো লোক ওলাই যোৱা পাছত উপস্থিত থকা এগৰাকী ব্যক্তিয়ে সেই টিছ্যু পেপাৰখন পাই উঠাই লয়। সেই ব্যক্তিগৰাকীয়েই বিক্ৰী কৰিব বিচাৰিছে টিছ্যুখন। তেওঁ কয় যে, সেই টিছ্যু পেপাৰখনত মেছিৰ জেনেটিক মেটেৰিয়েল আছে। যি জেনেটিক মেটেৰিয়েলৰ পৰা ক্ল’ন তৈয়াৰ কৰি মেছিৰ দৰেই আৰু এগৰাকী ফুটবলাৰ জন্ম দিব পাৰে বাৰ্চিলোনাই।\nঅনলাইনত বিক্ৰীৰ বাবে ৰখা টিছ্যুখনৰ মূল্য ১ মিলিয়ন ডলাৰ। যি ভাৰতীয় হিচাপত ৭ কোটি ৪৪ লাখ টকা।\nBarcelona PSG broke Celebrity Lifestyle Lionel Messi Luxary News Time Assam Pratham Khabar priceless sold tissue paper surprising tears\nসফলতাৰ ৰহস্য যৌন সম্পৰ্ক!\nআজি বিশ্ব দিব্যাংগ দিৱস, বিশেষ দিনটোত বিশেষভাৱে সক্ষম লোকলৈ কি বিশেষ উপহাৰ মুখ্যমন্ত্ৰীৰ?


পত্নীয়ে প্ৰায়ে ফেচবুকত chatting কৰিছিল, সন্দেহ হ'ল স্বামীৰ ! তাৰ পিছত...– News18 assam\nপত্নীয়ে প্ৰায়ে ফেচবুকত chatting কৰিছিল, ইয়াতেই সন্দেহ হ'ল স্বামীৰ ! তাৰ পিছত...\nপশ্চিম বংগৰ (West Bengal) হুগলী চহৰত (Hooghly) এক আচৰিত ঘটনা সংঘটিত হৈছে। চহৰখনত বাস কৰা দম্পতীৰ ফেচবুকত চেটিং (Facebook Chatting)ক লৈ বিবাদ হৈছিল। কাজিয়াৰ পৰিণতিত স্বামীয়ে দেওবাৰে তেওঁৰ পত্নীক হত্যা কৰে।\nLast Updated : September 20, 2021, 13:37 IST\nপশ্চিম বংগৰ (West Bengal) হুগলী চহৰত (Hooghly) এক আচৰিত ঘটনা সংঘটিত হৈছে। চহৰখনত বাস কৰা এহাল দম্পতীৰ ফেচবুকত চেটিং (Facebook Chatting)ক লৈ বিবাদ হৈছিল। কাজিয়াৰ পৰিণতিত স্বামীয়ে দেওবাৰে তেওঁৰ পত্নীক হত্যা কৰে। স্বামীয়ে সন্দেহ কৰিছিল যে তেওঁৰ পত্নীৰ বন্ধু আছিল আৰু ফেচবুকত আন পুৰুষৰ সৈতে কথা পাতিছিল।\nঘটনাটো হুগলী চহৰৰ চন্দননগৰ আৰক্ষী আয়ুক্তালয় অঞ্চলত সংঘটিত হৈছে। ৰিন্টু দাস তেওঁৰ পত্নী পল্লৱী দাসৰ সৈতে ইয়াত বাস কৰিছিল। পল্লৱীৰ বয়স আছিল ২৩ বছৰ। ৰিণ্টুৱে কৈছে যে তেওঁৰ পত্নীয়ে ফেচবুকত বহুত কথা পাতিছিল। তেওঁ সদায় ফেচবুকত ব্যস্ত আছিল।\nৰিন্টুৱে এইটোও সন্দেহ কৰিছিল যে তেওঁৰ পত্নী পল্লৱীয়ে ফেচবুকত আন পুৰুষৰ সৈতে বাৰ্তালাপ কৰিছিল। তেওঁ তেওঁৰ চৰিত্ৰক লৈ সন্দেহ কৰিছিল। সেইবাবেই দুয়োৰে মাজত কাজিয়াৰ সূচনা হৈছিল। বিতৰ্কটো পিছত ইমানলৈ গৈ পাইছিল যে ৰিণ্টুৱে তেওঁৰ পত্নীক ডিঙি চেপি হত্যা কৰে।\nহত্যাৰ বিষয়ে খবৰ পোৱাৰ পিছত আৰক্ষী ঘটনাস্থলীত উপস্থিত হয়। আৰক্ষীয়ে মহিলাগৰাকীৰ মৃতদেহ মৰণোত্তৰ পৰীক্ষাৰ বাবে প্ৰেৰণ কৰিছে। অভিযুক্ত ৰিন্টু দাসৰ ভাতৃ চিন্টু দাসে কয় যে পল্লৱী স্বভাৱত ভাল আছিল। কিন্তু তেওঁৰ ভায়েক ৰিণ্টু সদায় তেওঁৰ ওপৰত সন্দেহ কৰিছিল। তেওঁৰ ভায়েকে বৌৱেকক প্ৰহাৰ কৰিছিল। সেই কাৰণে চিন্টু ৰিন্টুক এৰি মাকৰ সৈতে আন ঠাইত আশ্ৰয় লৈছিল।\nঅভিযুক্তৰ মাতৃ মনা দাসে কয় যে তেওঁৰ বোৱাৰী পল্লৱীয়ে সদায় ফেচবুকত কথা পাতি আছিল। গতিকে দুয়োৰে মাজত কাজিয়া হৈছিল। এই সন্দৰ্ভত আৰক্ষীয়ে ৰিণ্টুক গ্ৰেপ্তাৰ কৰিছে আৰু তদন্ত আৰম্ভ কৰিছে।\nFirst published: September 20, 2021, 13:37 IST\nFacebookhusband and wifeMurder


ইনড’ৰ শ্বুটিং — ৰঞ্জু হালৈ মুনি – ফটাঢোল\nOctober 1, 2020 লটিঘটি\t2 Comments\nইনড’ৰ শ্বুটিং — ৰঞ্জু হালৈ মুনি\nচিনেমাত অভিনয় কৰাৰ কাৰ মন নাই বাৰু কওকচোন? মোৰো বিৰাট হেঁপাহ, কেমেৰাৰ সন্মুখত এবাৰ হ’লেও মুখখন যেনে তেনে উলিওৱাৰ। কিমান মানুহে যে মোৰ অভিনয় দেখি মুগ্ধ হ’ব। মোক বিগ বেনাৰৰ ছবিৰ বাবে চুক্তিবদ্ধ কৰিব। তেনেকুৱা সুযোগ এটা আহিল সেইদিনা।\nইউ টিউবৰ যুগ। সকলোৱে ভ্লগ খুলিছে, ইউ টিউব চেনেল খুলিছে মুঠতে সকলো ব্যস্ত। তলাবন্ধৰ সময়তে প্ৰায় দহ হাজাৰ মানে ইউ টিউব চেনেল খুলিছে। আমাৰ গাঁৱৰ ইউ টিউবাৰকেইজনো বহি থকা নাই। ঘৰে ঘৰে অনুৰোধ কৰি ফুৰিছে বোলে লাইক কৰক, শ্বেয়াৰ কৰক। নিজৰ বুলি সকলোৱে কৰিছেও। সেইদিনা ল’ৰাকেইজনে আমাৰ ঘৰলৈ আহি ক’লে বোলে,\n:ইনড’ৰ শ্বুটিং আজি ইয়াতেই কৰিম।\n: মোকো চাঞ্চ অকণ দিয়া। যিহেতু শ্বুটিং ভাগ আমাৰ ঘৰতেই হ’ব।\n: আছে তেনেকুৱা ৰোল।\nলগালগ কোঠাটো সজাই-পৰাই ধুনীয়া কৰি দিছোঁ। সজাইপৰাই মানেনো কি সেই নতুন বেডকভাৰ এখন পাৰি দিছোঁ। কাৰেণ্ট নাই বাবে খিৰিকীৰ পৰ্দাকেইখন দাঙি দিয়াত কোঠাটো যেনিবা পোহৰ হৈ পৰিল।ইফালে ধাৰাষাৰ বৰষুণ। নিজৰ বাবেও অনলাইনত অৰ্ডাৰ কৰি অনা কাপোৰ এযোৰ উলিয়াই লৈছোঁ।চিনেমাত অভিনয় কৰাৰ কথা যে। ভাবিছোঁ নায়িকাৰ বান্ধৱী-চান্ধৱী ৰোল এটা দিব। তেতিয়া মোৰ মুখ্য ভূমিকা হ’ব চিঠিৰ আদান-প্ৰদান কৰা। আজিকালিৰ যুগতনো ক’ত চিঠিৰ যোগান ধৰিব লাগিব। চিঠি দেখোন কোনোৱেই নিলিখে। মোৰ ৰোলটো কি হ’ব তেতিয়া হ’লে! ভাবি ভাবি একো উৱাদিহ পোৱা নাই। মাৰ হতুৱাই চুলিখিনিৰ দুডাল বেণী গুঠি লৈছোঁ। বেণী গুঠাই দেখোন মধুবালাহেন দেখা হ’ল? নহ’ব, এইবাৰ চুলিখিনি খুলি সোমাজেদি সেওঁ‌তা ফালি ঐশ্বৰ্য্য ৰায়ৰ লুক এটা আনিবলৈ চেষ্টা কৰিছোঁ। নিমিলেহে নিমিলে।শেষত যেনিবা মেৰিয়াই মেৰিয়াই খোপা এটা বান্ধি কিবাকৈ মিলাই থৈ দিলোঁ।\nনায়িকাই চাহ খোৱা দৃশ্য এটা আছিল বাবে চাহ বনাই আনি গোটেইকেইজনকে খাবলৈ দিলোঁ। লঘোনে -ভোকে দিনটো শ্বুটিং কৰি আছে। মাজে মাজে সুধি আছোঁ,\n: মই কেতিয়া ওলাবলৈ পাৰিম। মোৰ ৰোলটো কি?\n: অলপ পিছত, অলপ পিছত\nবুলি তেওঁলোকে কয়। সেই ‘অলপ পিছত’ সময়খিনিহে আহি নাপায়। অৱশেষত আহিল সেই মধুৰ ক্ষণটো।উৎকণ্ঠাৰ অন্ত পেলাই মোক ক’লে বোলে,\n: গাড়ীত বহা।\nক’বলৈ পাহৰিছোঁ তেওঁলোকে গাড়ী এখনো আনিছে শ্বুটিঙত লাগিব হেনো।\n: গাড়ীত আকৌ কিয়?\nভেবা লাগি চাইছোঁ তেওঁলোকৰ মুখলৈ। ঘৰৰ ভিতৰৰ শ্বুটিং ভাগ বাহিৰলৈ আহি পালে। তাকো গাড়ীৰ ভিতৰ। মই বুজি নোপোৱা দেখি তেওঁলোকে কৈছে বোলে,\n: এইবাৰ গাড়ীৰ ভিতৰত ইনড’ৰ শ্বুটিং হ’ব।\n: গাড়ীৰ ভিতৰত ইনড’ৰ শ্বুটিং! কেচ কি?\n: আমাক গাড়ীত বহি থকা মানুহো লাগে যে। ধৰি লোৱা এইখন উবেৰ আৰু তুমি আমাৰ যাত্ৰী।\n: তেতিয়াহ’লে মই ড্ৰাইভাৰৰ কাষৰ ছিটটোত বহিম।\n:সেইটো ছিটত নায়িকা বহিব। তুমি পিছৰ ছিটত বহা।\n:পিছৰ ছিটত বহিলে মোক কোনে দেখিব?\nতিনিটা জাঁ‌প মাৰি দিলোঁ দৌৰ\n:ইয়ো কিয় তেনেকুৱা কৰিছা। মানুহে তোমাকো দেখিবতো।\nপৰিচালকজাতীয় ল’ৰাজনে ক’লে।\n: সংলাপ নোহোৱা চৰিত্ৰ তাতে আকৌ কোনেও মোক নেদেখিব। গতিকে মই অভিনয় নকৰোঁ।\n: আমাক গাড়ীৰ ভিতৰত বহা মানুহো লাগে। তোমাক বঢ়িয়াকৈ কভাৰ কৰি দিমতো।\n: নাহ, নহ’ব।\nমোৰ চিনেমাত অভিনয় কৰাৰ আশা তেনেকৈয়ে অসমাপ্ত হৈ ৰ’ল।\n« নাম বিভ্ৰাট — মিলন চন্দ্ৰ দাস\nনৈশ বাছ যাত্ৰা — গীতাৰ্থ গোস্বামী »\nএঃ বৰ দুখ লাগিল দেও


গা ৰাই জাই কৰিছে নুছৰতৰ, পূজা মণ্ডপত জয়ঢাক বজালে স্বামী যশে… -\nHomeব্ৰেকিং নিউজগা ৰাই জাই কৰিছে নুছৰতৰ, পূজা মণ্ডপত জয়ঢাক বজালে স্বামী যশে…\nগা ৰাই জাই কৰিছে নুছৰতৰ, পূজা মণ্ডপত জয়ঢাক বজালে স্বামী যশে…\nনতুন দিল্লীঃ এতিয়া সৰ্বত্ৰে কেৱল দুৰ্গোত্‍সৱৰে বতৰা। ব্যস্ততাৰ পৰা আঁতৰি পূজা মণ্ডপে মণ্ডপে অভিনেতা-অভিনেত্ৰীৰ ভিৰ।পূজা লাগিছে নুছৰতৰ গাটো।পূজাৰ বতৰত গা ৰাই জাই কৰিছে নুছৰতৰ। শেহতীয়াকৈ পুনৰ চৰ্চাৰ মাজলৈ আহিছে নুছৰত। সকলো প্ৰায় একেই আছে। সলনি হৈছে কেৱল জীৱন সঙ্গী। ২০১৯ চনত নুছৰত জাহানক একে চৰিত্ৰতে পূজাৰ সময়ত অভিনয় কৰা দেখা গৈছিল। তেতিয়া তেওঁৰ কাষত আছিল নিখিল জৈন। এইবাৰো ব্যতিক্ৰম নহয় নুছৰত জাহান। পৰম উলাহেৰে পূজা মণ্ডপে মণ্ডপে ঘূৰি ফুৰিছে অভিনেত্ৰীগৰাকী। এইবাৰ তেওঁৰ কাষত যশ দাসগুপ্ত।\nউল্লেখ্য যে, অভিনেত্ৰীগৰাকীয়ে পঞ্চমীৰ দিনা যশক ৰাজহুৱাভাৱে ‘স্বামী’ হিচাপে স্বীকাৰ কৰিছে। পূজা বুলি যশ-নুছৰতে পূজা মণ্ডপে মণ্ডপে ঘূৰি ফুৰিছে। দৰ্শন কৰিছে প্ৰতিমা,লৈছে মা দুৰ্গাৰ আশীষ। এনেদৰেই তেওঁলোকক ষষ্ঠীৰ দিনা প্ৰথমবাৰৰ বাবে ৰাজহুৱাভাৱে দেখা গৈছিল। সকলো বিতৰ্কক একাশৰীয়া কৰি জীৱনৰ মধুময় সময়খিনি উপভোগ কৰিছে দুই প্ৰেমিক চৰাইয়ে। নুছৰতৰ হাঁহিটোতেই সকলো যেন ফুটি উঠিছে। সকলো বাত-বিতণ্ডাক নেওচি জীৱনৰ সৌন্দৰ্য উপভোগ কৰিছে নুছৰত-যশে। ‘যৌৱন ভণ্ড,জীৱন অন্ধ নকৰিলে প্ৰেম পিৰীতি,শুনা শুনা প্ৰেম অন্ন নেমানে বাধা-বিধিনি…’ নুছৰতে যেন এই কথাষাৰ আকৌ এবাৰ প্ৰমাণ কৰিলে!\nPrevious articleআমিয়েই ঘূৰাই দিম ৰাজকন্যাই কাঢ়ি নিয়া যোছেফৰ দুভৰি, গ্ৰহণ কৰোঁ আহক এই পদক্ষেপ…\nNext articleঅৰ্থ সংকটত শ্বেহেনশ্বাহ! ঘৰভাড়াই শেষ ভৰষা বচ্চন পৰিয়ালৰ…\nঐ ৰাম জেনিফাৰ আইদেউৰ বিয়াহে… লুচী ভাজি নে চিৰা দৈ… বিল গেইটছৰ কন্যাৰ বিয়াত ?


স্বত্ব ৰক্ষা মূল হিন্দী: মুন্সী প্ৰেমচন্দ অসমীয়া ভাবানুবাদ : ৰাজশ্ৰী শৰ্মা - সাহিত্য ডট অৰ্গ\nস্বত্ব ৰক্ষা মূল হিন্দী: মুন্সী প্ৰেমচন্দ অসমীয়া ভাবানুবাদ : ৰাজশ্ৰী শৰ্মা\nমীৰ দিলাৱৰ আলী চাহাবৰ এটা  কজলা ঘোঁৰা আছিল, চোঁৱৰো দীঘল তাৰ। মানুহক তেওঁ বৰ গৰ্বত শুনাইছিল তেওঁ হেনো জীৱনৰ আধা উপাৰ্জন ঘোঁৰাটোৰ নামতেই খৰচ কৰিছে। পিছে আচলতে সেইটো চিপাহী পল্টনৰ পৰা উলিয়াই দিয়া ঘোঁৰা আছিল। পল্টনৰ বিষয়াই তাক চাগে নিজৰ লগত ৰখাটো উচিত বুলি নাভাবি বিক্ৰী কৰি দিছিল। মীৰ চাহাব আছিল আদালতৰ মহৰি। ঘৰো চহৰৰ বাহিৰত।আদালতলৈ তিনি মাইল দূৰ, গতিকে জন্তু এটাৰ বৰ প্ৰয়োজন। এইটো ঘোঁৰা সেয়ে সুবিধাত পাই লৈ থ’লে। যোৱা তিনি বছৰে সি মীৰ চাহাবক সেৱা কৰিছে। দেখাত তাৰ ইমান ফিতাহি নাই, পিছে তাৰ আত্মসন্মানবোধ আছিল প্ৰৱল। তাৰ ইচ্ছাৰ বিৰুদ্ধে তাক অপমানজনক কামত লগোৱাটো আছিল কঠিন। যি নহওক,মীৰ চাহাবে কম দামতে ঘোঁৰা পাই আনন্দত আত্মহাৰা হ’ল।দুৱাৰ মুখতে বান্ধিলে,ইপিনে ঘোঁৰা চহিচ ৰখাও দিগদাৰ। বেচেৰা চাহাবে নিজেই পুৱা গধূলি তাক হাত ফুৰাই মৰম দেখাইছিল। ঘোঁৰাটোও চাগৈ এই ব্যৱহাৰত বৰ সন্তুষ্ট হৈছিল। সেই কাৰণে খোৰাকী কম হ’লেও সি কেতিয়াও অসন্তুষ্ট নহৈছিল। মীৰ চাহাবৰ প্ৰতি সি বহুত সহানুভূতিশীল আছিল। অতিমাত্ৰা স্বামী ভক্তিৰ ফলত তাৰ শৰীৰ জহি খহি গৈছিল যদিও সি মীৰ চাহাবক আদালত সময়মতে পোৱাই দিছিল। তাৰ খোজ কাটলত সি নিজেই প্ৰসন্ন আছিল। দৌৰা কামটো সি নিজৰ স্বাভাৱিক গাম্ভীৰ্য্যৰ প্ৰতিকূল বুলি ধাৰণা কৰিছিল। সি ইয়াক উশৃংখলতা বুলিহে গণ্য কৰিছিল।\nস্বামী ভক্তিৰ নামত সি নিজৰ কিমান দিনৰ সঞ্চিত স্বত্ব বলি দিছে। এতিয়া যদি কিবা আৰাম বা নিজস্ব স্বত্বৰ মোহ আছিল তেন্তে ই আছিল দেওবৰীয়া শান্তি বিলাস। মীৰ চাহাব দেওবাৰে কাছাৰী নগৈছিল। সেইদিনা ঘোঁৰাক মালিচ কৰে, গা ধুৱায়,সাঁতোৰায়। এয়া তাৰ পৰম আনন্দৰ সময় আছিল।কাছাৰীত গ’লে গছত বান্ধ খাই ৰ’দত শুকান ঘাঁহ চোবাব লাগে। গৰম বতাহত গা পুৰি যায়, ক’তনো চালিৰ তলৰ ছাঁত শীতল মলয়া বতাহত সেউজীয়া বন চোবাব পায়।!! সেইকাৰণে দেওবাৰে দেওবাৰে আৰাম কৰাটো সি নিজৰ অধিকাৰ বুলি ভাবে  আৰু কোনোবাই সিদিনা তাক সেই অধিকাৰৰ পৰা বঞ্চিত কৰাটোও সি সহ্য নকৰে। মীৰ চাহাবে কেতিয়াবা কেতিয়াবা সেই দিনটোত বজাৰে সমাৰে যাবলৈ মন নেমেলা নহয়, মেলিছে আৰু এনে প্ৰচেষ্টাত বেয়াকৈ বিফলো হৈছে। ঘোঁৰাই মুখত লেকাম ল’বলৈয়েই মান্তি নহয়। অৱশেষত চাহাবে পৰাজয় বৰণ কৰি ঘোঁৰাটোৰ আত্মসন্মানত আঘাত হানি নিজৰ অংগ ক্ষত কৰাৰ পৰীক্ষা দিবলৈ মন নেমেলিলে।\nমীৰ চাহাবৰ চুবুৰিতেই এজন মুন্সী সৌদাগৰলাল আছিল। তেওঁৰো কাছাৰীৰ লগত সম্পৰ্ক আছিল। তেওঁ মহৰি বা কৰ্মচাৰী নাছিল। কোনেও তেওঁক লিখা পঢ়া কৰাও নেদেখিছিল কিন্তু উকীল আৰু মুক্তিয়াৰৰ সমাজত তেখেতৰ বেছ মান সন্মান আছিল। মীৰ চাহাবৰ লগতো তেখেতৰ ঘনিষ্ঠ বন্ধুত্ব গঢ়ি উঠিছিল।\nজেঠৰ মাহ,চাৰিওফালে বিয়াৰ পয়োভৰ।বেণ্ড পাৰ্টীবোৰেতো গপতে প্ৰথম কথাই নাপাতিছিল। আতচবাজীকৰৰ পদূলিতো গৰজ থকা মানুহে দিনটো গিজগিজাই আছিল। ভাৱৰীয়া,নাচ বাগ কৰা মানুহেতো গৃহস্থক নাকত ধৰি চাকত ঘূৰাইছিল।দোলাভাৰীসকল যেন শিলৰ দেৱতাহে, শকত মাননি লৈও লৰচৰেই নকৰে।এই দুৰ্যোগৰ মাজতো মুন্সী মহাশয়ে তেওঁৰ ল’ৰাৰ বিয়াৰ কথা ভাবিলে। হাত দীঘল মানুহৰ আকৌ কিহৰ অসুবিধা! লাহে লাহে বিয়াৰ গোটেই যা-যোগাৰ কৰি অঁটালে যদিও দোলা কোনোপধ্যেই গোটাব নোৱাৰিলে। দোলাভাৰীয়ে শেষ মুহূৰ্তত অগ্ৰিম ধন ওভোতাই দিলেহি।মুন্সীজীয়ে খঙত অগ্নিশৰ্মা ৰূপ ধৰিলে।ক্ষতিপূৰণৰ ধমকি দিলে কিন্তু কি লাভ!! উপায় নাপাই ঠিক কৰিলে যে দৰাক ঘোঁৰাৰ পিঠিত বহুৱাই বৰ যাত্ৰাৰ নিয়ম খিনি পালন কৰিব। সন্ধিয়া ছয় বজাত বৰ যাত্ৰাৰ লগ্ন। চাৰি বজাত মুন্সী মহাশয়ে আহি মীৰ চাহাবক ক’লে – “বন্ধু, তোমাৰ ঘোঁৰাটো দিয়া হে। দৰাক ষ্টেচনলৈ লৈ যাওঁ। দোলাৰ ব্যৱস্থা কোনোমতেই নহ’ল।"\nমীৰ চাহাব – “পিছে আপুনি নাজানে জানো আজি যে দেওবাৰ।”\nমুন্সী জী- “কিয় নাজানিম আকৌ, পিছে ঘোঁৰা ,ঘোঁৰা হে। কিবা এটা কৰি ষ্টেচন পোৱাই দিব দিয়ক। কিমান নো দূৰ বাট?”\nমীৰচাহাব- “তাক আপোনাৰেই বুলি ভাবক। লৈ যাওক বাৰু। কিন্তু মই নাভাবো যে আজি সি গাত হাত লগাবলৈ দিব।”\nমুন্সীজী- “হেৰি,বোলো মাৰৰ ভয়ত ভূত পলায়। আপুনি ভয় কৰে চাগে, সেইকাৰণে আপোনাৰ আগত বদমাছি কৰে।কিবাকে ল’ৰাটো পিঠিত বহি ল’ব পাৰিলে সি যিমানেই জাঁপ নামাৰক কিয় তাক লৰচৰ কৰাব নোৱাৰে।”\nমীৰচাহাব –“ বাৰু তেন্তে, লৈ যাওঁক।যদি তাৰ এই জিদ আপুনি ভাঙিব পাৰে মই আপোনাৰ ওচৰত নথৈ কৃতজ্ঞ হ’ম।”\nকিন্তু যেতিয়া মুন্সীজী আস্তাবললৈ গ’ল,ঘোঁৰাটোৱে শংকাৰ দৃষ্টিৰে চালে আৰু হিনহিনাই ঘোষণা কৰিলে যে আজি মোৰ শান্তি বিঘ্নিত কৰিবলৈ তুমি আকৌ কোন ওলালা। বেণ্ড পাৰ্টীৰ কাণফলা শব্দই ইতিমধ্যে তাক অতিষ্ঠ কৰি তুলিছে।মুন্সীজীয়ে যেতিয়া পঘাডাল খুলিবলৈ আৰম্ভ কৰিলে, তেতিয়া সি কাণ থিয় কৰি অভিমানেৰে সেউজীয়া ঘাঁহ খাবলৈ ধৰিলে।\nকিন্তু মুন্সীজীও কম চতুৰ নাছিল।তৎক্ষণাত ঘৰৰ পৰা অলপ দানা অনাই ঘোঁৰাৰ আগত ৰাখিলে।ঘোঁৰায়ো ভালেমান দিন দানাৰ মুখ দেখা নাছিল।বৰ তৃপ্তিৰে সি দানাত মুখ দিলে আৰু কৃতজ্ঞতাৰে মুন্সীজীৰ পিনে এনেদৰে চালে যেন বুজালে মালিকে অনুমতি দিলে মই আপোনাৰ লগত যাব পাৰো বাৰু।\nমুন্সীজীৰ পদূলিত বেণ্ড বাজিয়েই আছিল। দৰায়ো একেবাৰে চিকমিকীয়া পোছাকেৰে ঘোঁৰাৰ কাৰণে অপেক্ষা কৰি আছিল।চুবুৰীয়া তিৰোতাবোৰে দৰাক বিদায় দিবলৈ হাতত আৰতিৰ থাল লৈ ৰৈ আছিল।পাঁচ বাজি গ’ল।হঠাতে মুন্সীজীক ঘোঁৰা অনা দেখা গ’ল। বেণ্ড পাৰ্টীৰ মানুহ বোৰে দুগুণ উৎসাহেৰে বজাই বজাই আগলৈ খোজ ল’লে।এজনে দৌৰি গৈ মীৰচাহাবৰ ঘৰৰ পৰা জীন আনিলে।\nঘোঁৰাক লেকাম লগোৱাৰ চেষ্টা কৰা হ’ল,পিছে সি লেকাম দেখি মুখ ঘূৰাই ল’লে।মুন্সীয়ে আদৰ কৰিলে,পিঠিত মৰম কৰিলে,দানাৰ পাত্ৰ দেখুৱালে।কিন্তু ঘোঁৰাই মুখ নেমেলিলে।মুন্সীৰো উঠিল খং,দিলে লগাই কেইচাটমান।তথাপি ঘোঁৰাই মুখত লেকাম নলগোৱাত তেওঁ নাকতে চাবুকেৰে দুকোবমান বহালে।নাকৰ পৰা তেজ ওলাবলৈ ধৰাত সি অসহায়ভাবে ইফালে সিফালে চালে। সমস্যা জটিল আছিল, মীৰ চাহাবে কেতিয়াও তাক ইমান মাৰা নাছিল নিজৰ সম্পত্তি বুলি। ভাবিলে মুখ নেমেলিলে‌বা আৰু কিমান মাৰে,লেকাম মুখত ল’লে শেষত।মুন্সীজীয়ে যুদ্ধ জয় কৰা যেন পালে একেবাৰে। জীন কচি লগে লগেই দৰাক বহুৱালে।\nপিছে যেই দৰাই ঘোঁৰাৰ পিঠিত ধুনীয়াকৈ আসন পাতি ল’লে, সি যেন টোপনিৰ পৰাহে সাৰ পালে।ভাবিলে সামান্য অলপমান দানাৰ বাবদ নিজৰ স্বত্ব এৰি দিয়াৰ অৰ্থ হৈছে এবাতি পিঠাগুড়িৰ বাবদ নিজৰ জন্মস্বত্বক বিসৰ্জন দিয়া।তাৰ মনলৈ আহিল যে ইমান দিনে আজিৰ দিনটোত মই আৰাম কৰি আহিছো,তেনেহ’লে আজি কিয় মই ভাৰ বম? এইসকলে বা মোক ক’লৈকে লৈ যায়, এই দৰাটো আসন পাতি যি বহিল, বহিলেই।মোক ইহঁতে দৌৰাব,লঠিয়াব,চাবুকেৰে কোবাই কোবাই আধামৰা কৰিব।তাৰ পিছতো বা খাবলৈ দিয়েই নে নাই! এইদৰে ভাবি গুণি সি ঠিৰাং কৰিলে যে মই ইয়াৰ পৰা এখোজো নলৰো। বেছি কি কৰিব, মাৰিবতো।পিঠিত বহি থকা জনক লৈ মাটিতে বহি দিম,নিজেই এৰি দিব এটা সময়ত।এনেও মোৰ মালিক মীৰচাহাবেও কিজানি তাকেই কৈছে।তেওঁ মোক মাৰপিট কৰাটো পছন্দ নকৰিবয়ে,কাইলৈ নহ’লে তেওঁক কাছাৰীলৈ কেনেকৈ নিম।\nইপিনে দৰা ঘোঁৰাৰ পিঠিত বহাৰ লগে লগে তিৰোতাসকলে উৰুলি দিলে, বিয়াগীত গালে। বৰযাত্ৰী আগবাঢ়িল। কিন্তু ঘোঁৰা নাছোৰবান্দা,এখন ঠেঙো লৰচৰ নকৰে।দৰাই লথিয়ায়,চাবুক লগায়, লেকাম টানে।কিন্তু ঘোঁৰাৰ ভৰি যেন মাটিত পোট খাই গৈছে, উঠাৰ চিনেই নাই।\nমুন্সীজী গৰজি উঠিল, আজি নিজৰ ঘোঁৰা হ’লে গুলিয়াই মাৰিলোহেঁতেন।কাষৰ মানুহে ক’লে,”জেদী ঘোঁৰা, এনেদৰে নহ’ব। পিছফালৰ পৰা দাণ্ডা মাৰিব লাগিব।” মুন্সীজীয়ে এই প্ৰস্তাৱত সন্মতি জনাই পিছৰ পৰাই কেইচাটমান লগালে, ঘোঁৰাই পিছে ঠেং নাদাঙিলে।উঠালেও আগ ঠেং হে,তাকো আকাশমুখীকৈহে। দুবাৰমান পাছঠেঙো দাঙিলে,মুন্সীজী কোনোমতেহে লাঠ খোৱাৰ পৰা বাছিল।\nতেতিয়া বেলেগ এজনে ক’লে, “ইয়াৰ নেগুৰৰ কাষত জুই ধৰা, জুইৰ তাপত থৰকাছুটি হেৰুৱাই দৌৰিব।”\nতাকো কৰা হ’ল,লাভৰ মূৰত ঘোঁৰাৰ নেজ পুৰিল।সি জপিয়ালে দুবাৰমান, পিছে আগনাবাঢ়িল।এই যন্ত্ৰণাই তাৰ সত্যাগ্ৰহী মনটোৰ সংকল্প আৰু বেছি দৃঢ় কৰি তুলিলে।\nএনেতে সূৰ্য্যাস্ত হ’ব ধৰিলে। পূৰোহিত বাপুই ক’লে, “সোনকালে কৰক,নহ’লে লগ্ন পাৰ হয় আৰু।” পিছে সেয়া জানো নিজৰ হাতত!কেনেকৈ সোনকালে হয়।বৰযাত্ৰী গাঁৱৰ বাহিৰ পালে,দৰা ইপিনে চোতালতেই। ওচৰৰ তিৰোতা আৰু ল’ৰা ছোৱালীৰ মেলা এখন হৈছিল যেন। মানুহে কোৱা কুই কৰিবলৈ ধৰিলে ,” বাপৰে, কম ঘোঁৰা নহয় দেই,এটা খোজেই নেপেলায়।”এজন বুঢ়া মানুহে ক’লে,”মাৰধৰেৰে কাম নহ’ব।অলপ দানাকে দিয়া।এজন মানুহে আগে আগে দানাৰ বাচন দেখুৱাই আগবাঢ়া।দানাৰ লোভত সিও পিছে পিছে যাব।”\nসেইটোও কৰি চোৱা হ’ল।পিছে লাভ নহ’ল।ঘোঁৰাটোৱে আপোন স্বত্ব কোনোপধ্যেই বিসৰ্জন নিদো বুলি শপত লৈছিল।এজন চহৰীয়া মানুহে ক’লে,”অলপ ফটিকা ধৰাই দিয়কহে,নিচা লাগিলে দৌৰ দিব।” ফটিকাৰো বটল আহিল, ঘোঁৰাৰ আগত বাতি এটাত ঢালি ধৰিলে।নাই, নুশুঙিলেই।\nএতিয়া কি কৰে!! চাকি বন্তি জ্বলিল,লগন উকলি গ’ল।ঘোঁৰাই এইবোৰ দূৰ্গতি সহি অন্তৰত আনন্দ পাইছিল আৰু বাকীকেইজনৰ দুৰৱস্থা দেখি সন্তোষ লভিছিল।মানুহবোৰৰ তাক লৈ হোৱা ব্যগ্ৰতা দেখি সি এক দাৰ্শনিক ধৰণৰ সুখ পাইছিল। এতিয়া যিহেতু মাৰ খোৱাৰ সম্ভাৱনা নাই। মানুহবোৰেও বুজিলে মাৰি লাভ নাই। সি নিজৰ আত্মসন্মান ৰক্ষাৰ কথাকেই ভাবি তৰণি পোৱা নাছিল।\nএনেতে পঞ্চমগৰাকী ভদ্ৰলোকে ক’লে,”এতিয়া এটা উপায় আছে। সেই যে আপোনাৰ খেতিলৈ সাৰ নিয়া দুচকীয়া গাড়ীখন আছে, সেইখন ঘোঁৰাৰ আগলৈকে আনক।ইয়াৰ সন্মুখৰ ঠেং দুখন তাত তুলি দি আমি গাড়ীখন টানো।তেতিয়া ই নিশ্চয় ভৰি চলাব।আগঠেং আগবাঢ়িলে পিছঠেং আপোনা-আপুনি চলিব।\nমুন্সীজী বিপাঙত পৰিছিল, তেওঁৰ সন্মানত লাগিছিল এতিয়া ঘটনাটো।যিয়ে যি কয় মানিবলৈ ৰাজী আছিল তেওঁ এতিয়া। দুজন মানুহ গৈ দুচকীয়া গাড়ীখন আনিলে।দৰাই লেকাম টানিলে।চাৰি পাঁচজন মানুহ টাঙোন লৈ ঘোঁৰাৰ কাষত থিয় হৈ ৰ’ল। দুজনমানে জোৰ জবৰদস্তিৰে কোনোমতে তাৰ আগঠেং দুখন আনি গাড়ীত থ’লে।ঘোঁৰাই এইবাৰো নাযাওঁ বুলিয়েই ঠিক কৰিছিল কিন্তু যেতিয়া গাড়ী চলিল,তেতিয়া পিছঠেং দুখন যাবলৈ বাধ্য।তাৰ এনে লাগিল যেন পানীতহে উটি গৈ আছে! আপ্ৰাণ চেষ্টা কৰিও ঠেং দুখন নলৰোৱাকৈ থাকিব নোৱাৰিলে।চাৰিওপিনে উৎসাহে পাৰ ভাঙি গ’ল।“চলিল চলিল,গৈছে গৈছে”।হাতচাপৰি আৰু মানুহৰ কিৰিলীত ঘোঁৰাই বহুত অপমানিত বোধ কৰিলে। সি কিন্তু ধৈৰ্য্য নেহেৰুৱালে। ভাবিলে,এনেকৈনো কিমানদূৰ নিবি?যেতিয়াই গাড়ী ৰখিব,ময়ো ৰখিম। মোৰেই ভুল, গাড়ীত ভৰি দিবয়ে নালাগিছিল।\nঅৱশেষত সি যি ভাবিছিল সেয়াই হ’ল। মানুহবোৰে কোনোমতে এশ খোজমান টানিলে, তাৰ পিছত ভাগৰত হাত দাঙি দিলে।এয়াটো শ-দুশ খোজমান নহয়, ষ্টেচনলৈ পূৰা তিনি মাইল দূৰ। ইমান দূৰ ঘোঁৰা টনা মুখৰ কথা নাছিল।যেই গাড়ী ৰ’ল,সিও ৰ’ল।দৰাই আকৌ লেকাম টানিলে, লথিয়ালে। চাবুকেৰে মাৰিলে,কিন্তু ঘোঁৰাই তাৰ স্বত্ব নেৰিলে। নাকেৰে তেজ ওলাইছিল, চাবুকৰ কোবত গা বখলা বখল হৈছিল, পিছঠেঙতো জখম হৈছিল।কিন্তু সি তাৰ স্বত্ব ৰক্ষাৰ দৃঢ় প্ৰতিজ্ঞা এৰা নাছিল।\nপুৰোহিত বাপুই ক’লে- “আঠ বাজিল।লগ্ন উকলি গ’ল।” দীন কৃশ নিশকতীয়া ঘোঁৰাৰ জয় হ’ল। মুন্সীজীয়ে খঙত, দুখত কান্দি পেলালে।নিয়মমতে দৰাই এখোজো খোজকাঢ়িব নোৱাৰে। বিয়াৰ যাত্ৰাৰ সময়ত মাটিত ভৰি ৰখা নিষেধ, মান সন্মান নৰয়,অপযশ হয়।কুলত কলংক বাঢ়ে,কিন্তু এতিয়া খোজকাঢ়ি যোৱাৰ বাহিৰে একো উপায় নাই।\nমুন্সীজী আহি ঘোঁৰাৰ সন্মুখত থিয় দিলে আৰু সংকোচেৰে,আক্ষেপ মিহলি মাতেৰে থোকাথুকিকৈ ক’লে,”মহোদয়, আপোনাৰ অহোভাগ্য যে আপুনি মীৰচাহাবৰ ঘোঁৰা।মই যদি মালিক হ’লোহেঁতেন তেনেহ’লে আপোনাৰ হাড়-মূৰ একো নৰ’লহেঁতেন।ইয়াৰ লগতে ময়ো আজি ভাল এটা শিক্ষা পালোঁ যে নিমাত জন্তুৱেও নিজৰ স্বত্ব কেনেদৰে ৰক্ষা কৰে। মই আপুনি ব্ৰতধাৰী বুলি নাজানিছিলো। বোপা অ,নামি আঁহা। বৰযাত্ৰী ষ্টেচন পালেগৈ বোধকৰোঁ।ব’লা আমি খোজকাঢ়িয়েই যাওঁ।আমি দহ বাৰজন নিজৰ ঘৰৰে মানুহ, হাঁহিবলৈ কোনো নাই। ৰং বিৰঙৰ কাপোৰ সলোৱা নহ’লে বাটত মানুহে হাঁহিব যে খোজকাঢ়ি বিয়া কৰাবলৈ যায়।ঐ বদমাছ অকঁৰা ঘোঁৰা, ব’ল তোক মীৰ চাহাবক গতাই থৈ আহো।\n← এজোপা বিস্ময়কৰ লতা : নাম যাৰ ভেদাইলতা – ডা০ ভূপেন শইকীয়া\nকন্টকৰাম – ছৈয়দ হান্নান আহমেদ →\nআফ্ৰিকাৰ লোকসাধু: মিছা কথা নোকোৱা মানুহজন(-ডা: গীতাৰ্থ বৰদলৈ)\nঅধীৰ স্বপ্ন মূল: (হিন্দী) সতীশ জয়চৱাল (- ডঃ মাখন লাল দাস)\nসুন্দৰ অনুবাদ, খুব ভাল লাগিল পঢ়ি


গৰ্ভৱতী অৱস্থাতে পুনৰ গৰ্ভধাৰণ! মহিলাৰ দ্বৈত গৰ্ভধাৰণৰ বিৰল ঘটনা, জানক সবিশেষ|double-pregnancy-pregnant-child-twins-know-in-details– News18 assam\nগৰ্ভৱতী অৱস্থাতে পুনৰ গৰ্ভধাৰণ! মহিলাৰ দ্বৈত গৰ্ভধাৰণৰ বিৰল ঘটনা, জানক সবিশেষ\nৰবাৰ্টছে ৪৩ বছৰীয়া স্বামী ৰাইচৰ সৈতে একেলগে বাস কৰে আৰু তেওঁলোকৰ শিশুৰ কাপোৰৰ প্ৰতিষ্ঠান এটা আছে |\nLast Updated : March 22, 2021, 14:25 IST\nচুপাৰফেটাচন হৈছে এক অত্যন্ত বিৰল ঘটনা। যাৰ ফলত এগৰাকী মহিলাই দ্বৈত গৰ্ভধাৰণ কৰিছে। এটা সন্তানৰ সৈতে ইতিমধ্যে গৰ্ভৱতী হৈ থকা মহিলাই দ্বিতীয়বাৰৰ বাবে এগৰাকী ছোৱালীৰ সৈতে গৰ্ভধাৰণ কৰিছে।\nব্ৰিটেইনৰ ৩৯ বছৰীয়া ৰেবেকা ৰবাৰ্টছ মহিলাগৰাকীয়ে তেওঁৰ যমজ সন্তান কন্যা,পুত্ৰ ক্ৰমে ৰোচলি আৰু নুহক তিনি সপ্তাহৰ ব্যৱধানত গৰ্ভধাৰণ কৰিছিল। দুই সন্তানৰ আকাৰে দুয়ো যে যমজ হয়, সেয়া মানিবলৈ সকলোকে অমান্তি কৰোৱাৰ লগতে চিকিত্সা বিজ্ঞানকো আচৰিত কৰিছে। এই চুপাৰফেটাচন ঘটনাটো অত্যন্ত বিৰল আৰু সমগ্ৰ বিশ্বতে এনে ঘটনা বৰ্তমানলৈ ১২ টা মানহে সংঘটিত হোৱাৰ ৰেকৰ্ড আছে।\nডেইলি মেইলৰ মতে, উইল্টচেয়াৰৰ ট্ৰ'ব্ৰিডজৰ বাসিন্দা মাতৃগৰাকী স্তম্ভিত হৈ পৰিছিল, যেতিয়া তেওঁ গম পাইছিল যে, তাই যমজ সন্তান আছে কিয়নো পূৰ্বে কৰা দুটাকৈ স্কেনত দ্বিতীয় ভ্ৰূণৰ কোনো লক্ষণে দেখা পোৱা নাছিল। সংবাদ ৱেবছাইটৰ সৈতে কথা পাতি ৰবাৰ্টছে কৈছিল যে, গৰ্ভৱতী হৈ থাকোতে পুনৰ গৰ্ভধাৰণ কৰাটো সম্ভৱ বুলি তেওঁৰ কোনো সময়তে ধাৰণাই কৰা নাছিল ।\nযদিও বিগত বৰ্ষৰ চেপ্টেম্বৰত গৰ্ভধাৰণৰ ৩৩ সপ্তাহত চিজাৰিয়ানৰ যোগেদি শীঘ্ৰেই প্ৰসৱ কৰা হৈছিল। কন্যা সন্তান ৰোচলিৰ নাড়ীডালত এটা সমস্যা আছিল লাগিছিল । ৰোচলিৰ যমজ ভায়েকৰ জন্মৰ পাচত ৪ পাউণ্ড ১০ আউন্স ওজন থকাৰ বিপৰীতে ৰোচলিৰ ওজন কেৱল ২ পাউণ্ড ৭ আউন্স আছিল যাৰ বাবে তাইক চিকিৎসালয়তে ৰখা হৈছিল। আৰু ভায়েকক ঘৰলৈ যাব দিয়াৰ প্ৰায় আঢ়ৈ মাহ পাচতহে ৰোচলিক চিকিৎসালয়ৰ পৰা বৰদিনত এৰি দিয়া হৈছিল । পাচৰ পৰ্যায়ত ৰোচলিৰ ওজন ৭ পাউণ্ড ৪ আউন্সলৈ বৃদ্ধি হয় |\nএই দম্পত্তিহালৰ ১৪ বছৰীয়া চামাৰ নামৰ আন এগৰাকী কন্যা সন্তানো আছে। দম্পত্তিয়ে এই সম্পৰ্কে জেনেটিক কাৰণ অস্বীকাৰ কৰিবলৈ পৰীক্ষা কৰিছিল কিন্তু পাচত জনোৱা হৈছিল যে 'দ্বৈত গৰ্ভধাৰণ'ৰ কাৰণটো হ'ব পাৰে মহিলাগৰাকীয়ে গ্ৰহণ কৰা এবিধ উৰ্বৰ ঔষধ যাৰ ফলত তেওঁ গৰ্ভৱতী হৈ থাকোতে পুনৰ ডিম্ব এৰি দিব পাৰে।\nঅৱশ্যে, একাংশ বিশেষজ্ঞ বৰ্তমানেও চুপাৰফেটাচন সম্পৰ্কত সন্দেহজনক স্থিতিত আছে |\nউল্লেখ্য যে, চুপাৰফেটাচনৰ অন্তিমটো ঘটনা ২০১৬ চনত পোহৰলৈ আহিছিল। যেতিয়া এগৰাকী অষ্ট্ৰেলিয়াৰ মহিলাই ১০ দিনত দুবাৰ গৰ্ভৱতী হৈছিল আৰু ১০ দিনৰ ব্যৱধানত জন্ম দিছিল যমজ কন্যা সন্তানৰ ।\nFirst published: February 09, 2021, 16:06 IST\nDouble PregnancyNoah PregnantRare Phenomenon


ডাইনী হত্যা - অসমীয়া ৱিকিপিডিয়া\nযাদুকৰী বিদ্যাৰ অধিকাৰী বুলি বিশ্বাস কৰা লোকৰ সন্ধান কৰা আৰু হত্যা কৰা এক প্ৰথা\nডাইনী হত্যা হৈছে "ডাইনী" নামৰ সমাজৰ কোনো মায়াৱী অথবা যাদুকৰী বিদ্যাৰ অধিকাৰী বুলি বিশ্বাস কৰা লোকৰ সন্ধান কৰা আৰু হত্যা কৰা এক প্ৰথা। ই সমাজত প্ৰচলিত এটি অতি ভয়ংকৰ অন্ধবিশ্বাস। ইয়াৰ লগত নৈতিক আতংক, মুৰ্চ্ছা যোৱা আৰু জনতাৰ শাস্তি আদি জড়িত হৈ আছে। অতীতত ডাইনী হত্যা বৈধ আছিল আৰু দপ্তৰত ডাইনীবিদ্যাৰ বিচাৰ কৰা হৈছিল।\n১৮৯২ চনত জোছেফ বাকেৰে অঁকা দা উইচ নং ৩ ডাইনী হত্যাৰ প্ৰাথমিক যুগ আছিল ১৪৮০ৰ পৰা ১৭০০ চনৰ ভিতৰত। সমগ্ৰ বিশ্বৰ অনেক সংস্কৃতিত প্ৰাচীন আৰু আধুনিকঁকাল জুৰি ডাইনী হত্যা হৈ আহিছে। মানুহ কুসংস্কাৰত আক্ৰান্ত হৈ ডাইনী ভীতিত ডাইনী বা যি ডাইনী বিদ্যা চৰ্চা কৰে তাক হত্যা কৰি আহিছে অথবা বৰ্জন কৰি আহিছে। ডাইনী হত্যা বৰ্তমানেও আধুনিক সমাজত চলি আছে। ডাইনী হত্যাৰ ফলত আতঙ্কজনিত কাৰণত আচল ডাইনী বিদ্যা চৰ্চা কৰা লোকৰ সলনি অন্য সন্দেহজনক ভুল মানুহকো হত্যা কৰা হয়।\nপ্ৰাচীন মিচৰ আৰু বেবিলনত যাদুকৰ আৰু ডাইনীৰ বাবে সুকীয়া আইন আছিল। হামুৰাবি কোড (১৮শতক, খ্ৰীষ্টপূৰ্ব) মতে: "যদি এজন মানুহে অন্যজনৰ ওপৰত যাদু কৰে আৰু যদি সেয়া প্ৰমাণিত নহয়; তেতিয়া যাৰ ওপৰত যাদু প্ৰয়োগ কৰা হৈছে তেওঁ পবিত্ৰ নদীৰ কাষলৈ যাব আৰু নদীত নামিব। নদীয়ে যদি তেওঁক ডুবাই পেলাই তেতিয়া তেওঁৰ ঘৰৰ মালিকীস্বত্ব সেই যাদু প্ৰয়োগকাৰী ব্যক্তিজনে লাভ কৰিব। যদি সেই পবিত্ৰ নদীত নুডুবে তেতিয়া সেই যাদুকৰক মৃত্যুদণ্ড দিয়া হব আৰু তেওঁৰ ঘৰৰ মালিক হব সেই যাদুত আক্ৰান্ত ব্যক্তিজন। "\nঅসমত সংঘটিত ডাইনী হত্যাৰ কেইটামান মুখ্য কাৰণ হৈছে,\nঅন্ধবিশ্বাস জড়িত প্ৰথা/পৰম্পৰা\nউপযুক্ত শিক্ষাৰ অভাৱ\nআধুনিক স্বাস্থ্য সেৱাৰ অভাৱ\n↑ আবু ফাৰহাদ হুছেইন. "ডাইনী হত্যা: এক সামাজিক ব্যাধি". http://as.vikaspedia.in/social-welfare/SamajikSajagata/9a19be9879a89c0-9b99a49cd9af9be-98f995-9b89be9ae9be99c9bf995-9ac9cd9af9be9a79bf.\n"https://as.wikipedia.org/w/index.php?title=ডাইনী_হত্যা&oldid=235065"ৰ পৰা অনা হৈছে\nশেষ সম্পাদনা কৰা হৈছে2June 2020 তাৰিখে 18:48 বজাত\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=56989।


কাঠৰ দলং - প্ৰতিধ্বনি pratidhwani\nHome / গল্প / কাঠৰ দলং\nববুলৰ আজি স্কুললৈ যোৱাৰ মন একেবাৰে নাছিল৷ মাকক এৰি থৈ আজি যাব মন নাই যদিও মাকৰ মৰম সনা বুজনিত একপ্ৰকাৰ অনিচ্ছা স্বত্বেও সি সমনীয়াহঁতৰ লগত স্কুললৈ বুলি খোজ ললে৷ নৈপৰীয়া গাৱৰ লৰা বুবুল৷\nলুইতৰ পাৰৰ এখন গাঁও৷গাওঁখন খৰালী কালত শুকায় আকৌ বাৰিষা কালত বানত তিতে৷ সেই গাৱৰে ল’ৰা বাবুল৷ ওচৰতে আৰু কেইবাখনো গাঁও আছে৷ গাঁওখনত ঘনে ঘনে আছে জুপুৰিবোৰ৷ গাঁও কেইখন মিলি এখন স্কুল৷ বৰ্তমান স্কুলৰ সময়ত সকলো ল’ৰা ছোৱালীবোৰ স্কুলত যোৱা দেখা যায়, যিটো কিছুদিন আগতে প্ৰত্যক্ষ নহৈছিল৷ দৰিদ্ৰ পৰিয়াল হোৱা বাবে পঢ়াৰ আগ্ৰহতকৈ দুপৰীয়া আহাৰৰ প্ৰতিহে আগ্ৰহ বেচি, তথাপিও প্ৰায়বোৰ ল’ৰা ছোৱালী স্কুললৈ আহোতে যাওতে একলগ হৈ হূলুস্থুলকৈ আগবাঢ়ি যোৱাটোও এক আনন্দ৷ এই আনন্দক কোনো আনন্দৰ লগতে ৰিজাব নোৱাৰি৷ গোটেই জীৱনতকৈ সেই সময়কণ অতুলনীয়৷ গাঁওবোৰৰ মাজেৰে কেচাঁ বাট৷বাটৰ একাষে ঘৰবোৰ আৰু আনকাষে বাটৰ তলত খেতিপথাৰ যদিও এতিয়া পানীৰে ভৰা৷\nএসময়ত ইয়াত এখন নদী আছিল৷ নৈখনে গতি সলাই কিছু দূৰৈত গৈছে৷ খেতিপথাৰৰ পৰা গাঁওখন কিছু টিলা ঠাই৷ তথাপিও বানপানীৰ সময়ত গাঁওখনত পানীৰে ভৰি যায়৷ গাঁওখন পাৰহৈ অলপদূৰ আগবাঢ়ি বাটৰ দুয়োকাষে খেতিপথাৰ৷ পথাৰখন পাৰহৈ এখন কাঠৰ দলং৷ কাঠৰ দলংখনৰ পৰা আকৌ ওখ ঠাই৷ বাট পথবোৰ কেচা যদিও অলপ ভাল ৷ দলং পোৱাৰ আগতে গাঁওবোৰ দ লুইতৰ জলপৃষ্ঠতকৈ ওলপ ওখ৷ গাঁওৰ মানুহবোৰৰ কাৰণে লুইতখন যেনেকৈ আশীৰ্বাদ, আকৌ লুইতখনেই আভিশাপ হৈ পৰে৷ বাবুলে এই নৈখনৰ কথা ভাৱি ভাৱি নিৰ্বিকাৰ চিত্তে লগৰ ল’ৰা ছোৱালী বিলাকৰ সৈতে খোজ ললে স্কুললৈ৷ সি পঢ়াশুনাত বৰ চোকা৷ প্ৰতিবাৰে প্ৰথম বিভাগত উত্তীৰ্ণ হয়৷ ভদ্ৰ অমায়িক স্বভাৱৰ ল’ৰা৷ শ্ৰেণীকোঠাত চুপচাপ বহি শিক্ষকৰ পাঠদান মনোযোগ দি শুনে৷ আজি তাৰ মনত অপাৰ দু:চিন্তা৷ মাকৰ মুখখন ঘনে ঘনে তাৰ মনসপটত ভাহি আহিছে৷ স্কুললৈ অহাৰ পৰত মাকে কৈছিল –‘ নৈৰ পানী যেনেকৈ বাঢ়িছে,কেতিয়া ঘৰত সোমাবহি কি ঠিক, ইফালে পানী বেচিকৈ বঢ়া দেখিলে সৌ কাঠৰ দলংখনতে ৰৈ থাকিবি মোলৈ৷ অলপ পলম হলেও বাবা ভয় নকৰিবি৷ মই গৈ লৈ আহিম৷ ’ এইষাৰ কথাৰ প্ৰতিধ্বনি বাৰ বাৰ তাৰ কোমল কলিজাত আঘাত হানিবলৈ ধৰিলে৷\n:অ’ই তোৰ কি হৈছে? আজি ইমান মন বেয়া কিয়? – বাবুলে মন মাৰি অহা বাবে সহপাঠী ৰিংকিয়ে তাক সুধিলে৷\nৰিংকিৰ মাততে ভাৱনা জগতৰ পৰা সি হঠাৎ বাস্তৱৰ জগতখনলৈ ঘূৰি আহিল৷\n: নাই, একো হোৱা নাই ৷\n: নকঅ’ কিয়, আজি মায়ে গালি পাৰিলে নেকি?\nএটা দীঘলীয়া হুমুনীয়াহ বোৱাই দি বাবুলে ক’লে-\n: নহয় ও, আজি দেউতাৰ কথা বৰকৈ মনত পঢ়িছে অ’৷ তহঁতৰ দৰে মোৰ দেউতাও জীয়াই থকা হ’লে! কি ভুল আছিল দেউতাক যে আল্লাহই লৈ গ’ল আমাৰ পৰা কাঢ়ি?\n: দুখ নকৰিবি৷ জানানে, মোৰ আইতাই কয় যাক আল্লাই বেচি ভাল পায় তাক আল্লাহই নিজৰ ওচৰত মাতি লৈ যায়৷ আল্লাহই তাক তৰা বনাই দিয়ে৷ আমাৰ ককাও বোলে তৰা হৈছে৷\n: মই জানোঁ৷ মোৰ মায়েও কয় ৰাতিৰ আকাশৰ ডাঙৰ তৰাটোৱে বোলে মোৰ দেউতা আৰু কাষৰ সৰু তৰাটো বোলে মোৰ ভাইটি৷ আমাক চাই হাঁহি থাকে৷ জানা, মই কেতিয়াও দেউতাৰ বাবে নাকান্দো৷ মায়ে কৈছে কান্দিলে দেউতাই দুখ পায়৷\nকথাখিনি কৈ বাবুল কিছুসময় মৌন হৈ ৰ’ল৷ ৰিংকিয়ে সমবেদনা জনাই হাতখন ধৰিলে৷ বাবুলৰ চকু চলচলীয়া৷ কিয় জানো আজি তাৰ দেউতাকৰ কথা বাৰ বাৰ মনত পৰি আছে৷ চিঞৰি চিঞৰি কান্দিব মন গ’ল যদিও নাকান্দিলে৷ নিজকে চম্ভালি সি আকৌ কলে-\n: জানানে, মই মাজ ৰাতি টোপনীৰ পৰা সাৰ পাই বহুদিন দেখিছোঁ , মায়ে লুকাই লুকাই কান্দি থাকে৷ মই উঠা বুলি জানিলেই আচঁলেৰে মুচি চুপ হৈ থাকে৷ কেতিবা মই সুধিলে কয়- চকুত কিবা পৰিছিল৷ জানা, মোৰ বৰ দুখ লাগে মালৈ৷\n: তইয়ো মাৰক বুজাবি৷ মাৰক কবি কান্দিলে দেউতাৰাই বেয়া পাব৷\nসিহঁতৰ কথা লাহে লাহে ক্ষীণ হৈ আহিল৷ সিহঁত স্কুল গৈ পালে৷\nস্কুল চুটিৰ পিছত আটায়ে দৌৰি স্কুলৰ পৰা ওলাই আহিয়ে দেখিলে বাটত কিছু হুৱাদুৱা লাগিছে৷ সিহঁতে ভবিলে বৰষুন আহিব বুলিয়ে গৰু ছাগলী লৈ হুৱাদুৱা লাগিছে৷ এসপ্তাহৰ পৰাই নেৰা নেপেৰা বৰষুণ৷ ৰাতিও বহুত বৰষুণ দিছিল, আজি অলপ ৰক্ষা৷ ৰাতিপুৱাৰ পৰা বৰষুণে এৰা দিছে৷ এতিয়া আকৌ আহিব যেন লাগি আছে৷ মেঘে গুমগুমাই আছে৷ বাবুলৰ মাকৰ কথাষাৰ মনত পৰাৰ লগে লগে দৌৰি গৈ কাঠৰ দলং পালে৷ সচাঁকৈয়ে পানী বাঢ়িছে৷ দলঙৰ পৰা সিহঁতৰ ঘৰবোৰ পানীৰ ওপৰত ভাহি থকা যেন লাগিল৷ বাবুলে দলংখনতে ৰৈ মাকলৈ অপেক্ষা কৰি থাকিল৷\nসিহঁতৰ ঘৰখন পথাৰবোৰৰ সিপাৰে যদিও দলংখন ওখ হোৱা বাবে ঘৰখন দেখা যায়৷\n‘ যেনেকৈ নৈৰ পানী বাঢ়ি আছে আৰু বালি খহা দি খহিছে নৈৰ পাৰ, এইবাৰ দেখিছো আমাৰ ৰক্ষা নাই৷’ কাষেৰে পাৰ হৈ যোৱা মানুহ কেইজনৰ কথা কাণত পৰিল৷ বানপানী তেওঁ আগতেও দেখি আহিছে আৰু গৰু ছাগলী লৈ আলাই-আথানি হোৱাও বহুবাৰ দেখিছে, গতিকে সেই লৈ তাৰ ভয় নাই, কিন্তু পাৰ ভঙাৰ কথা শুনি তাৰ বুকুখন ধপধপাই উঠিল৷ লুইতৰ পাৰ দেখোন সিহঁতৰ ঘৰৰ পৰা অলপ দূৰ! যদি খহি যায়, সিহঁত ক’ত যাব, কি কৰিব? মাকে ইমান কষ্ট কৰি আনৰ ঘৰত কাম কৰি সিহঁত দুটাৰ বাবে খোৱাৰ যোগাৰ কৰে৷ যদি থাকিবলৈ ঘৰ নাথাকে তেন্তে সিঁহত কলৈ যাব? কোমল মনটি কঠিন চিন্তাত চটফটাই উঠিল৷\n: বাবা, মই আহি আছো, ভয় নাখাবি৷\nমাকৰ মাতত তাৰ তত্ ঘূৰি আহিল৷ মনতে কিছু সকাহ অনুভৱ কৰিলে৷ তৎক্ষনাত সি মাকে অহাৰ ফালে ঘূৰি চালে৷ মাকে দূৰৈৰ পৰাই তাক মাতি মাতি আঠুৱনীয়া পানী নেউচি আহি আছে৷ আঢ়ৈ বছৰীয়া ভনীজনীক কোলাত লৈ আঁঠুলৈকে পানী নেওচি আহি আছে৷ সি একেথৰে মাকে অহালৈ চাই থাকিল৷ মায়ে আহিয়ে সুধিলে-\n: ভয় খাইছা নেকি? ঘৰৰ খাটখন দাঙোতে অলপ পলম হ’ল৷ কল গছ কাটিলোঁ ভূৰ বনাম বুলি, সময়কনে নাপালোঁ৷\n:মা তুমি নাহিলেও দেখোন মই যাব পাৰিলোঁহেতেন৷ তুমি মিচাতে চিন্তা কৰা মাঁ৷\n: হ’ব হ’ব, পিছত যাবি বাৰু ৷ এতিয়া পিঠিত উঠ, ব’ল৷\n:মা মই এতিয়া খোজ কাঢ়ি যাব পৰা হৈছোঁ৷ মই খোজ কাঢ়ি যাও তোমাৰ লগত৷ তুমিয়ে দেখোন কোৱা জীৱনত ভয় খাব নালাগে বুলি৷ সাহসেৰে আগবাঢ়ি যাব লাগে৷\n:ঠিক আছে ব’ল তেনেহ’লে৷ মোক ধৰ ভালকৈ৷\nসি মাকৰ ককালত ভালকৈ ধৰিলে৷ মাকেও তাক এখন হাতেৰে সাবটি ধৰাৰ দৰে ধৰিলে৷ দুয়ো লাহে লাহে খুপি খুপি বাট ল’লে৷ যাওঁতে ৰাস্তাৰ পাৰত ভাহি থকা কলমৌ শাককেইডালৰ আগ ছিঙি আচলত মেৰিয়াই কঁকালত গুঁজি ল’লে৷\nসেইদিনাৰ পৰাই আৰু স্কুলত যাব পৰা নাই৷ সেইদিনাৰ পৰাই ঘৰৰ ভিতৰত খাটখনতে দিন ৰাতি কটাই আছে৷ কেতিয়াবা অলপ সময় কলগছৰ ভূৰটোত উঠি চোতাললৈ ওলায়৷ চতালৰ পৰা ঘৰ কিছু পৰিমানে ওখ৷ তথাপিও ঘৰৰ আধালৈ পানী৷ মৰাপাটৰ ঘৰ৷ উৱলি গৈছে প্ৰায়৷ তাতে আকৌ পানী৷ পানীত হাঁহ নচৰা অৱস্থা৷ ঘৰৰ মজিয়াৰ পৰা খাটখন গাঁৱৰে এজনক মাতি আনি লগে-ভাগে ওপৰত তুলি ঘৰৰ মূধচৰ লগত বান্ধি লৈছে৷ তাতে বাবুল আৰু সৰু ভনীয়েকক বহাই বা শুৱাই থয়৷ খোৱা বুলিবলৈ ভাতকেইটা ভূৰৰ ওপৰত মাটিৰে বনোৱা চুলাটোতে বনায়৷ বৰশীৰে দুই এটা মাছ পালে সিজাই ভৰতা বনাই দিয়ে সিহঁতক৷ মাকে নিমখ আৰু শুকান জলকীয়াৰে খাই উঠে৷ লেতেৰা পানীয়ে সিহঁতৰ খোৱা পানী৷ মাকে সিহঁতৰ কাষতে ভূৰখনত বহি অনবৰত জাল গুঁথি থাকে৷ বাবুলৰ দেউতাক শ্ৰমিকৰ লগতে মাছমৰীয়াও আছিল৷ খৰালি দিনত দিন হাজিৰা আৰু মাছৰ দিনত মাছ মাৰি বিক্ৰি কৰিছিল, লগতে বিভিন্ন ধৰণৰ জাল গুঁথাত পাকৈত আছিল৷ জাল গুঁথি বিক্ৰিও কৰিছিল৷ বাবুলৰ দেউতাকৰ পৰা মাকেও শিকিছে জাল গুঁথা৷ কেতিয়াবা গিৰিয়েকক সহায়ক হৈ লগে ভাগে গুঁথি দিছিল৷ এতিয়া সেয়াই সম্বল৷ এতিয়া আনৰ ঘৰত কাম কৰাৰ লগতে জাল গুঁথি গুঁথি বিক্ৰি কৰিয়েই ঘৰখন চলাই আছে৷ যোৱা এসপ্তাহৰ পৰা প্ৰায় গোটেই ৰাতি ঢিমিক-ঢামাক চাকিৰ পোহৰত জাল গুঁথি থাকে৷ বাবুলে টোপনিৰ পৰা হঠাৎ সাৰ পাই চালে চাকিৰ পোহৰত মাকে জাল গুঁথি আছি৷\n: মা তুমি নুশুৱা কিয়? চাইচানে এইকেইদিনত তোমাৰ চকুদুটা কেনে ৰঙা পৰি গৈছে৷\nবাবুলে দুবাৰমান সোধাৰ পিছত হুমুনিয়াহ কাঢ়ি উত্তৰ দিলে-\n: দেখিছানে পানীৰ কি অৱস্থা! কমাৰ নাম নাই,আৰু বাঢ়িব যেন পাইছোঁ৷ মইনাক দেখিছানে কিমান অকনমানি৷ মই টোপনী গ’লে তাই যদি বাগৰি পানীত যায়? তাতে যোৱা বানত……..৷\nমাকে কিছুসময় স্তব্ধ হ’ল৷ শোক এটাই বুকুত হেঁচা মাৰি ধৰিলে৷ নিজক চম্ভালি আকো ক’লে-\n: ঘৰখনৰ যি অৱস্থা, জালকেইখন গুঁথি থওঁ৷ পানী কমিলে বিক্ৰি কৰি ঘৰখনকে ঠিক কৰিব লাগিব৷\n: মা, মই বহি থাকোঁ৷ তুমি অলপ শুই লোৱা৷\nতাৰ কথাত মাকে সন্তোষৰ হাঁহি এটা মাৰি আশ্বাসেৰে ক’লে৷\n: নালাগে বাবা, মোৰ একো নহয়৷ তুমি শুই থাকা ভনীয়েৰাৰ লগত৷\n-কৈ মাকে আকৌ জাল গুথাত লাগিল৷ বাবুল একেথৰে কিছুপৰ মাকৰ মুখলৈ চাই ৰ’ল৷ তাৰ মাকলৈ বৰ দুখ লাগিল৷ আজি দেউতা থকাহেঁতেন! ভাবি ভাবি সি আকৌ টোপনি গ’ল৷ ৰাতিপুৱা উঠিয়ে বাবুলে চিঞৰ বাখৰৰ শব্দ পালে৷ মাকৰ পৰা জানিব পাৰিলে নৈৰ পাৰ ভাঙি ইতিমধ্যে দুই তিনিঘৰ উঠি গ:ল নৈৰ সোতত৷ বাবুলে লক্ষ্য কৰিলে মাকৰ মুখখনো চিন্তামগ্ন৷ সি একো নকৈ চুপ চাপ থাকিল৷ মাকে ভাতসাঁজ বনাই সিহঁতক খুৱাই দুপৰীয়া মানত আৰু এঘৰ খহি যোৱা শুনি টালি টোপোলা বান্ধিবলৈ ল’লে৷ সিহঁতক লৈ ক’ত যাব, কি কৰিব, ভাবি নাপাই এটা সময়ত বাবলুক ভুৰত বহাই কোলাল ভনীয়েকক দি বাহৰ আগখনেৰে বঠাৰ দৰে ভূৰ বাই কাঠৰ দলংখনলৈ উজাই গ’ল৷ দলং পাই বাবলুক নমাই কোলাত ভনীয়েকক দি তাত থাকিবলৈ ক’লে৷ মাকে বান্ধি থোৱা প্ৰয়োজনীয় বস্তুবোৰৰ টোপোলাকেইটা আনিবলৈ উভতি গ’ল৷ মাকে যোৱালৈ চাই তিনি বছৰীয়া সৰু ভনীয়ে কান্দোন জুৰিলে৷ সি মাকক দেখুৱাই দেখুৱাই মায়ে এতিয়াই আহিব বুলি ভনীয়েকক চুপ কৰালে৷ দুয়ো চাই থাকিল মাকলৈ৷ মাকে গৈ ঘৰত সোমাল৷ চকুৰ পচাৰতে ঘৰবোৰ পানীত মিলি গ’ল৷\nবাবুলে চিঞৰিলে৷ তাৰ কান্দোনত আকাশ বতাহ কপি উঠিল৷ সি দৌৰি যাব বিচাৰিলে মাকৰ কাষলৈ৷ সি যাব মাকৰ কাষত৷ খোজ বঢ়াওঁতেই কোলাত কান্দি থকা ভনীয়েকৰ কথা মনত পৰিল৷ সি মূৰ ঘূৰোৱা যেন পাই বহি পৰিল৷ ভনীয়েকক চুপ কৰাই বুকুত সাবটি ধৰি একেথৰে চাই ৰ’ল নাঙঠ পানীলৈ, য’ত সিহঁতৰ ঘৰ আছিল৷ দুচকুৰে অশ্ৰধাৰা বৈ থাকিল৷ লাহে লাহে সন্ধিয়াৰ আন্ধাৰে আকাশ ছানিবলৈ ধৰিলে৷ মুখেৰে অস্ফুষ্টভাবে ওলাই থাকিল- মোৰ ভয় লাগি আছে মা,মা, মা…………৷\nকাঠৰ দলং Reviewed by Begum Asma on July 18, 2019 Rating: 5


অৰণ্যাতুৰ গাথা - বিদিশা মহন্ত - সাহিত্য ডট অৰ্গ\nJanuary 15, 2021 August 12, 20210Comments\nএখন প্ৰাচীন অৰণ্য। কিমান পুৰণি কোনেও ক’ব নোৱাৰে। ইতিহাসে ঢুকি পোৱাৰ আগৰে পৰাই থিয় হৈ আছে শেলুৱৈৰঙী গাৰে অৰণ্যৰ প্ৰহৰী হৈ বিশাল ৰুদ্ৰাক্ষবোৰ। হাবিখনক সাবটি মুখে মুখে চলি আহিছে ৰূপকথা। অৰণ্যৰ দেৱী লাবাচা এই পবিত্ৰ হাবিখনৰ ৰক্ষক। ইয়াৰ এটাই নিয়ম — –কোনেও ইয়াৰ পৰা একো বস্তু বাহিৰলৈ নিব নোৱাৰে, আনকি এখিলা শুকান পাতো । হাবিখনকে আশ্ৰয় কৰি সৰু গাঁওখন। গাওঁখনৰ লগত হাবিখনৰ সম্পৰ্ক আচৰিত ধৰণৰ। গাওঁখনে হাবিখনক সমীহ কৰে। ইয়াৰ নিৰ্জনতাক শ্ৰদ্ধা কৰে। আৰু একে সময়তে হাবিখনৰ প্ৰতি অনুভৱ কৰে বিষাদ কোমল কৰুণতা। গাঁওৰ প্ৰতি ঘৰৰে কোনোবা নহয় কোনোবা এজন শুই আছে হাবিৰ বুকুতে। এইখন হাবিতে বছৰ বছৰ ধৰি সিহঁতৰ পূৰ্বপুৰুষসকলো শুই আছে। গ্ৰেচীৰ আইতাক -ককাক –মাক -সকলো।\nসিহঁত লিংডো জাতিটোৰ বাবে বৰ পৱিত্ৰ এইখন হাবি। হাবিখন দেও লগাও !\nগ্ৰেচীহঁতৰ ঘৰ গাঁওৰ এমূৰত। হাবিখনেৰে লগলগা। কেতিয়াবা গ্ৰেচীয়ে হাবিখনৰ পৰা ভাঁ‌হি অহা অদ্ভুত সুৰ কিছুমান শুনে। গ্ৰেচীৰ আইতাকে কোৱা মতে সেইবোৰ অশৰীৰী। ভয়ত গ্ৰেচীহঁত তাপ মাৰে। বছৰ বাগৰি যায়। গ্ৰেচী ডাঙৰ হৈ আহে। তাইৰ আৰু সেই মাতবোৰলৈ ভয় নলগা হৈ আহে। আইতাক আৰু পিছত মাকক হাবিত থৈ অহাৰ পৰা হাবিখন তাইৰ বাবে কৰুণ মধুৰ এক স্মৃতিৰ উহঁ‌হে হৈ পৰে। মন গ’লেই হাবিখনত সোমাই তাই মাক আৰু আইতাকৰ সমাধিত ঘণ্টা ঘণ্টা কটাই দিয়ে।\nওখ ওখ গছবোৰত ওলমি ওলমি কৰুণ ফুচফুচনি এটা হাবিখনত ঘূৰি থাকে।\nহাবিখন সিহঁতৰ বাবে জীবিকাৰো উৎস। প্ৰতিবছৰে বহুত মানুহ আহে–। চাহ জলপানৰ দোকান দি, গাড়ী চলাই, হাবিৰ ভিতৰলৈ বাট দেখুৱাই নি সিহঁতৰ মানুহ বোৰে যথেষ্ট উপাৰ্জন কৰে।\nতাইও এসময়ত সেইটো কাম কৰিছিল। হোৱাই নোহোৱাই ৰ’দ বৰষুণে ধুৱাই থকা হাবিখনত সোমাবলৈ তাই সদায় ছাতি এটা লগত লৈ ফুৰিছিল। ৰাতি পুৱালেই তাই অন্যবোৰ গাইডৰ দৰে মস্ত ছাতিটো লৈ ৰাস্তাৰ কাষৰ দোকানখনতে বহি থাকিছিল। মানুহ আহিলেই সিহঁতৰ মাজত হেতা-ওপৰা লাগিছিল। দাম দৰ কৰাৰ পিছত এটা এটা দল লৈ সোমাই গৈছিল সিহঁত সেই পবিত্ৰ হাবিখনৰ ভিতৰলৈ। এইখন অৰণ্য সিহঁতৰ বৰ মৰমৰ। এইখন হাবিৰ একো হানি বিঘিনি হ’বলৈ সিহঁতে নিদিয়ে। কিমান দিছে এইখন অৰণ্যই সিহঁতৰ মানুহ খিনিক। এইখন হাবিৰ ৰক্ষক বনদেৱী লাবাচা। সিহঁতক নো কোনে ৰাখিছে দেৱী লাবাচাই নহয় নে। দেৱী তুষ্ট হ’লে প্ৰকাণ্ড ঢেকীয়াপতীয়া বাঘ এটাৰ ৰূপ ধৰি আহে। বহুতে বোলে দেখিছেও। কেতিয়াবা দেৱী আকৌ কুপিত হয়। তেতিয়া সাপৰ ৰূপ ধৰি খেদি আহে।\nচাইমন বুঢ়াই বৰ ৰস লগাই কোৱা কথাবোৰকে গ্ৰেচীয়ে সৌমিত্ৰক কৈ আছিল।\nসৌমিত্ৰ অকলে আহিছিল। তেতিয়ালৈ বেছিভাগ গাইডেই মানুহ লৈ হাবিত সোমাই পৰিছিল। সেইদিনা আহি পাওঁ‌তে গ্ৰেচীৰ অলপ পলম হৈছিল। সেয়ে বিশেষ দৰদাম নকৰাকৈয়ে গ্ৰেচীয়ে সৌমিত্ৰক হাবিখন দেখুৱাবলৈ গাত লৈছিল।\nসেউজীয়া বহল পথাৰখন পাৰ হৈ গছ লতাৰে আৱৰা সুৰুকীয়া এন্ধাৰ বাটটোৰে গ্ৰেচীয়ে সৌমিত্ৰক লৈ পবিত্ৰ হাবিখনত প্ৰবেশ কৰিছিল। অভ্যস্ত ভংগীৰে সৌমিত্ৰক গ্ৰেচীয়ে প্ৰতিজোপা গছ — প্ৰতিপাহ ফুলৰ বৰ্ণনা দি গৈছিল। সাপৰ দৰে ফণা মেলি থকা লিলি ক’ব্ৰাৰ জোপোহাবোৰ এৰি সিহঁতে শেলুৱৈৰঙী গাৰ ওখ ওখ গছবোৰৰ তলেৰে খোজ কাঢ়ি গৈছিল। এসময়ত সিহঁতে হাবিখনৰ আটাইতকৈ পৱিত্ৰ স্থান পাইছিলগৈ। জোঙা প্ৰস্তৰ খণ্ডৰে আৱৰা এই পূজাৰ বেদীতে দেৱী লাবাচালৈ পূজা আগবঢ়াই ৰজাৰ অভিষেক কৰা হৈছিল।\nচকুৰ পচাৰতে ওখ ওখ গছবোৰত এন্ধাৰ সানি বেলিটোৱে ডুব মাৰিবলৈ যো জা কৰিছিল। লিলি ক’ব্ৰাৰ পাত এখিলা লিৰিকি বিদাৰি সৌমিত্ৰই কৈছিল এই হাবি খনৰ বিষয়ে এখন ডকুমেন্টেৰী কৰাৰ ইচ্ছাৰ কথা। ৰুদ্ৰাক্ষ গছবোৰৰ তলত পৰি থকা ভিন্নমুখী ৰুদ্ৰাক্ষৰ মণিবোৰ দেখুৱাই হিন্দু সংস্কৃতিত ইয়াৰ গুৰুত্বৰ কথাও কৈছিল তেওঁ। শান্তি নিকেতনৰ ছাত্ৰ সৌমিত্ৰ হাজাৰ হাজাৰ বছৰীয়া পুৰণি হাবিখন দেখি বিস্ময় বিমুগ্ধ হৈ পৰিছিল।\nসেইদিনা গ্ৰেচীৰ চাংঘৰৰ উমাল জুইকুৰা সাৱতি সৌমিত্ৰই তাইক কৈছিল — য়ু ন’ গ্ৰেচী –দ্য কনচেপ্ত অৱ চেক্ৰেড ফৰেষ্ট ইজ ভেৰী অ’ল্ড। হিন্দু , বৌদ্ধ আনকি জৈন সংস্কৃতিৰ বহু গ্ৰন্থত এই ধৰণৰ পবিত্ৰ অৰণ্যৰ উল্লেখ আছে। আই থিংক দ্য আইডিয়া ইজ এচ’ছিয়েটেড ৱীথ ফৰেষ্ট কনজাৰ্ভেশ্যন।\nগ্ৰেচীৰ চকুত নতুন কিবা এটা আবিষ্কাৰ কৰাৰ উত্তেজনা স্পষ্টকৈ ধৰা পৰিছিল।\nয়েচ –চ’ ট্ৰু । দেৱী লাবাচালৈ ভয় কৰিহে আজিলৈকে কোনেও পৰি থকা খৰি এটুকুৰা –শুকান পাত এখিলাও হাবিৰ বাহিৰলৈ আনিবলৈ সাহ কৰা নাই। নহ’লে যেনেকৈহে টকলা হৈছে পাহাৰ বোৰ!\nগ্ৰেচীৰ ৰঙা মাটি ওলাই থকা পাহাৰবোৰলৈ মনত পৰি দুখ লাগি গ’ল। গছবোৰ কটাৰ পিছত পাহাৰবোৰ দেখিলে এনে লাগে যেন সিহঁতক ধৰ্ষণহে কৰা হৈছে।\nপাৰ্বতীৰ পবিত্ৰ শৰবনত বাট ভুল কৰি সোমাই ইল নাৰীলৈ পৰিবৰ্তিত হৈছিল। গ্ৰেচীক হিন্দু মাইথ’ল’জীৰ চেক্ৰেড ফৰেষ্টৰ কথা কৈ থাকোঁতে ইলৰ প্ৰসংগও আনিছিল তেওঁ। সৌমিত্ৰৰ ভাৱ হৈছিল মাজৰাতিৰ চেক্ৰেড ফৰেষ্টখনতো কিজানি বহুতো ৰহস্য সোমাই আছে! ৰাতিৰ হাবিখন চাবলৈ মন গৈছিল সৌমিত্ৰৰ। কথাষাৰ ভাবি সৌমিত্ৰ ৰোমাঞ্চিত হৈ পৰিছিল।\nপ্লীজ –ৰাতি মোক এবাৰ লৈ যাবা হাবিখনলৈ। আই ৱান্ট টু ফীল দ্য মিথিক চেন্স!\nহঠাৎ সৌমিত্ৰই কৈ উঠিল।\nৰাতি! গ্ৰেচীৰ সেই অশৰীৰী চিঞৰবোৰলৈ মনত পৰি গাটো শিয়ৰি গ’ল। ৰাতি তালৈ যোৱাটো উচিত হ’ব জানো– ।\nসাধাৰণতে বেলি ডুবাৰ আগে আগে তাৰ পৰা ওলাই অহাটোৱেই নিয়ম। কথাবোৰ ভাবি তাইৰ ভয় ভয় লাগিবলৈ ধৰিলে।\nসৌমিত্ৰৰ আগ্ৰহক নেওচা দিবলৈও তাইৰ মন যোৱা নাই। হাজাৰ হওক বাহিৰৰ মানুহ এজনে তাহাঁ‌তৰ নিজৰ হাবিখনৰ প্ৰতি ইমান আগ্ৰহ দেখুৱাইছে। তাতোকৈও ডাঙৰ কথা জোনাক নিশা তাইৰো হাবিখন চাবলৈ মন গৈছে। আজিলৈকে এনেকুৱা সুযোগ অহা নাই।\nঅৱশেষত কৌতূহলেই জয়ী হ’ল।\nশ্লীপিং বেগ আৰু অন্যান্য যাৱতীয় বস্তু লৈ দুয়ো ৰাতি খাই বৈ হাবিলৈ বুলি খোজ ল’লে। অৰণ্যৰ প্ৰবেশ পথতে থকা মন’লিথিক শিলৰ আকৃতিকেইটা ৰাতিৰ এন্ধাৰত বৰ্ম পিন্ধি ৰৈ থকা কোনো ৰক্ষীৰ দৰে লাগিল সিহঁতৰ। অৰণ্য গৰ্ভত প্ৰবেশ কৰাৰ লগে লগে কোমল বতাহ এচাটি দুয়োৰে গা চুই পাৰ হৈ গ’ল। আচৰিত ধৰণে তাইৰ অকণো ভয় নালাগিল। হাবিখনে যেন উমাল আন্তৰিকতাৰে সিহঁতক আদৰি ল’লে। গ্ৰেচীৰ তেনেকুৱাই লাগিল। হাবিখন যেন নিৰাপদ, নিৰ্ভৰযোগ্য! হাবিখন যেন মাক! দিনতকৈ ৰাতিৰ পৰিবেশ বেছি মায়াসনা, বেছি নিবিড়। তাই দেখিলে ওখ ওখ গছবোৰে গান গাইছে –অপেশ্বৰীৰ আঙঠিৰ দৰে ঘুৰণীয়াকৈ শেলুৱৈ ধৰা শিলেৰে সজোৱা পূজাৰ বেদীয়ে গুণগুণাইছে — মাজনিশাৰ জোনটোৱে বাকি দিছে স্নিগ্ধ পবিত্ৰ পোহৰৰ নিজৰা।\nতাই গছ এজোপাতে আওজি সৌমিত্ৰলৈ চালে। সৌমিত্ৰ আপোন পাহৰা সন্মোহিত –সমাহিত।\nসেই নিস্তব্ধতা ভাঙি তাইৰ হিয়া মথি ওলাই আহিল বা কেৰিয়চ ৱাহলাঙৰ সেই প্ৰাচীন সুৰ\nই চুৰ বা নেহে\nই আই বান নাঙ\nই আই বান জু\nকোনো বিন্দু বিসৰ্গ বুজি নোপোৱাকৈ সৌমিত্ৰই তাল মিলাইছিল গানটোৰ সৈতে। এক অদ্ভুত মন মুহি নিয়া সুৰ! নামহীন বিষাদৰ সুহুঁৰি বতাহত উৰি ফুৰাৰ দৰে –তীব্ৰ অথচ মধুৰ।\nতাই কৈছিল এইটো হাবিখনৰ গান। হাবিখনে মাতে । ইট কলচ মি –ইট লিডচ মি —।\nসেই পৰিবেশত হাবিখনৰ ৰহস্যময়তাত ডুবি গ্ৰেচীক কাষত লৈ সৌমিত্ৰইও কুবলা খান আওঁ‌ৰাইছিল।\nঅতিকে পবিত্ৰ আৰু মোহিনী মন্ত্ৰৰে মুহি থোৱা লাহে লাহে ম্লান পৰা জোনৰ তলত সেয়া কাৰ পদধ্বনি? পিশাচ প্ৰেমিকৰ প্ৰতীক্ষাত হিয়ালি জিয়ালি হোৱা কোন সেই নাৰী? সঁচাঁ‌কৈ সেইদিনা মাজনিশা জোনৰ পোহৰ ম্লান পৰিছিল। শাৰী শাৰী প্ৰাচীন গছবোৰে যেন প্ৰাৰ্থনা সংগীত গাবলৈ আকাশ ধিয়াই বাহু মেলি দিছিল। জীৱ জন্তু বলি দিয়া প্ৰস্তৰ খণ্ড বোৰে ছয়াময়া পোহৰত দৈত্য একোটাহঁ‌তৰ আকাৰ ধাৰণ কৰিছিল। সেই অধিভৌতিক পৰিবেশত হাবিখনৰ সৌন্দৰ্য পান কৰিবলৈকে বুলি তাইক কাষতে লৈ বহি আছিল সৌমিত্ৰ –সৌমিত্ৰ দত্ত। অচিন চৰাই, সৰাপাতৰ মৰমৰণি আৰু ঝিলিৰ মাতে গহীন কৰি তোলা ৰাতি তাই আকৌ সৌমিত্ৰক সিহঁতৰ আৰাধ্যা অৰণ্যৰ অধিকাৰিনী দেৱী লাবাচাৰ কথা কৈছিল। এজোপা হাজাৰ বছৰীয়া ৰুদ্ৰাক্ষৰ গাত আওজি বহি সমগ্ৰ ঐকান্তিকতা আৰু বিশ্বাসেৰে লাবাচাৰ কথা বৰ্ণনা কৰি থকা গ্ৰেচী যেন এক মায়াবীনি।\nসেই মূহুৰ্তত গ্ৰেচীয়েই সৌমিত্ৰৰ চকুত লাবাচা হৈ ধৰা দিছিল। সেই হাজাৰ বছৰীয়া ৰুদ্ৰাক্ষ গছৰ তলত দেৱী লাবাচাক প্ৰেম নিবেদন কৰিছিল অৰণ্যৰ সৌন্দৰ্য উপভোগ কৰিব খোজা সেই তৰুণ যুৱকে।\nপাতেৰে সিয়া মুকুট আৰু ৰুদ্ৰাক্ষ গুটিৰ মণি ধাৰণ কৰি তৰুণ যুৱকৰ মাজত লীন হৈছিল অৰণ্যৰ দেৱী।\nনিশাৰ ৰহস্যময় কুঁৱলীৰ অৱসান ঘটাই ঘন সেউজৰ ফাঁ‌কেৰে ৰাতিপুৱাটো আহিছিল।\nসলনি হৈছিল যেন অৰণ্যৰ ৰসায়ন। ৰাতিৰ মায়াবী অৰণ্যখন চকুৰ আঁ‌ৰ হৈ গৈছিল। বেলিৰ পোহৰত গছবোৰে ধাৰণ কৰিছিল মৌন সন্ন্যাসীৰ বৈৰাগী পোচাক। বতাহ তেতিয়া স্থবিৰ –নিশ্চল –অকম্পিত। পাতৰ মুকুট খহাই ৰুদ্ৰাক্ষৰ গুটি পেলাই গ্ৰেচীয়ে সামৰি লৈছিল অ’ত ত’ত পৰি থকা শীতৰ পোচাক। জ্বলি থকা জুই নুমাই আহিছিল। আৰু গ্ৰেচীয়ে পিন্ধা টুপিটোৰ দৰেই কথাবোৰ সহজ যেন লগা হৈছিল। লাবাচাক হাবিৰ মাজতে এৰি সৌমিত্ৰই পাকঘৰৰ মজিয়াত ধোৱা বলি থকা নুডলচৰ সোৱাদ লৈ গ্ৰেচীৰ লগত হাঁহি ফুৰ্তি কৰি আছিল।\nতাৰ পিছতে তেওঁ বাছ ধৰিবলৈ বুলি ওলাই গৈছিল।\nসৌমিত্ৰ আৰু ঘুৰি নাহিল। ডকুমেন্টেৰীও কৰা নহ’ল। সপোন এটাৰ দৰে সৌমিত্ৰও যেন ধোঁৱাৰ লগত মিহলি হৈ গ’ল! কেৱল আৱেশ থাকি গ’ল। আৰু সেই আৱেশত বুৰ গৈ থাকোঁতেই গ্ৰেচীয়ে আবিষ্কাৰ কৰিলে তাইৰ গৰ্ভত সন্তান ! কিন্তু কাৰ –তাইৰ নে দেৱী লাবাচাৰ। কি হ’ব এতিয়া? অৰণ্যত অংকুৰিত সন্তান আকৌ যদি অৰণ্যলৈ ঘুৰি যাবলগীয়া হয়! গ্ৰেচীৰ শংকা দিনে দিনে প্ৰবল হৈ আহিল। কিন্তু আচৰিত ধৰণে এনেকুৱা নামহীন ভয়ত ডুবি থাকোঁতেও গ্ৰেচীয়ে সৌমিত্ৰক বিচৰা নাছিল। মাজনিশাৰ অৰণ্যৰ সেই অপাৰ্থিৱ ক্ষণ মনত পেলাই তাই শক্তি গোটাইছিল– চেমুৱেলক ডাঙৰ কৰাৰ –অকলে যুঁজাৰ। সৌমিত্ৰ তাইৰ এক লহমাৰ প্ৰেম। সৌমিত্ৰৰ লগত বাট বুলাৰ কোনো চুক্তিয়েই হোৱা নাছিল। সেয়ে তেওঁৰ প্ৰতি তাইৰ অভিযোগ -ক্ষোভ, বিশ্বাস- আশা একো নাছিল। ঘটি যোৱা ঘটনাৰ দায়িত্ব সম্পূৰ্ণৰূপে তাই বহন কৰি লৈছিল। তাই কেৱল অৰণ্যকে ভাল পাইছিল। অৰণ্যক তাই বিশ্বাস কৰিছিল।\nদিনবোৰ পাৰ হৈ গৈছিল — হাবি খন আৰু পুৰণি হৈ গৈছিল। সেই দিন ধৰি তাই হাবিখনত সোমোৱা নাই। সৰু দোকান এখন দি হাবিলৈ ফুৰিবলৈ অহা মানুহখিনিক চাহ ভাতৰ যোগান ধৰি তাই আৰু চেমুৱেল চলি গৈছিল।\nআৰু গ্ৰেচীৰ আশংকা অমূলক কৰি চেমুৱেল বিশ বছৰীয়া হ’লহি।\nচেমুৱেলৰ এই বিশ বছৰীয়া জীৱনটোত গ্ৰেচীয়ে তাক হাবিখনত এবাৰো সোমাবলৈ দিয়া নাই। কেতিয়াও তাক হাবিখনৰ কোনো কথা শুনোৱা নাই। সি কিবা সুধিলেও অনাগ্ৰহ আৰু ঔদাসীন্যৰে আগ্ৰাহ্য কৰি গৈছে হাবিখনৰ কথা। হাবিখনে মাতি থাকে — মাজনিশা অশৰীৰী চিঞৰবোৰ তাইৰ কাণত পৰে। সন্মোহিত হৈ তাই উঠি যাব খোজে। পিছ মুহূৰ্ততে তাই সম্ভিত ঘুৰাই পায়। বৰ কঠিন — বৰ অপ্ৰতিৰোধ্য হাবিখনৰ এই আকৰ্ষণ অগ্ৰাহ্য কৰা!\nৰাতি পুৱাইছে মাত্ৰ। গ্ৰেচীয়ে ভাত ৰান্ধিছে। এইকেইদিনেই সময়। ঠাণ্ডাও পৰে বেচ ভালকৈ। ঠাণ্ডাৰ আমেজ লৈ ফুৰিবলৈ অহা মানুহো এই সময়চোৱাতে বেছি হয়। ভাল পাৰ্টি পালে মানুহবোৰৰ যথেষ্ট ইনকাম হয়। এইবাৰ কিন্তু মানুহ কম। বেমাৰটোৰ বাবেই মানুহৰ আহ-যাহ কমিছে। তাইৰ দোকানলৈ অহা মানুহো কমি গৈছে। চাহ –জিনবামৰ পৰা আৰম্ভ কৰি বইল কণী, মেগীলৈকে সকলো ৰাখে তাই। টুৰিষ্টবোৰে দুপৰীয়া তাইৰ দোকানত আলুভজাৰে সৈতে গৰমে গৰমে বাঢ়ি দিয়া ভাতসাজ খাই ভাল পায়। যোৱা কেইবাদিনো পিছে তাইৰ ভাত খোৱা মানুহ নাই। আমন জিমনকৈ দুপৰীয়া সময়চোৱা তাই অকলে অকলে বহি থাকে। নাই যি নাই দিনটোৰ বেহা সামৰি আবেলি কথা পাতি পাতি ধোঁৱাই থকা চাহ অকণ খাম বুলি অহা আমলখি, মিৰিকা টেঙা, নগাটেঙা, কমলা, আনাৰস বেচা মানুহ কেইগৰাকীও নাই।\nতাই ততাতৈয়াকৈ সিজোৱা স্কোৱাচ দুফাল, ঘৰৰে কণী সিজোৱা আৰু লাইপাত দিয়া কুকুৰাৰ মঙহৰ জোলেৰে ভাতসাজ সজালে। এইবাৰ হেপী ভেলীৰ পৰা কিনা ডাঠ নীলা জেকেটটো পিন্ধি একান্ত মনেৰে ভাত খাই থকা চেমুৱেলক সদায় কোৱাৰ দৰেই তাই দিনে পোহৰে আহিবলৈ সকীয়নি দিলে।\nচেমুৱেল কলেজত পঢ়ে। খাচী সাহিত্য তাৰ বিষয়। চেমুৱেলৰ কথা ক’বলৈ পালে গ্ৰেচীক একো নালাগে। কণ কণ চকু দুটা তৰাৰ দৰে উজ্জ্বল কৰি তাই গাঁওৰ মানুহ, দোকানৰ গ্ৰাহক, ভিন ভিন ঠাইৰ পৰা ফুৰিবলৈ অহা মানুহ –সৰু সৰু টুকুৰাকৈ আমলখি,আনাৰস বেচা মানুহ কেইজনী –সকলোকে চেমুৱেলৰ কথা অনৰ্গল কৈ থাকিব পাৰে।\nসি পঢ়াত ভাল । সি ভাল গীটাৰ বজায়। সি কবিতা লিখে।\nকথাবোৰ কাৰোবাক শুনাবলৈ পালে গৌৰৱ আৰু আনন্দত গ্ৰেচীৰ বুকু ফুলি উঠে।\nগ্ৰেচীয়ে একোবাৰ ভাবে, চেমুৱেলৰ গাত দেৱী লাবাচাৰ আশীৰ্বাদ আছে। সেয়ে তাক কোনেও একো অপকাৰ কৰিব নোৱাৰে। এনেকৈ ভাবি তাই সকাহ পায়। কিন্তু হাবিৰ নিয়মটো যে! সেই কথা ভাবিলে তাইৰ অন্ঠ কণ্ঠ শুকাই আহে। হাবিৰ পৰা শুকান পাত এটাও কোনেও বাহিৰলৈ নিব নোৱাৰে। নিয়ম! এবাৰ কি হৈছিল –সত্তৰ চন মানৰ কথা। হাবিলৈ ফুৰিবলৈ অহা সৈনিকৰ দল এটাই হাবিৰ পৰা শুকান কাঠ খৰি অলপ ট্ৰাকত বোজাই কৰি লৈ আহিব বিচাৰিছিল। হাজাৰ চেষ্টা কৰিও কিন্তু ট্ৰাকখন সচল কৰিব পৰা নাছিল । পিছত খৰিবোৰ নমাই হাবিত থৈ অহাৰ পিছতহে ট্ৰাকখন ষ্টাৰ্ট হৈছিল। তাৰো আগতে চেগা চোৰোকাকৈ ভালেকেইটা ঘটনা ঘটিছিল। হাবিৰ পৰা গছ কাটি বেছিব খোজা মানুহ তেজ বমি কৰি মৰিছিল অথবা সৰ্প দংশনত মৰিছিল। গ্ৰেচীৰ দৃঢ় বিশ্বাস সেয়া দেৱী লাবাচাৰ বাহিৰে কোনো নহয়। চেমুৱেলকো যদি দেৱীয়ে লৈ যায়! অজান আশংকাত গ্ৰেচী ধৰফৰাই উঠে।\nইতিমধ্যে দীঘল দীঘল গছৰ আগেদি আবেলিটো পাৰ হৈ গুচি গৈছিল। গ্ৰেচীৰ বুকুৰ ধৰফৰনিটোৰ লগত তাল মিলাই উপত্যকাটোও এন্ধাৰে ছানি ধৰিছিল। চেমুৱেল এতিয়াও অহা নাই। ইমান দেৰি সি কাহানিও নকৰে। কলেজৰ পৰা ক’ৰবালৈ যাবলগীয়া থাকিলে সি দেখোন সদায় মাকক কৈ যায়। গ্ৰেচীৰ মনলৈ নাহিবলগীয়া চিন্তাবোৰ আহিবলৈ ধৰিলে। অলপ দিনৰ পৰা ঠাইখন অশান্ত হৈ আছে। চেমুৱেলে বাৰু সেই ল’ৰাবোৰৰ লগ লৈছিল নেকি ! আজিকালি ইমান জোৰত বাইক চলায় ল’ৰাবোৰে — কিজানি কোনোবাই খুন্দা মাৰি তাক ক’ৰবাত পেলাই থৈ গৈছে! হঠাৎ তাইৰ মনত পৰিল — চেমুৱেলে অলপ দিনৰ পৰা হাবিখনৰ কথা বৰকৈ সুধিবলৈ লৈছিল। তাই আৰু ভাবিব নোৱাৰিলে। বাউলি হৈ তাই ঢাপলি মেলিলে সিহঁতৰ গাঁওৰ চৰ্দাৰ স্নঙৰ ঘৰলৈ ।\nগধূলিতে শুই পৰা গাওঁখনৰ মাজেদি দৌৰি যাওঁ‌তে নাচাও বুলিও তাই হাবিখনলৈ চালে। হাবিখনে যেন তাইক আকৌ হাত বাউলি মাতিবলৈ ধৰিলে। গছবোৰে গান গাই গাই যেন বাহু মেলি দিলে তাইলৈ — সন্মোহিত হৈ তাই সকলো পাহৰি হাবিৰ ফালে পোনালে। তেনেতে কাৰোবাৰ বাইকৰ মাতে তাইক আকৌ ঘুৰাই আনিলে বাস্তৱলৈ । মুহূৰ্ততে অচিনাকি লাগি আহিল তাহাঁ‌তৰ চিৰ চিনাকি হাবিখন। তাই আকৌ দৌৰিবলৈ ধৰিলে — গাওঁ‌বুঢ়াক খবৰটো দিব লাগে।\nচেমুৱেল উভতি অহা নাই। এই মুহূৰ্তত গাওঁখনৰ বাবে সকলোতকৈ ডাঙৰ খবৰ। হয়। চেমুৱেল কলেজলৈ যোৱা নাছিল। কলেজলৈ বুলি ওলাই সি হাবিত সোমাইছিল। কাৰ লগত গৈছিল –কেতিয়া গৈছিল –হাবিৰ পৰা কিমান সময়ত ওলাইছিল–খবৰবোৰ গুণগুণনি হৈ এন্ধাৰ ৰাতিটো মুখৰ কৰি থ’লে।\nওহো! হাবিৰ পৰা কেতিয়া ওলাইছিল –মন কৰা নাই কোনেও।\nতাক হাবিৰ পৰা ওলোৱা দেখা নাই কোনেও।\n— সেইখিনিতে চিপচ চিগাৰেট কল্ডড্ৰিংকৰ দোকান দিয়া ডিয়েংদহে ডাঠি ক’লে।\nসাধাৰণতেতো এনেকুৱা নহয়। মানুহখিনি বিবুধিত পৰিল।\nগ্ৰেচীয়ে হাবিখনলৈ চাই বিৰবিৰাবলৈ ধৰিলে — তাক হাবিয়ে সামৰি ল’লে –হাবিখনে তাক মাতি থাকে — মাতি থাকে। সি মোক কয় । এই হাবিয়ে লৈ গ’ল তাক — হাবিৰ বস্তু আকৌ হাবিলৈ ঘুৰি গ’ল!\nএবাৰ হাঁহি এবাৰ কান্দি গ্ৰেচীয়ে কথাবোৰ কৈ থাকিল — কৈয়ে থাকিল।\nভূতে পোৱা মানুহৰ দৰে হৈ পৰা গ্ৰেচীলৈ চাই গাঁওৰ মানুহখিনিয়ে জোঁৰ, টৰ্চ, ম’বাইল যি পাই তাকে লৈ হাবি লৈ যোৱাৰ সিদ্ধান্ত ল’লে। কোনোবাই পুলিচলৈ বাট চোৱাৰ কথাও ক’লে।\nমানুহবোৰে গুণাগথা কৰি থাকোঁতেই গ্ৰেচী ঠাইতে বাগৰি পৰিল।\nচেমুৱেলক বিচাৰি পোৱা নগ’ল। গাঁওৰ মানুহবোৰৰ লগতে পুলিচেও তন্ন তন্ন কৈ হাবিখনত বিচাৰিলে। শেষত নিৰুদ্দেশৰ গোচৰ এটা ৰুজু কৰি পুলিচেও কৰ্তব্য সামৰিলে।\nকেৱল গ্ৰেচীয়ে কৈ থাকিল –তাক লাবাচাই নিলে, তাক লাবাচাই নিলে —।\nচেমুৱেল হেৰোৱাৰ তিনি দিনৰ পিছত গাঁওৰ মানুহে দেখিলে গ্ৰেচীয়ে দেওলগা মানুহৰ দৰে গান গাই গাই সন্ধিয়া পৰত হাবিখনলৈ সোমাই গ’ল। কোনেও তাইক ৰখাবলৈ সাহস নকৰিলে।\nকেৱল গাওঁখনত বাজি থাকিল তাই গাই থকা সেই অৰণ্যৰ গান–\nই আই বান জু—-।\n(মই ভাল পোৱা গানটোৱে মোৰ অন্তৰক ভৱাই তোলে। ই মোক মাতে –মোক বাট দেখুৱাই নিয়ে–এই সুৰ অতি প্ৰাচীন –আত্মা মথি নিয়া সুৰ এইটো। )\nবি.দ্ৰ– কুবলা খান কবিতাটিৰ অনুবাদ গৰীয়সীত বোধহয় বিশ বছৰ মানৰ আগতে পঢ়িছিলোঁ। কাৰ অনুবাদ মনত নাই। শাৰীকেইটা স্মৃতিৰ পৰা লিখা।


xukhdukh.com August 17, 2015 LOCAL-GUJAB, লোকেল গুজৱ.কম,\n১. স্বাধীন দেশৰ কৃষক খিলখিল গগৈয়ে স্বাধীনতা দিৱসৰ দিনাই অনশন ঘোষণা কৰি নিজৰ প্ৰতিবাদী সত্বাৰ স্বাধীনতা সাব্যস্ত কৰে। অকলে অনশন কৰিবলৈ যোৱা গগৈক গ্ৰেপ্তাৰ কৰি লালটুপি বাহিনীয়েও নিজৰ স্বাধীনতা উপভোগ কৰে। সন্ধিয়ালৈ গগৈক মুক্তি দি প্ৰশাসনেও নিজা সিদ্ধান্ত কাৰোবাৰ ওপৰত জাপি দিয়া নিদিয়াৰ স্বাধীনতা উপভোগ কৰে। সকলো পক্ষই এই দৰে নিজৰ নিজৰ স্বাধীনতা উপভোগ কৰি পৰহিৰ দিনটোত আন্তৰিক সুখ লাভ কৰা বুলি স্বাধীনতা প্ৰেমী নাগৰিক সংঘই প্ৰকাশ কৰিছে।\n২. নলগা জেঙত লাগি অভিলেখ গঢ়িব বিচৰা জেঙগুটি গাৰ্গ নামৰ গায়কজনে হাফপেণ্ট আৰু গেঞ্জী পৰিধান কৰি পূৰ্ণ বস্ত্ৰৰে সুসজ্জিত দেহৰক্ষীৰ সৈতে জাতীয় পতাকা উত্তোলন কৰি নতুন বিতৰ্কৰ সূচনা কৰিছে। এতিয়া বিষয়টোত গোচৰ তৰি সংবাদ মাধ্যমত নিজৰ প্ৰচাৰ পাব বিচৰা সচেতন নাগৰিক সন্থাৰ সৌজন্যত জেঙগুটি গাৰ্গৰ নামে এতিয়া ৰাষ্ট্ৰীয় স্তৰৰ মেডিয়াটো খলকনি তুলিবলৈ সক্ষম হৈছে। বস্ত্ৰ পৰিধানৰ স্বাধীনতা, চেলফি তোলাৰ স্বাধীনতা আদিৰ খিচিৰি হোৱাৰ ফলতে এনে ঘটনা সংঘটিত হোৱা বুলিও গাৰ্গ ফেন ক্লাৱে স্পষ্ট কৰি দিছে আৰু শিল্পীৰ খেয়ালী মনক লৈ গোচৰ তৰাৰ তীব্ৰ প্ৰতিবাদ জনাবৰ বাবেও চিন্তা-ভাৱনা কৰি থকা বুলিও গুজৱ নিউজত প্ৰকাশ পাইছে।\n৩. কেৱল বাৰ বছৰত উচ্চতৰ মাধ্যমিক আৰু পোন্ধৰ বছৰত স্নাতক হোৱা এগৰাকী প্ৰাৰ্থীক প্ৰাথমিক শিক্ষকৰ স্থায়ী পদত নিযুক্তি দিয়াক লৈ এতিয়া প্ৰতিক্ৰিয়াৰ সৃষ্টি হৈছে। এনে প্ৰতিভাধৰক পোনে পোনে ৰাজ্যিক বিশ্ববিদ্যালয়ত নিযুক্তি দিয়া হ’লে তাত নিযুক্তি পোৱা কম মেধাৰ লোকসকলক লৈ সৃষ্টি হোৱা বিতৰ্কও এৰাই চলিব পৰা গ’লহেতেন বুলিও সচেতন নাগৰিক সংঘই পঢ়া-শুনা মন্ত্ৰীক অৱগত কৰিছে।\n৪. পৰকীয়া প্ৰেম, বনকৰা যুৱক-যুৱতীক নিৰ্যাতন, ডাইনী সজাই অথবা বোৱাৰী কৰি আনি হত্যা কৰাৰ ক্ষেত্ৰত অসম প্ৰদেশে পুনৰ বাৰ দেশৰ ভিতৰেত শীৰ্ষ স্থান লবই বুলিও পাৰম্পৰিক অপৰাধী অসমীয়া সংঘই দৃঢ় মত পোষণ কৰিছে। প্ৰতিদিনৰ বাতৰি কাকতৰ পৰা কাটিঙ ৰাখি গলেই বছৰৰ মূৰত এই বিষম খিয়াতিৰ বাবে অসম প্ৰদেশ কৃৰ্তিত্ব দাবী কৰিব পাৰিবই বুলিও সন্থাই স্পষ্ট কৰি দিছে।\n৫. স্বাধীনতা দিৱসত জিলা ঘোষণা, বঁটা ঘোষণা, চাকৰি ঘোষণা আদি ইমানকৈ কৰাক লৈ ৰাইজৰ মনতো প্ৰশ্নৰ উদ্ৰেক ঘটিছে। ৰসাল গগৈদেৱে অহা গণতন্ত্ৰ দিৱসলৈ কিবা ঘোষণা কৰিবলৈ বাকী ৰাখিছে নে সকলো এইবাৰেই কৰি শেষ কৰিলে বুলিও এতিয়া প্ৰশ্ন উঠিছে। অৱশ্যে অহা ছমাহত সকলো ফুটুকাৰ ফেন হবই বুলি দাবী কৰি একেখিনি ঘোষণাকে শব্দ সলাই পুনৰ কৰিব পাৰিব বুলি ৰাজনৈতিক-বিশ্লেষক সকলে ইংগিত প্ৰকাশ কৰিছে।\n৬. গুৱাহাটীত পানীৰ সৈতে বাৰ্গাৰ খোৱা প্ৰতিযোগিতাত অংশগ্ৰহণ কৰা সকলৰ তালিকাক লৈ এতিয়া ৰাইজৰ আগ্ৰহ বাঢ়িবলৈ ধৰিছে। এই প্ৰতিযোগিতাত দাহি মুহি খোৱা সকলক এতিয়া বিপাঙত পেলাবলৈ কেচ তৰা সকলক কেনেকৈ মেনেজ কৰা হব তাকে লৈও এতিয়া সদৌ গুৱাহাটী বাৰ্গাৰ খোৱা সন্থাই চিন্তন বৈঠকৰ আয়োজন কৰা বুলিও গোপন সূত্ৰত প্ৰকাশ পাইছে।\n৭. অসমত ভৱিষ্যতে যাতে কোনো মূৰ্তি স্থাপনক লৈ বিতৰ্কৰ সৃষ্টি নহয় তাৰ বাবে বিশেষ ব্যৱস্থা গ্ৰহণ কৰিবলৈ পদুম পাৰ্টিয়ে আহ্বান জনাইছে। প্ৰতিখন চহৰতে একোটাকৈ পদুম পুখুৰী স্থাপন কৰি তাৰ চৌদিশে সকলো ধৰ্মৰে সকলো দেশৰ যাজক, সন্যাসী, নেতা আদিৰ মূৰ্তি স্থাপন কৰিবলৈ বিশেষ মূৰ্তি জ’ন খুলিলেই ভাল হব বুলিও প্ৰকাশ কৰিছে। পিচে মূৰ্তি সমূহৰ ৰখীয়া পদৰ বাবে থলুৱাৰ নিযুক্তি ১০০শতাংশ সংৰক্ষণ কৰিবলৈ নাপাহৰিবলৈকো পাৰ্টিয়ে সঁকিয়াই দিয়া বুলি খবৰ প্ৰকাশ পাইছে।\n৮. ৰসাল গগৈয়ে কোনোবা জনগোষ্ঠীৰ উন্নয়ন পৰিষদ ঘোষণা কৰিবলৈ বাকী ৰৈ গৈছে নেকি তাৰ বাবে ৰাজহুৱা মতামত আহ্বান কৰিছে। জনগোষ্ঠী সমূহৰ পাছত নিৰ্বাচনৰ আগে আগে পৰিয়াল উন্নয়ন পৰিষদ গঠন কৰিও তোষামোদকাৰী সকলক সন্তুষ্ট কৰিবলৈ বিশেষ পদক্ষেপ লব বুলিও কইনাধৰাৰ গেটৰ পৰা কনিষ্টবল কে. হাজৰিকাই সন্দেহ প্ৰকাশ কৰিছে।\n৯. অসম প্ৰদেশৰ নপতা-ফুকন গুঞ্জন দত্তই দৰমহাৰ সলনি খাটি থকা শিক্ষকক চাউল দিব বুলি ঘোষণা কৰিছে। তাকে শুনি সাৰদাৰ পৰা ধনো অলপ শাক-পাত কিনিবলৈ মুকলি কৰি দিবলৈ সদৌ অসম অসন্তুষ্ট শিক্ষক সন্থাই দাবী জনোৱা বুলিও জানিব পৰা গৈছে।\n১০. ৰকিফুল হুছেইনে “সংবাদমেল পতাৰ হাতপুথি” নামৰ এখনি পুথি লিখি উলিয়াব বুলি জানিব পৰা গৈছে। হোজাইত হাজাৰ হাজাৰ সমৰ্থকক লৈ সংবাদমেল পাতিবলৈ গৈ হোৱা অভিজ্ঞতাৰ ভিত্তিতে নৱ-প্ৰজন্মৰ সহায়ক হোৱাকৈ এই গ্ৰন্থখনি লিখি উলিয়াব বুলিও জানিব পৰা গৈছে।


সপোন ভগা মানুহবোৰ-ঐশ্বৰ্য অমিতাভ | Xahitya.Org\nসপোন ভগা মানুহবোৰ-ঐশ্বৰ্য অমিতাভ\nপ্ৰিয়তম সপোনে খোপনি হেৰুওৱা\nএক অসতৰ্ক মূহূৰ্ত্তত\nপুতৌ কৰা যায় নে জীৱনক\nউচপিচনি চেপাত গধুৰ হৈ পৰা\nস্মৃতিকাতৰ সময়ক ফাঁকি দি\nউদযাপিত হয় নে উশাহ?\nহাঁহি এটাত লেটিয়াই ভজা\nসুখী জীৱনৰ গৰম ব্যঞ্জন\nসোৱাদ আৰু পৰিবেশনৰ\nতৃপ্তি থাকে জানো তাত?\nসৰু জীৱন এটাকো\nসীমিত কৰাৰ তাগিদাত\nউশাহ বুলি হুমুনিয়াহেৰে বুকু ভৰাই\nসপোন ভগা মানুহবোৰে\nনিজৰ মাজতেই নিজক হেৰুৱায়\nআঁৰকাপোৰ টানি টানি\nপৰিশীলিত জীৱনৰ আখৰা কৰে৷■■\nমোৰ আই(-শ্ৰীমতী ৰুমা হাজৰিকা)\nবিৱৰ্তনত জন্মদিন(- অজয় লাল দত্ত)\nঠিকনা (চন্দন কুমাৰ গৌতম)